text:
文長,涉及劇透,總結在最尾,想睇評分可直接跳到最後.
我已經完全唔想再吐糟中文遊戲名果種翻譯,究竟班人有冇玩過架?根本成個遊戲都冇野係關於邪靈同埋入侵……..
黑色星期五,又加上月尾係萬聖節,的確係一個幾難得既配搭.一向鍾意係遊戲推出日期玩噱頭既Bethesda,又點會放棄呢個機會,特登係10月13日星期五出Game 呢!不過根據查詢遊戲既人數來講,呢個噱頭真係堅Work!今個節日真係日日都淨係會諗到呢隻Game.
不過,最重要既問題向來唔係夠唔夠噱頭,而係隻Game 到底好唔好玩?
上一集由生存恐怖遊戲鼻祖三上真司來帶頭,已經證實完全Fail 哂.今次第二集換上了上次為DLC 擔旗既John Johanas ,加上相信有Bethesda 同Zenimax 團隊既同心協力,即時為系列…..唔係,係為整個生存恐怖既遊戲類型,帶來耳目一新既感覺.遊戲設計上,The Evil Within 2 唔再執著於回歸到Resident Evil 既原點,反而透過融合更現代既遊戲去吸引玩家,例如Far Cry 3,The Last of Us 等等…..
以下我地先來睇睇遊戲既優點,然後係缺點.
詭異但出奇地符合邏輯既氣氛
作為一隻恐怖遊戲,The Evil Within 2 氣氛既詭異係必需既.因為主角置身於一個幻想既世界入,而呢個世界偏偏比一班瘋狂既人所操控同扭曲,所以主角由一個正常人既角度,無論點睇呢個都係個惡夢.
然而,呢種支離破碎,前後矛盾,看似毫無關係既場景結構,係果班心理變態既操縱狂眼裡,正正就係呢個世界既常態.
或者同Hellblade: Senua’s Sacrifice 一樣,遊戲係用緊另一個角度來同我地解構緊精神病人既內心世界,只不過今次你係用第三者既角度,生存係佢地建構既地獄之中.
只要你咁諗,其實所有人,事,物都會突然變得符合邏輯.因為佢地最後都只係人類,就算佢地既性格係幾咁扭曲,都可以係背景中搵到可以明白佢地既地方.
例如瘋狂藝術家Stefano 呢種人格,我地已經唔只第一次係遊戲入面見過.例如Bioshock 入面既Sander Cohen,甚至乎電視劇來講,The Following 入面既Joe Carroll.都係將自己既藝術推向極致,對以人既肢體,生命,作為犠牲既藝術有著無法阻擋既追求既人.佢地令你開始懷疑,如果要犠牲人命來體現美感,係咪值得?最恐怖既係,你係佢地作品之中發現到美感,然開始認同佢地覺得藝術最終極既追求必需要透過生命來呈現.
係如此詭異,血腥,變態既場景陳設之中,你發現你明白到背後既動機,意義,並開始欣賞製作者既匠心獨運,咁相信你離癡線………呀,唔係………你離明白我標題果句話不遠了.遊戲入面無論係藝術家既自大,教主既獨裁,抑或母親既母愛,都由遊戲既每個角落表達得淋漓盡致.而實際上,我覺得呢個情景就同女神異聞錄5 (或稱P5) 一樣.大家都係進入某人扭曲既內心世界,藝術家既自大建構出自己既畫廊,教主既狂妄建構出自己既巨大教堂以及無盡既犠牲同祭獻,母親既愛就好似果種白色泡沫咁,足以吞噬世界既一切.只係P5 入面大家扭曲得來仲係好卡通,好色彩斑斕,而The Evil Within 就扭曲同好似世界末日咁啫.如果The Evil Within 2 可以寫好少少個對白,將世界入面發生既故事由背景帶返去主題,其實真係可以更上一層樓.
半開放式世界令人耳目一新
唔知係由Bethesda 教路,定係Tango Games 佢地有個咁令人驚喜既舉動.開放世界溝生存恐怖,真係得架!
由一開始生存恐怖既遊戲大概只係一種只係單線,但鼓勵探索既遊戲.遊戲之中大概有唔少生存必需要既彈藥或者回血藥會散落係不同既角落之中,後來甚至又有更多遊戲背景故事或者收集收素等等,等待玩家去發掘.The Evil Within 2 就將呢個發掘既意念再上一層樓,甚至乎去製作少量非必要,有可能大部份玩家都唔會發現既遭遇戰,Anima Encounter 背後竟然逐步逐步將主角既回憶同而家既遊戲故事結合.係驚心動魄既遭遇之中,間接為玩家補完故事既前因後果.
然後,加入類似RPG 既支線任務,除左為玩家帶來大量既實質獎勵之外,任務仲會帶來選擇,最後導致遊戲角色同故事既不同結局.
戰鬥方面,半開放式設計將遊戲推向沙盤遊戲既方向.玩家唔再侷限於傳統生存遊戲之中要係某種特別既關卡設計入面用某種方法去消滅敵人.相反而家我地可以遠距離觀察敵人之後,用自己既方式解決戰鬥,甚至同The Last of Us 一樣,直接潛行過去.玩家可以靈活運用所有武器,因為我地甚至可以用online game 既拉打方式來引誘敵人去到適合自己既戰鬥場地,令戰鬥方式更加多元化.
諸如以上,半開放式設計令到遊戲係傳統既探索獎勵之外,為願意經歷遊戲所有體驗既玩家帶來更多既獎勵.例如某個角色既結局,故事既前文後理等等.不過最重要既係呢種設計為遊戲提供左更多話題性.
傳統上來講,類似The Evil Within 呢種只有單機既生存冒險遊戲並冇多少討論空間,就算遊戲有幾好玩,佢最多只有一兩條,比盡你三條分叉路去探索,唔洗幾分鐘就可以講完,遊戲既社群無論有幾Hardcore,都堅持唔到一個月.但類似Prey 或者The Evil Within 2 呢種半開放既遊戲就刻意為大家提供一堆極可能唔會遇到既體驗.每個人玩既時候都有可能見到或者見唔到全部或者某部份既遊戲內容,尤其係背景故事既補完部份,應該能夠激發玩家們既激烈討論.
諸如Skyrim 既隱藏地洞入面既故事,或者係Fallout 3 入面其中一間根本唔會特登去既小屋入面黑暗得來深入得令人嘆息既小片段,五六年後,仍然成為社群討論既對象.The Evil Within 2 加入既小片段,每次遊戲減價,每年萬聖節,大概每次有一批新玩家接觸呢款評價甚高既大作時,都應該會激起一輪討論,呢個應該可以成為保留遊戲社群活躍,完整,甚至洴發更多二次創作既主要誘因.
以下來講下缺點
主角弱到唔合理
STEM 其實係一個類似Matrix 既集體思想處理器,同一時間亦都係一個類似Inception 既夢境.心靈越強大既人越能夠成為強大既存在.遊戲入面既奸角唔單止可以自己改變,創造場景,甚至可以召喚創造同召喚怪物,因為佢地本身係心理變態(psychopath),佢地可以透過自己強大既意志力,依照自己既意願去改變呢個世界本身既一部份規則.類似Matrix 入面主角群全部可以跳好高好遠同好好打之類……或者Inception 入面主角可以隨便係起好既場景入面加多條路.
你話D 奸角因為心靈強大意志堅決所以可以做到咁多野 (起美術館,起教堂),OK 冇問題.但係同樣意志堅決到爆,兩次深入地獄為左教個女萬死不辭既主角呢?連佢老婆都可以因為救個女而變成超級BOSS,主角識做乜野?同樣係入去其他人既內心世界,P5 班主角就全部識用人格面具來增強戰力甚至用魔法,Sebastian 呢?
Sorry,佢既唔可以跳好高好遠同好好打,更加唔可以改變人地整好既場景,亦都唔識用奸角用既魔法,佢只係可以好似普通人咁,靠僅有既武器同生存技巧「生存」.
隻隻Game 既主角都有佢既特點,呢隻Game 既主角特點就係特別弱.
我都知,生存恐怖遊戲既主角係必須要弱,如果唔係點會叫生存呢,直接變無雙啦係咪!
但係夢想世界,都可唔可以有少少,幻想既技能呀……..無限子彈呀,短時間無敵,隱形呀諸如此類啦……
(尤其是係最尾Kidman 單挑Mobius 總部果陣仲要無限子彈,反而係夢想世界仲要執餐死.其實係咪掉轉左呀!Sebastian 入果個係真實世界,Kidman 果邊先係幻想世界下話……)
個對話系統實在…..zzzzzzz
嗱本身生存恐怖既遊戲故事性一向都比較低,因為主要來講你只係要去某地救某人,每次都係咁.而因此咁拓展出去既呢係呢個世界既生還者,好彩既會有支線故事,然後仲有好多收集要素同文件之類比你去了解多D 個世界觀,成件事先會豐富少少.
咁對話來講最重要既當然係對白啦!你對白寫得好就學完全冇配音,就咁出字,以前咪一樣係咁睇.但係The Evil Within 2 好明顯係唔夠錢請作家幫手寫對白,寫出來本身已經好悶,跟住個配音員講得更加悶!生死存亡又好,險過剃頭又好,主角同配角既配音都係得一個聲調,就好似一班比唔足飯盒錢既「茄喱啡」咁,死氣沉沉.
最搞笑既係,邊個天材諗到每個對話都只係有兩個鏡頭角度架!我都明佢地講親野都只係有兩條友係度講,個場景乜都冇,唔會做到咩變化.但係連TVB 都知,兩個人講野最少要有三個鏡頭啦!一個A一個B一個Wideshot 呀!
The Evil Within 2 入面既角色對話你只可以睇住佢A 鏡頭,切返去B鏡…..ABABABAB 咁來回反覆同一個角度,跟住就係好悶既配音同好爛既對白….zzzzzzzzzzz…..嗯!你講完喇,行得喇下話,你地頭先講左咩呀?
冇所謂啦!我完全唔想知你個故事講乜.
遊戲要長做長有,首先要有銷量,其次要有世界觀.好似RE 系列咁,所有組織人物事件全部都環環相扣,咁大家先有意欲追落去架嘛.你連個故事都令人咁唔想去了解,咁你點建立世界觀呢?咁你又點會賣到落去呢…….
總結
遊戲基礎分︰85 (唔知點解Bethesda 整親D 野都係咁上下)
+生存恐怖遊戲有開放世界!
+潛行同狂掃各有長處
+BOSS 既人設同打法整體上有趣
-主角竟然係一個正常人
-冇人想知佢故事講乜
總分︰86
可以或者需要改進既地方其實並唔多,但可惜Bethesda 從來唔會諗住整滿分神作


c: text/html

text:
「銷售」
雖然每個人做生意同搵錢方法嘅都有唔同,但係有時我覺得生意唔係淨係做一次,應該要以客戶嘅利益作為大前提,因為口碑係好緊要.但係過去嚟幾年就係唔同嘅地方做嘢嘅時候,總會遇到有啲人係側邊傾電話講生意.好多次都覺得佢哋係恰人哋唔識嘢,而去用一啲我唔係太認同嘅手法去銷售.當然或者佢哋發達係有原因,但係如果要我用同樣嘅手法去搵錢嘅話,我真係過唔到自己嗰關.
「得罪」
首先我唔係想得罪任何人,但係今日講呢啲嘅話或多或少都會踩到某啲人嘅神經.只不過今時今日真係仲有人用一啲咁低莊嘅手段去搵錢.其實只係去坐低飲咗杯咖啡,隔離有個人坐低咗,然之後攞起個電話打電話俾個客,初時無為意佢講嘅內容,但係聽聽下原來係幫人係搜尋器買關鍵字.講到好似用少少錢就可以將公司係搜尋器都排係第一二頁.講真有錢就可以買關鍵字,仲要可以好貴,嚟種行騙嘅手法真係好多人中招.
「想點」
個對話仲最後話依家唔使俾錢,之後做到先收錢.唉,真係只要有人相信乜嘢人都可以走去做嚟行.好唔好,有無用,幫唔幫到個客,甚至乎經濟效益係點,其實真係佢自己先知.不過亦因為咁,好多中小企中招,白白浪費資源,之後仲失去信心.真係多得嚟啲識少少而去魚目混珠嘅人同公司唔少.唔講句「多謝晒」真係唔得.好心啦,賺個一千幾百就唔好害人啦.
Also published on Medium.

robotstxt: allowed

filter: keep


text:
各位親愛嘅兄弟姊妹:今晚係除夕晚,喺一年結束之前我哋團聚一齊,係為感謝天主.謝恩係基督徒應有嘅能度,因為我哋嘅一切都係由天主嚟嘅:我哋要感謝天主俾生命我哋嘅宇宙,駛種子發芽,駛花朵開放,駛友情可貴,駛親情偉大,駛愛情美好.我哋感謝天主派遣聖子救贖我哋,引導我哋走人生嘅旅程.多謝天主喺順境中賜俾我哋力量去達到目的,喺逆境中賜俾我哋機會去克服困難.無論我哋遭遇到嘅係快樂抑或係痛苦,興奮抑或愁悵,我哋都照樣感謝天主,因為呢一切都能夠充實我哋嘅生活,喺感謝天主嘅時候,我哋亦要除舊佈新,喺歡樂中將舊嘅錯誤生活方式放低,趁呢個年尾嘅機會,向天主認錯,真心悔改,誠意更新,等喺新嘅一年中以新嘅精神嚟侍奉天主,服務他人.
喺今晚嘅彌撒中,我哋有意強調家庭嘅團年,所以彌撒中嘅各種職務都以家庭為單位.
輔祭係由 … … … 同 … … … 教友家庭,
信友禱文由 … … … 教友家庭誦念,
奉獻就由兩位幼童,兩位少年,兩位青年,兩位中年,兩位老年教友代表負責,象徵我哋堂區嘅五代同堂.
請大家起立,參與呢台彌撒,請打開春恩第 … 頁,一齊唱進台詠.
天主樂意祝福佢嘅子民,因為佢哋係屬於天主嘅,喺今日嘅經一中,天主親自向梅瑟咁樣講.
請打開春恩第2頁.
天主係平安嘅根源,我哋要不停向天主謝恩,祈禱,將成個人託付於天主,與主共融.
請打開春恩第2頁.
主祭:各位兄弟姊妹:舊嘅一年就快結束,喺呢個最後嘅時刻我哋共聚一堂,一齊感謝天主,同時求主賞賜我哋更新嘅恩寵. 每當我讀完一句之後,請大家跟住應: 眾:上主,我哋多謝祢. (以下同)
主祭:上主,正當我哋送舊迎新嘅時候,我哋誠心感謝祢去年所恩賜我哋嘅一切,求祢來年頒賜我哋獲享祢所賜嘅平安.
因我們的主基督之名,求祢俯聽我們的祈禱.
呢一瓣清香係由兩位幼年兒童呈上主台前,表示我哋從小就願意崇拜祢.
我哋代表我哋堂區同埋各地嘅少年,以愛心呈上呢啲鮮花.求主賞賜我哋跟隨歲月嘅增長而日加精乖同勤奮,時常悅樂天主.
我哋選派兩位青年獻上湯圓,求主賜俾我哋家人團聚,一年都甜甜蜜蜜.
兩中年代表我哋獻上年糕,求主賜俾我哋喺聖德同智識上都年年高升.
我哋代表各個家庭獻上餅酒,呢點就係我哋嘅獻身同犧牲嘅表示.求主恩賜我哋嘅家庭得團聚嘅歡樂.獲致飽暖,駛我哋迎接到福壽康寧新嘅一年.
(領聖體後)
請大家坐,而家我哋做一個感謝聖體嘅祈禱.
主,今晚每個家庭食團年飯,為表示家庭嘅團結同埋幸福,我哋同全世界今晚過節嘅親戚朋友一齊向祢禱告.
主,求祢駛我哋既然分享同一嘅聖體,能夠保持同一嘅信心,愛情同埋希望.
家陣,請祢接受我同埋所有在場嘅兄弟姊妹嘅感謝同讚美.請打開春恩第五頁,起立一齊唸領聖體後誦.
喺同堂區大家庭團年之後,祝大家有愉快嘅心情嚟迎接新嘅一年.
喺彌撒後,神父到活動中心樓下廣場祝福每個家庭或個人,同時派新年意頭,想領受神父降福嘅,就請到活動中心樓下廣場等候.


text:
進堂 各位親愛嘅兄弟姊妹:天主喺世人之中,唔分別種族,國家,唔分社會階級,佢以我哋嘅名字召叫我哋.人類社會嘅習慣喜歡將人分門別類咁分出嚟:就係根據社會地位,文化生活,個人嗜好等等嚟將人分開,不斷豎起保護自己嘅圍牆,劃定界限,拒絕分享,關閉喺自我嘅小天地,同埋自我嘅利益中.所以世界大同好似係一種幻想,世界性嘅博愛就好似係幻想嘅餌.但係基督嘅計劃就係博愛嘅生活,基督為呢個計劃向天父祈禱,基督將呢個計劃當做遺囑咁遺留俾教會,初期嘅基督徒就將呢個計劃宣揚出去.因為回應天主嘅愛,就係喺實際生活中駛博愛嘅生活得勝.天主已經派遣咗佢嘅聖子俾全人類,俾所有嘅人,無一個例外.基督嘅門徒只有一個特權,就係果敢咁拒絕自私同仇恨.
請大家起立,參與呢台彌撒,一齊唱進台詠. 經一 今日經一俾我哋知道:天主唔分別種族,佢願意將聖神嘅恩寵賜俾所有嘅人.請打開主日感恩祭第46頁. 經二 聖若望提醒我哋愛我哋嘅兄弟姊妹,分擔教會宣揚福音嘅任務,呢啲都係我哋信仰天主嘅證據.請打開主日感恩祭第47頁. 信友禱文 主祭:各位兄弟姊妹:主,耶穌嘅遺囑只有一句話,就係:「你們要彼此相愛,就像我愛了你們一樣.」我哋決心遵照主嘅教導而共同祈求: 1.請大家為堂區祈禱.基督召叫信徒以友誼,真愛嘅精神,成為模範嘅團體.求主駛到我哋嘅堂區以實際嘅榜樣,成為宣揚福音嘅工具.我哋同聲祈禱. 2.請大家為整個人類祈禱.求主更新每個人心靈嘅眼睛,為咗能夠喺他人身上消除種族,言語,文化,主義嘅隔膜,能夠睇到人與人之間彼此嘅聯繫.我哋同聲祈禱. 3.請大家為所有失業嘅人祈禱.基督按照佢創造人類嘅智慧,賜俾人類謀生嘅技能,求主降福我哋嘅團體,駛每一個人有一個安定嘅工作,平安咁生活.我哋同聲祈禱. 4.請為嗰啲通過朋友嘅愛,夫婦嘅愛,父母嘅愛而識得為別人犧牲自己嘅人祈禱.求主賞賜基督嘅喜樂充滿佢哋嘅生活.我哋同聲祈禱. 主祭:主耶穌,祢答應過派遣聖神俾各位宗徒,駛佢哋到普天下去為祢作證.求祢亦將聖神賜俾我哋,駛我哋能夠勇敢度愛德嘅生活.祢是天主,永生永王. 奉獻 耶穌話:你哋若果實行我嘅命令,就係我嘅朋友.耶穌嘅命令係要我哋孝愛天主,…..教友家庭代表我哋將呢份愛表現出嚟,將恭敬天主嘅禮物帶上祭台 (領聖體後) 謝聖體 請大家坐,而家我哋做一個感謝聖體嘅祈禱. 『沒有什麼愛比為朋友捨命的愛更偉大.』主,呢句說話提醒我,祢新命令嘅內容,同時劃出新生活嘅路線.主,祢嘅福音以呢個新誡命,以呢個新路線為中心.若果我唔守呢個誡命,唔行走呢條路線,有乜資格稱祢為我朋友,有乜理由稱別人為朋友呢.主,我亦知道現代世界特別需要呢條誡命,呢新路線. 禮成 各位朋友,我哋嘅祈禱到此完畢,為祝大家度一個愉快嘅星期,我借用福音嘅一句說話:『沒有什麼愛比為朋友捨命的愛更偉大』.


text:
近期星戰回歸,o係香港相當之hit!
TopFun收到風,有個玩點(玩樂好去處)最近引入左樣好似星戰咁令人緊張刺激o既玩意,運送過程中仲出動埋吊臂起重車咁,勁誇張!
搵野玩,黎TopFun!就等我地帶你睇下有咩新奇玩意~!
情報指星戰發生o係一幢荔枝角工廈, 暗號係417.哦~原來,係荔枝角o既BALL ROOM.
BALL ROOM係2015年先開o既新玩點, 一個以美式工業為主題o既活動場所,亦係香港首間引入PoolSoccer桌上足球o既地方.創辦人話佢地o既宗旨就係致力帶d新野俾大家玩.開業未夠一年, 已經有觀塘同荔枝角2間店喇!
今日我地TopFun黎到荔枝角分店, 就即管睇下有咩新野玩!
首先試玩o既係主打──PoolSoccer桌上足球. 桌上足球源自法國,英文名原本叫Snookball. 黎到香港,BALL ROOM親自重新設計訂造波枱同波,經過多番嘗試同改良先成功架!唔係一般淘寶貨色.木波枱大概3米乘6米,鋪上厚氈;波就同平時足球差唔多大,不過感覺上重過足球少少.荔枝角分店o既波枱入波果陣仲有燈效同聲效!
開始之前負責人會講解下點玩,基本上係跟桌球玩法,不過以腳代cue,再融入埋足球o既界外球,傳波,傾戰略等等.初初仲以為桌上足球好似桌球咁主要得2個人有得玩,大家輪住咁玩.原來玩家主要分成2隊比賽,大家互相合作,諗下點樣set波,踢邊個波入邊個洞,點樣傳波.2個玩又得,十幾人一齊玩都得!
唔識打桌球又唔識踢波?創辦人之一Kase話,識玩,其實係玩個氣氛.就好似你睇獎門人咁,有時一大班人一齊玩,大把得意蝦碌野,贏輸唔緊要,最緊要係笑得開心!
一般黎講每局大概會玩15-30分鐘,視乎大家技術而定啦,哈哈~
玩PoolSoccer記得要着襪.不過如果冇o既話,BALL ROOM都會有襪賣o既.
跟住見到有個美國隊長咁樣樣o既野…… 咦!睇奧運好似見過類似o既野噃~
原來係桌上沙壺!
桌上沙壺據說係源自15世紀o既英國宮廷玩意.黎到香港,改良版本,沙壺枱都係訂造o既!香港暫時似乎冇乜地方有得玩.
玩法好簡單,每次2個人玩,每個人有4個鐵餅,大家輪流將鐵餅推到去美國隊長盾牌圈圈果個位.最後停o係圈裏面最近紅心o既鐵餅就贏喇~!
不過…… 太細力又去唔到圈圈; 太大力又跌落坑…… 都有d難度架.仲可以撞對手鐵餅落坑添.
呢個比較快就玩完,一局只係幾分鐘左右.
最後試玩4Way Air Hockey!!!遠道由美國買番黎,4個人對戰o既氣墊球!
小編其中一樣o係冒險樂園最鐘意玩o既野就係氣墊球喇!
普通2人對戰氣墊球機相信大家都玩過~
4個人玩4塊氣墊球o既4Way Air Hockey你又玩過未?!
一般氣墊球機玩法係鬥高分,呢部4Way Air Hockey則係淘汰際o既.
每次每個玩家要入一個金幣,每人有5條命,一局限時3分鐘,每俾人入一球就扣一條命.扣哂果個玩家就輸架喇,閘亦都會閂埋.最後留番o係度o既一個玩家,就係勝利者喇!哈哈哈哈!
點解話似星戰呢?除左因為玩起上黎好似星球大戰咁混亂之後,仲因為d氣墊球就好似星球咁飛黎飛去,撞黎撞去,大家o係攻擊敵方星球同時,又要守護自己星球.
4人對戰比起2人對戰更加緊張刺激,同埋更令人手忙腳亂.又會出現圍攻,或者以一敵三等等情況.雖然只係短短幾分鐘一局,但大家玩得夠癲的話都幾chur架,玩完都真係有d攰.
除左3樣主打之外, 場內仲有Boardgame, PS同飛鏢機.玩到攰,又可以坐下抖下.
更多BALL ROOM相片同價目表等相關資料, 可以睇番:BALL ROOM荔枝角分店


text:
第二日有上半段出左第二個小鎮, 咁我跳左個part 先, 依樓集中講番布拉格
話說第二日番到落黎布拉格係打算集中行埋城堡區, 城堡區最著名莫過於 St. Vitus Cathedral
本身check 左時間表都趕趕地,因為St Vitus 有關門時間, 有諗過搭的士, 但D 司機夾埋獅子開大口, 問左好耐先知點可以用最快最平時間趕到去城堡區(出左香港就發現佢D 轉幾程車其實唔Easy)
遠觀:
城堡區入面有唔少士兵定唔知係警察站崗
跟住正想入去時... 原來個日唔知有咩特別function , 只係上午開放, 平時係收黃昏, 人算不如天算, 真係好難上網做齊功課
唯有係出面J 下, 棟野真係好宏偉, 用我部EPL3 基本上毫無機會影到好多入鏡
> 成日都話有的方尖碑真係好易係歐洲揾到
為左補番入唔到教堂損失, 我發現左係教堂有D 附屬ge 高塔可以上, 記憶中10歐定唔知15 歐, 有一塊紀念金牌
一於上去影下相, 全程行樓梯, 行太快絕對會暈, 真係得一個圓圈GE 空間係咁轉住上, 應該行左10-15 分鐘
去到塔頂, 果然係好景色, 望哂成個布拉格(其他建築較矮), 真係紅海屋一片
城堡區附近建築:
穿過城堡區, 就去到所謂的黃金街
, 其實係手信街,可借我無野睇得上眼,感覺上布拉格無咩特別得意特產
市內好多人搭ge 電車
食野方面, 侍應話依D 都係地道菜, 我就覺得味道mama
隔離咁啱有人結婚
食完飯去影夜景,無記錯成十點...
入夜廣場區附近仲係好多人
[ 此帖被PonG在2014-04-27 18:38重新編輯 ]


text:
25 oct 2009 Sun Kathmandu Sunny Day
食過早餐換番正常果間hotel後,meet左guide sagur同埋佢個friend uttam,大約講好左trekking既行程同埋攪埋內陸機票就開始出發去行下加德滿都既古城,因為uttam咁岩得閑,所以就叫佢做左一日guide,有當地人帶,我地就可以搭巴士,行左幾條街,經過左Rani Pokhari同埋Durbar High School後,就去到巴士站,真係人頭湧湧,巴士又多人又多,仲要寫尼泊爾文,自己搭真係有排攪先得搭得佢掂,仲有佢中途冇咩固定巴士站,目的地落車真係有d難攪,時間亦要花上差不多個多小時,可能係中途好多地方因要等客既關係啦,不過20R一個人又有巴士經驗,滿不錯啦
不過加德滿都實在太多人多車同埋多塵,怪不知d人話要帶口罩啦,哈
去到Bhaktapur古城,真係幾大同古舊,天氣仲好到不得了,係momo max食過lunch後再行多左陣就去另一景點Patan,順有一提,點momo既汁mix左茄汁同埋green chili,好食到不得了
因為時間無多,所以最後都係搭的士去,但因為我地加埋guide有5個人,所以同的士司機一輪討價還價後,用左半個鐘先用500R過Patan,途中經過見到雪山,真係幾靚
去到patan已經係黃昏了,nepal其實好早天黑,加上不太發達既關係,好快就黑蚊蚊了,係patan參觀左唔係好耐就番回thamel
去到thamel,同之前一晚一樣,人頭湧湧,五光十色,途中仲食左間叫Chick N Falafel既雞圈,人好多,但其實又真幾好食,行多左陣thamel,就去左預先plan好去食dinner既地方Rum Doodle.好多腳板,寫滿晒各人既戰績,有d人仲畫滿公仔,滿有趣,只係煮得比較耐,成個鐘先有得食,味道同價錢一般啦,依間鋪真係食環境多
番到hotel時間其實好早,不過第二朝早機,所以沖完涼後就訓覺了
Part.03 (26Oct-Pokhara)
Photo Link <<<<<<<<<


text:
09 Feb 2013 Fri Kyaukme mountains & villages Sunny day
約左guide八點出發,所以早少少起身睇睇local market,原來佢地都有室內market,不過都係唔太緬甸但又唔似中國,有少少似柬埔寨,有d亂又好多野咁,而且途中見到小和尚化緣,係羅住個黑色既盆,續家續戶化緣,有人比錢有人比食物或者其他東西,之前都有見過一整排和尚行去化緣,不過個過程就未見過,今次係早緬卒之見到了,見時間差唔多就番hotel食早餐,食完8點正guide就到左,因之前揹背囊坐電單車好倦,所以今次用左個腰包,感覺好少少,而且車亦比mandalay好坐,除左有把手腳踏亦穩陣,但因前日太倦,所以其實再咁坐都幾辛苦,so決定左monywa一定唔會再坐電單車,唔係我就倦死了
出發經過一個細村落,見有人玩緊音樂,叫guide停低入去睇睇,係傳統Shan Music,有個鼓好重下,咁打起上黎都吃力,再坐出發左一段路,條路開始爛,但車速唔高而且架車好坐d,所以還可,上到某一地休息下飲下茶去完廁所再出發,之後再到左間小士多,感覺舒服,guide因英文好,所以一路都講左好多野,東拉西扯講東講西咁,一時就話緬甸女人好靚,一時就講大家生活既水平等等,問佢點解英文咁好,佢話自己仲讀緊書,係讀psychology,想搵d錢可以去英國,又再次問下佢係咪想離開緬甸,佢同之前係inle lake既guide一樣,只係想去外國見識下搵下錢,最後一定會番緬甸,話佢知香港有working holiday visit,三十歲以下就可以申請,佢聽到非常羨慕,跟住佢就詰想係五年內可以過到英國,真有理想,講講下上山係一大段爛路,"登"死,丫,途中經過某一條路,路邊有個和尚仔係度,我地架車經過時就用一個細殼向我地洒水,後尾停車時問司機,原來係祝福既意思,係一個沙塵滾滾爛路如雲既山中小路,有個咁特別既祝福都幾有意思
上到去原來係一間學校,學生仲上緊堂,係門口位置見到幾個人傾緊計,原來係老師,仲有一個bb係度,佢地笑容非常親切講左少少野就行入室內睇睇,依度係老師住既地方,非常簡陋,有幾個小朋友係度做功課,睇下佢地做咩,當然睇唔明,睇下佢地d書,多數係圖畫,而且係教做人既禮貌,難怪佢地比我既感覺一直係比較和善
再行前少少,見有幾間大屋,入面就係一間間課室,聽講依間學校係集合晒所有村落(Palaung德昂族)既小朋友一齊,整間學校由guide1(junior)到guide11(類似high school)都一齊,不過越高級就越少人,因為山區家長們始終覺得讀書好貴,所以只有好少人可以讀到high school,不過就因咩年級歲數都一齊,而且d小朋友上堂時好free好開心,所以非常熱鬧,行到某一課室,原來老師係guide既同學,佢地就係度傾下計,而我呢就同d小朋友玩下影下相咁,仲周圍睇下,因為依度比較高,就可以望到山境,個view不錯,感覺非常開揚,聽到d學生既玩笑聲,令人身心開朗,非常不錯既地方
之後行左去路口既nuns(尼姑)既地方,佢地好好人,飲下水周圍睇下傾下計咁就走人去食lunch,係村口士多等食途中見小朋友放lunch,一大班人番家食飯好開心,不過有d呢就走左過一間鋪頭入面,見門口非常多鞋,入面人數一定唔少,問左原來係睇戲既地方,當然唔係咩戲院,只係一個電視播下戲咁,不過小朋友睇得非常開心,而我食左個麵就休息下,當然係訓左啦又,之後行左上山頂睇下風景,不過真係好熱,如果行山都幾辛苦,因山頂幾舒服,所以又吹左陣水先走(今次講到婚姻,緬甸人都算遲結婚,而且可以自由愛情,但一定要結婚先一齊住,講到guide中意外國人,而且佢話娶中國人好貴,哈)番到落山就走人了
To Part.11 - Kyaukme,Mandalay
[31/01/13 to 16/02/13]
Photo Link <<<<<<<<<<<<<


text:
2012年7月14日 (星期六)
呢幾日原來咁忙!
今日係阿仔間學校攪新生家長日.
為免麻煩, 都係自己帶埋阿仔一齊去學校啦! 學校安排左D老師係課室內睇住小朋友.
唔知係咪自己心理作用,總覺得阿仔都幾得人喜歡,有個老師(睇住班小朋友) 係我返去接阿仔時問我佢叫咩名! 一見到我已經話佢好乖,喊左兩聲就冇喊啦!
其他小朋友坐埋張檯度玩, 呢位老師就同阿仔係地墊上, 阿仔玩緊而老師就係旁邊望住佢咁.(唔通因為阿仔得意所以同佢玩?而我亦好清楚明白阿仔係唔會乖乖地坐定定係檯前面玩架! 除非D玩具係車!!
跟住我等交錢時阿仔又受到注目,仲有家長問我阿仔幾大,讚阿仔叻,識講好多野! 問係咪我自己湊!
雖然去學校果時落雨又有D野令我心情唔好,不過都值得,阿仔俾人讚,自己真係勁開心呢!
而今日聽校長同主任既演講後, 感覺呢間學校都可以.如果真係跟足佢地所講咁做的話…
有一樣野我好認同, 唔好同小朋友講”你唔乖, 老師鬧你!”之類既說話!
咁樣只會令小朋友更加唔鐘意返學!!
就正如以前份工…成日都會聽到D大人同小朋友講…被對方指出會鬧人或點點點對你果個人, 真係有口難言! 老師又點會隨便鬧小朋友呢?
我唔會俾我個仔對某D野定左個印象! 好唔好, 係點樣既, 等佢自己慢慢感受.我需要既係阿仔自己去思考, 唔會硬去灌輸一D大人既感覺同感受俾個仔!


text:
胡晉銘
效力球隊:香港飛馬
上屆省港盃嘅其中一個大發現,就係司職防守中場嘅胡晉銘,拍住陳俊樂控制中場嘅表現令人眼前一亮.今屆樂仔晉身大港腳之後,首回合郭嘉諾教練起用佢擔任正選中場,負責掃蕩同駁腳嘅職責.雖然表現不及上屆咁搶眼,不過重要性依舊:次回合正選收起佢之後,喺中場嘅搶奪同埋防守方面,港隊都有所不及,呢位20歲中場嘅表現不言而喻.上年已經晉身A隊嘅胡晉銘,相信前途依然相當明朗.
羅港威
效力球隊:東方龍獅
近年表現比較低沉嘅羅港威,嚟到省港盃表現反而有啲起色.首回合擔任正前鋒,喺前場停球與及同黎洛賢執行緊迫戰術都顯示到自己嘅作用,對於廣東隊嘅防線都造成唔少嘅體力消耗.較為可惜嘅係上半場一次反擊爆咗半場之後,埋門一腳嘅處理比較差,未能為港隊先開紀錄.希望過咗省港盃一役之後,羅港威可以繼續提升狀態,重拾當年踢亞協盃嘅表現啦.
袁振昇
現年24歲嘅袁振昇,其實喺青年軍時期係方栢倫同黃威嘅隊友,不過中途放棄職業足球嘅佢,到今季加盟和富大埔先係首季征戰職業足球.次回合擔任單箭頭,雖然供應不多,但係都能夠做到前場支點嘅工作,有一球先分波去右路,再走入禁區接應,一控一射,絕對顯示到佢嘅個人技術.雖然兩次中目標嘅射門都未能化為入球,不過以一個第一年踢職業足球嘅球員嚟計,呢張成績表算係合格啦.
卓耀國
效力球隊:標準流浪
鄭重宣佈,香港球迷都愛國,「國」係卓耀國個國.郭嘉諾教練喺兩回合都安排卓耀國喺下半場嘅後段先後備上陣,衝擊廣東隊嘅防線.呢個調動喺首回合絕對係立竿見影:卓耀國入替後,不論邊路突破,傳送同製造反擊,都為港隊注入充足嘅能量.先開紀錄嘅一個角球,雖然唔係由卓耀國博得,導致呢個角球嘅,正正係卓耀國喺右邊爆破嘅成果;至於第二球嘅個人反擊,就在此不再多提啦.季前已經有傳獲馬來西亞球會睇中嘅卓耀國,據報喺省港盃前後更獲中超同中甲球隊招手,希望佢藉住今次省港盃嘅表現,可以盡快向外闖.
陸志豪
效力球隊:冠忠南區
有時唔係話唔比機會,但係陸志豪呢兩場省港盃嘅表現,又真係難以說服球迷值得踢A隊.首回合嘅死球處理係出色,但係除此之外嘅表現都只係一般,傳送同把握機會嘅表現都麻麻.次回合去到廣東踢進攻中場,傳送質素差,串連中前場嘅效果同樣不敢恭維.陸志豪今年都已經32歲,加上港隊進攻中場仲有黃威冒起,其實真係可以專心踢冠忠南區.
黃梓浩
效力球隊:東方龍獅
上屆省港盃踢左翼幫港隊入波嘅黃梓浩,今屆反而踢得患得患失.喺左路唔多見到佢身影,反而喺中路有時仲出現得更多.偶爾會搵到啲埋門機會,但係起腳嘅時間往往都未準備好,踢落予人一種失魂嘅感覺.或者係已經習慣咗喺東方龍獅踢左閘,宜家踢返左翼,主力負責助攻有少少生疏,不過以一個有省港盃 (甚至係亞冠盃) 經驗嘅球員嚟講,「王子」今屆嘅表現實在有啲失色.
(圖片來源:香港01,香港足總)


text:
由𡃁仔彈起做男神 何廣沛極速上位之路
Fri Feb 24 2017 18:00:00 GMT+0800 (中國標準時間)
撰文︰Take it e時
近日無綫劇集《親親我好媽》入面,江嘉敏演繹暗戀者嘅心路歷程,睇到唔少觀眾都覺得好有共鳴;而另一邊廂,何廣沛飾演嘅被暗戀者文亮熙一樣俾唔少觀眾大讚演得好.其實何廣沛由2012年加入藝員訓練班,喺短短幾年間,就去到今日連續喺《財神駕到》 同《親親我好媽》擔正,都可以話係上位得幾快㗎!
《女人俱樂部》飾 姚子倫
因為演青年版嘅吳啟華而嶄露頭角,仲要俾吳啟華讚靚仔,呢套劇可以話係何廣沛上位嘅「起點」.
《樓奴》飾 勞多樂
飾演好戲之人麥包同簡慕華個囝,同前輩級人馬嘅多場對手戲表現都不俗,何廣沛嘅演技比起之前絕對係有進步,亦憑住劇集令更多人認識.
《律政強人》飾 周力行
今次化身方中信嘅「徒弟仔」,着上西裝之後添上幾分英氣,外觀上已經有加分.比起之前有更大進步嘅演技,加上佢喺劇中有正義感得嚟又帶幾分傻氣,成功吸引到唔少觀眾嘅留意.
《財神駕到》飾 王招財
擔正做第三男主角,戲份多咗唔少,發揮空間都更大.演財神嘅表演唔算話係好突出,不過內心戲都交到功課,以上位之後嘅作品嚟講都算係合格.
《親親我好媽》飾 文亮熙
何廣沛喺劇中同「班長」嘅暗戀情緣,令觀眾睇到肉緊之餘,仲被唔少網民封為「最佳嘅一對」,可以話呢套劇幫何廣沛吸咗唔少新粉絲同人氣呀!


text:
滾筒燒肉 , 顧名思義係滾筒入面燒肉 , 而呢個名我幫佢地改 , 因為呢間燒肉店正正用呢個方法燒肉.
Google “깍두기바베큐”呢個名 , 就叫 “蘿蔔燒肉” , 不過 search 唔到 d 什麼記錄.
不過呢次比都算佢地有良心啦 , 都有話係 ig 度搵既 , 仲打埋 Instagram @chaeyeon88.
因為玩開 IG 都會加 hashtag , 而呢位韓國女仔當然有打 , 咁就要靠 hashtag 去搵.
哈哈 , 好彩 , 係第4個 hashtag 就搵到一堆滾筒圖 , 就知道係呢個 “깍두기바베큐”了.
再係大量既滾筒圖 , 每張去搵 , 睇下有冇打卡 (發覺韓國人唔多興打卡) , 就比我搵到 2 個位置 : A 及 B.(當然經我視察完就知道 B 係錯既)
個位置真係睇到都有 d 驚 , 係幾偏僻下 , 係 1 號線既冠岳站 (P146) , 係咪聽都未聽過呢 ? 果面我唔識分咩區 , 算衿川區定冠岳區呢 ?
而坐呢條線真係要好小心 , 因為去果面既方向呢 , 係有兩條線 (一個去仁川 , 另一個去新昌) , 上次我去文鶴體育場時就係坐錯方向 , 所以要睇清楚架車去邊一個方向先好上車.
冠岳站只有 1 & 2 號出口 , 好簡單 , 到站之後 , 就去 1 號出口喇 (btw 其實 1 號出口都有 lift 既) , 坐 lift 好行樓梯又好 , 落到地面時即刻向右行.
到左個街口就再轉右
你會見到柯達 (同韓巢一樣) 既 , 跟手就再直行.
直行之後係左面見到 7 仔個牌啦 (要細心睇 , 因為係上樓既)
跟手右面就係派出所
再直行就轉左喇.
轉左後就靠住呢個大型屋苑行
行過個屋苑見到間 mini stop
就過對面間 PB 麵包店 , 再繼續向前行.
又係去到街口轉右 , 再直行
會見到中間有堆大排檔咁既野
就入去中間再轉左 , 就會見到呢間燒肉店.
去到果陣坐滿人 , 店員出黎問我野 , 但我用英文覆佢 , 佢顯得好奇怪 , 叫左個應該係老闆既人士出黎
老闆好出奇地用英文問我地邊度黎 , 我地話香港
之後再問我地有冇訂位 , 冇就幫我地 mark 低名同電話 , 我地就更係冇韓國電話號碼
所以我同肥熊只可以坐係店門口度等.
果陣氣溫應該低過十度 , 可以話係飢寒交迫.
等左45分鐘後 , 終於有人走.
坐低先睇到入面都係得 7 張 4 人枱.
而 Menu 就係牆度 , 好 sad , 圖都冇張
可能老闆知道我地完全唔識 , 佢已經係度介紹食乜
當然啦 , 來來去去都係豬啦 ,
老闆知道我地唔係本地人 , 叫我試左個 200g (10000won) 先
點完菜 , 就 set 好架步先
一面係滾筒
另一面就係電磁爐
電磁爐就放左一盤蔥 , 正正正 , 仲有燒肉醬前菜
呢個時間當然又係叫 IU hite 啦
豬肉黎喇 , 都似係三層肉
店員就將佢地放入滾筒同放好碳火
真係自己滾動架
要令佢地熟透既 , 當然要焗住黎燒
不過都只係幾分鐘 , 店員就打開滾筒
金黃色既三層肉 , 好香
店員確定食得就撈起佢地再放去盤蔥度
再教我地夾埋一齊食
因為太好味 , 好快食晒.
老闆再黎介紹另外野食 : 薯片
又真係完全冇問題 , 有 d 仲燒到脆口既添
老闆似乎睇得出我地未夠喉.
再介紹另一樣燒得既野 : 年糕條
平時係韓燒都有燒 , 不過次次都燒得好失敗.
不過呢度有滾筒 , 火喉易控制 , 又燒得平均.
出到黎外脆內軟架
食左咁多野就飽晒了
埋計再睇番張單 , 老闆好老實 , 冇蝦我外地人而收多錢.
不過要再一次讚老闆真係好好人 , 比完錢時 , 仲要仲要 , 送我地出大街 , 怕我地迷路 , 好可愛呀
當然要影埋佢地卡片啦
不過唔知有幾多人會去試試呢 ?
原文轉載自: http://wow.esdlife.com/space.php?uid=20275&do=blog&id=321427


text:
點知去到大昌,一睇個價錢牌就即刻嚇到傻咗,以前買開嘅1.5頭車輪鮑,一罐竟然要$928!呢幾年買親車輪鮑,我都會揀大昌,因為一定唔會有假嘢.對上一次買係09年尾,嗰時做緊超筍特價$399.呢個價真係好筍,08年佢地都賣緊$480,而07年喺華潤買過,反而仲貴啲,要$538.見佢咁抵,嗰次就掃清晒佢地鋪頭嘅存貨,買咗五罐.不過幾個月之前已經食晒,所以今年團年要買過.
點知車輪鮑兩年之間竟然貴咗一倍有多,都咪話唔得人驚!莫講話九百幾蚊遠超我嘅負擔能力,加幅亦令人難以接受.所以最後都係買唔落手,轉咗買隻做緊超筍特價嘅蚊型南非湯鮑(飲食行內叫罐頭鮑魚做湯鮑),12頭嘅星嘜鮑,$328一罐.
以湯鮑嚟講,墨西哥嘅車輪鮑當然正,不過南非出品都唔錯,一定唔會差過澳洲貨.反而以乾鮑聞名於世嘅日本,湯鮑就未必都係咁正,不過就賣得好貴.幾年前貪新鮮,喺安記買咗罐日本吉品湯鮑試吓,嗰時都要賣$650.但係食落就一般,肯定及唔上車輪鮑,細隻好多都算嘞,最主要係鮑魚味唔夠濃.
講番隻星嘜鮑,雖然我以前未食過,不過見佢做緊超筍特價,都買咗兩罐試吓.返到屋企將其中一罐連罐煲三粒鐘,一打開就聞到好香嘅鮑魚味,果然冇買錯.咪講笑,即刻連飯都唔煮住,趁大昌仲未收鋪,走去掃埋佢地嗰幾罐存貨.
我超鍾意食鮑魚,一罐湯鮑真係唔多夠喉,所以通常會買多幾隻新鮮南非孔雀鮑一齊炆,效果都相當唔錯.炆鮑魚其實唔算難,只係工序比較多啲.我會先用蒜茸乾蔥薑片爆一爆啲鮑魚,跟住濽酒,再用上湯蠔油老抽冰糖慢火炆兩粒鐘.最後放埋冬菇同海參,再炆多半粒鐘就可以用生粉埋芡,倒落預先準備好用嚟墊底嘅蒜茸炒豆苗就得嘞.
當然啦,我呢啲只係家庭式製作,連街坊酒樓嘅出品都尚且不如.如果我敢話好味,恐怕會俾人恥笑囉.至於鮑魚可以好味成點,我就真係想像唔到嘞.鮑魚要整得好食,唔只要有上乘嘅材料,仲要有出色嘅廚藝.眾所周知,鮑魚之中當然以乾鮑最好.而芸芸鮑魚名廚之中,又以阿一地位最尊崇.聽一個從事金融行業嘅中學同學講,有客曾經請佢去富臨食阿一鮑魚,真係正到無倫,可以稱得上天下之美味.但係價錢亦貴到無倫,要過萬蚊一隻!我都知溏心鮑魚正,有人請就話冇所謂啫,如果要我用個幾月人工食一餐,真係殺咗我好過啦!
唉,有時諗落都覺得好灰,想食到自己鍾意食嘅嘢,其實只係好卑微嘅願望啫,點解會咁難實現嘅呢?溏心乾鮑已經係諗都唔敢諗嘞,而家連湯鮑都貴到食唔起,想唔灰都唔得啦.講真又好唔公平囉,有人買唔起樓,政府就用公帑資助佢地置業.而我呢啲食唔起鮑魚嘅香港公民,點解政府又唔幫吓呢?所以我強烈要求政府推出食者有其鮑計劃,資助我地呢啲窮人食鮑魚,仲要係溏心乾鮑添!可能有人會覺得我無理取鬧,冇鮑魚食都唔使死啫.咁我又反問一句,大家又有冇見過任何人因為買唔起樓而燒炭呢?又可能有人會質疑我太貪心,點解湯鮑都唔肯收貨,一定要政府資助食乾鮑.大家可能仲記得紅灣半島,呢個海景居屋王嘅出現,就係因為社會上有咁嘅觀點:點解窮人唔可以擁有無敵海景居所!而舊年喺一片要求復建居屋聲中,又有某大狀政黨建議政府用幾塊臨海地王起資助房屋.咁我要求政府資助食乾鮑,究竟算唔算太大貪,大家自己判斷啦!
冬菇海參炆鮑魚(星嘜鮑&孔雀鮑)
星嘜鮑
星嘜鮑
冬菇海參炆鮑魚(車輪鮑&孔雀鮑)
車輪鮑
車輪鮑
孔雀鮑
孔雀鮑
吉品湯鮑


text:
海濱南岸 班違泊業主,為咗自己嘅違泊車位,惡到走到反對小巴總站.自上次公布車牌之後,班業主似乎驚咗小弟嘅全民黃腳鱲計劃,只不過,呢班冚家鏟唔係放棄違泊正正經經租番個車位泊車,而係走去請三件有礙市容嘅阿伯睇水,見到黃腳鱲通風報訊,叫呢班仆街揸車走.
海濱南岸 都有違例泊車睇水服務
根據報料人所講,相中呢三位阿伯,長期為 海濱南岸 違泊大聯盟提供服務,主要就係睇吓有無差佬或者黃腳鱲嚟抄牌,一見呢啲人,就立即快快揸走架車,暫避風頭,等抄完之後再繼續阻住個地球轉,似乎佢地寧願提供薪水俾三件阿伯,都唔肯放棄喺愛景街違泊.
我唔相信呢三件阿伯,係做義工幫班 海濱南岸 違泊大聯盟嘅仆街睇水,只不過,根據香港法律,呢三位阿伯好大機會係Joint Enterprise(串謀犯罪),正常牛肉乾係罰320,但好似今年8月,至火炭有條友提供收錢違泊睇水服務,由於可能干犯刑法,立即快快收皮,免惹官非.根據《道路交通(泊車)規例》,如果有人用比較重嘅罪行炮製呢班業主,連埋啲阿伯,全部個個罰兩千蚊銀紙,都咪話唔和味,包括乜嘢條文:
任何人致使或允許車輛停留在道路上不動,而停留的位置,狀況或情況,是相當可能危及其他使用 該道路的人的,即屬犯罪,可處罰款$2000.
依家 海濱南岸 班業主,如果有人攞住啲相,要求警方用呢條比較嚴嘅,以傳票方式告晒班大帝上法庭,我真係留名食花生,睇呢班業主連埋啲阿伯,仲有無面見人.如果有人識得班阿伯,都應該提醒班阿伯,幫人收錢睇水,或者唔收錢, 都係可能違反香港法律,牛肉乾佢地有份食埋一份.
9月17日,有6C試乘日,跟住好快又有 海濱南岸 業主委員會大會,我十分之想睇呢班友有幾核突, 海濱南岸 業主委員會大會,最好有人facebook直播,我想睇呢班違泊黨可以有幾核突,依家要對付啲違泊當食飯嘅死仆街,都要用九牛二虎之力,仲要警方做嘢好似極度軟弱無力.如果喺倫敦,呢啲車食咗十幾張牛肉乾,兼拖埋添,仲咁多嘢講咩.


text:
呢期心情好反覆,有一晚我突然忍唔住走向海旁,對住黑媽媽既大海大叫左聲「我好L唔開心呀!」睇落好似痴左線,查實真係同痴左線差唔多.
一直以黎個社會就係要教你戴住個面具示人,樣樣野都要好好睇睇.做人唔含蓄,直接表達自己既感情,人地會當你痴線,而唔係睇到你真心.樣樣野都要修飾,華麗先至係好,先至係正常.
係,顧人感受係好重要,但當日子一長,你顧人感受下你得唔到任何善意既回報時,情緒積聚壓抑太多,始終有一日會崩塌.
你對住你老細每必恭恭敬敬,就算擺明係老細你低能,明明就係佢冇簽名,你提佢冇簽名,就要話係你冇俾佢簽.礙於你反駁就會俾老細玩同炒,你就唔會出聲反駁.
對住D屋企人,個長輩發個爛渣,同佢講道理,你聽到「你有冇當過我係你呀媽?」你就得收聲.
甚至對住D女,想溝到佢,就只能暗暗示示大玩愛情遊戲先至得,直接同佢講我鐘意你,一句多謝都冇不特止仲會當你係痴漢.(P.S. 呢一點係我鐘意鬼妹既原因,至少佢地都會appreciate你既勇氣同讚美先.)
老實講,香港真係一D都唔識感恩既地方黎.所以左膠同教會講感恩,幾禁吸引人既事黎?至少佢地膠出黎個下,個樣真係幾真心,心情係會有被回饋既感覺先.
係既,總有D人會話唉呀奉旨要受你既咩?我只係覺得,大多數人都只識戴面具,而唔識去睇個面具底係咩野既人或者感覺黎.
好簡單渣嘛,人地潤你串你你又識聽?就係因為潤得你串得你既係一d修飾過,華麗D得體D既句子你就會明之餘又會俾人串得爽咩?其實根本就唔會,一樣都係會不爽,你只係唔知點去串番佢啫,根本你就聽得明.
我唔係講唔係所有人既心都冇惡意.而係點解只能夠為左攻擊人時先會去睇人地既惡意?呀唔係,應該係只會去發掘人地既惡意?
感情唔可以真摰禁表現,係源於冇人想去發掘善意.港人識計數架,冇著數既野,邊個會去做?我當真係冇著數,但又會冇壞處咩?
睇下香港,不公既野個心想企出黎鬧,就怕自己唔得體,D人當你痴線.個個忍氣吞聲.番工俾老細剝削,OT唔補水,做到身子就要賠埋,又怕俾人插又怕俾人炒唔出得聲.但你唔出聲,個政府同老細就越黎越惡,然後就笑你班人廢柴.就算家陣踩到埋身,你屋企飲既水都係鉛水啦,班居民除左等派水同等政黨幫你出聲之外,你班人仲做緊D咩?一句聲都唔敢出,你地生命唔係受緊威脅架咩?你當你生活緊係北韓?
呀,唔係既,佢地咪將佢地既情緒投放左係唔關事既家人身上囉.係呀,外面受完氣,儲完氣,就放入黎屋企入面架啦.對外人唔可以真摰表達自己呀嘛.更唔好彩,屋企個個蠻不講理,又控制慾強,一個唔覺意連係屋企都解放唔出呢D怨氣,就鬱住係心,變成精神病.我諗呢班居民,忍辱負重之下,身體唔殘唔廢唔死,就帶住情緒病精神病過世.
我好重言詞,有時寫多好多字去解釋自己既諗法,為既都只係避免誤會,而唔係用黎抑壓我自己既感情.但香港實在抑壓得自己既情緒同真摰太多.
所以就算我唔太鐘意單純偏偏文都係度大鬧社會政治blah blah blah乜都好,但我唔會覺得佢地不停鬧係唔好,因為至少佢地既感情係真的,我亦睇到佢地對社會既不滿,而唔係一個個既面具,一個個既修飾.
特別想鬧班老坑.鬧乜L野廢青啫?佢地動搖到你既尊貴,動搖到你既身份,動搖到你既事業?如果你本身係冇料,禁唔係抵你死?一個二個廢坑學足哂689呢個只係識弄權既災星禁,只係識玩人事,你地冇權冇勢個時,仲差過你地口講既廢青啦,至少我地呢班後生既,比你有創造力,比你更想社會同公司好,比你肯做,係你地冇俾出值得同肯定我地才能既回報渣!根本你地呢班廢坑同法國大革命同十月革命前既地主有乜L野分別?只係識得剝削,剝削農奴既生命同價值!
習慣修飾,習慣忍受自己既情緒不要爆發,習慣唔可以表露自己既真摰感情,冇人會去欣賞同體諒其他人既感受,同發掘其他人既善意,先至令到社會上受苦既人敢怒不敢言.相反,家陣既年青人,先至係改變社會既契機.……至少,開始會直言反抗公司同政府先.
最後,「我真係好L唔開心呀!」「你自己冇簽名仲賴我!」「我憎你用長輩既名黎撻我!」同埋我始終鐘意劈頭就講「我鐘意你.」


text:
今日經過屈人寺,本來去朝拜MJ,但最終MJ就無買到,反而買左Bourjois,佢個三色豆腐眼影同Clubbing 眼影筆都做緊特價,所以就買左喇!
其實講開Bourjois,我真係好鍾意呢個牌子,尤其佢個mini 系列,拎出街真係好方便,不過煩就煩在佢0既mascara同眼線好多係唔防水,好多時要加層waterproof 先得,其他產品就非常好啦!
今次買左佢個Clubbing眼線,持久方面又係差d,但色就好靚,係墨綠色架!!
講開眼線,自從我成功畫到我人生第一條完整0既眼線之後,我簡直就係沉迷左呢樣野,成日都好想可以畫好佢.當然,時間好多令我無辦法畫眼線出去,而我畫眼線0既技巧亦一直停留0向白痴階段.
不過就咁,畫得唔好還畫得唔好,我都仲係會買唔同0既眼線產品.我第一樣正式擁有0既眼線產品係Bobbi Brown 0既eyeliner gel,真係既好用又易畫,依家都有keep住用,但佢真係太快乾,一有少少乾就會起結,雖然係咁,我仍然覺得eyeline gel係最好handle 0既.
其次,就係眼線筆喇,眼線筆其實都幾方便,又有咁多顏色選擇,小妹就係因為咁買左一枝又一次.以下就係我大部份眼線筆:
1.Bourjois Clubbing eyeliner 墨綠色
2.ettusais eyeliner 黑色
3.ettusais eyeliner 銀紫色
4.Bourjois eyeliner 紫色
5.Bourjois eyeliner 彩藍色
6.Skinfood eyeliner 閃黑色
7.Skinfood eyeliner 閃粉紅色
8.Missha eyeliner 銀色
9.Missha eyeliner 珍珠白色
雖然有咁多眼線筆,但我用得最多仍然係eyeline gel,哈哈!!我依家最想搵支勁防水防油唔暈開又易畫0既眼線筆黎取替eyeline gel呀!


text:
「電訊」
相信每個香港人都會有至少一個手機號碼,而我用咗而家個電話號碼同電訊商十幾年.由以前公司電話,個個月幾千蚊到成萬幾蚊電話費到而家自己每個月俾幾百蚊,點都算係一個長期嘅客戶.但係而家啲電訊商嘅服務質素就每況越下,次次都要打電話上台鬧一餐.最好笑嘅係我合約到期,問佢我有乜嘢選擇,點知講埋晒啲廢話,我要嘅係你話俾我知我作為一個客戶你點幫到我,而唔係照住張傳單讀囉!
「煩惱」
又係到咗手機合約到期嘅時候,又係一個超級煩惱嘅問題.當然而家無咗無限上網嘅套餐,但係啲收費真係貴得離譜!服務差唔在講,而家仲要越收越貴.俾多啲錢唔係問題,不過同地鐵一樣,選擇真係少之又少,而且服務質素又唔見得好咗好多.但係都係個句,可以轉得去邊間呢?到其時轉完仲差又係攞嚟搞.所以到呢刻都仲未知去或留,因為對而家嗰間越嚟越失望!
「服務」
雖然明白公平使用條例,亦明白而家係要靠數據服務先至有錢賺,但係條數點計都貴咗好鬼多.我一部電話,一部平板電腦,而家四百蚊無限,但係新服務就要比多百幾蚊仲要兩邊分.好啦問你有乜選擇,竟然同我講要出兩個號碼,加埋要近成千蚊先有無限.你真係有無病呀?其實係唔係出隻蛋,日日帶出街先至最划算呢,不過就真係超麻煩囉!唉,唔知可以點,完全擒住嚟搶!


text:
「香港」
之前好多人講香港可落後,事實上真係幾落後,因為過去咁多年大家都係為生活而搵錢,做資訊科技嘅機會同出路比起外國真係一個天一個地.十幾年前嘅人工其實到今時今日都係一樣,咁證明企業本身就唔重視嚟類嘅人才,所以無發展嘅空間.要加人工就得一個選擇就係跳嚟跳去,如果唔係好多時經濟唔好,企業第一件事係由資訊科技有關嘅部門開刀.過去咁多年都見唔少.
「人才」
你話香港無人才?其實唔係,只不過佢哋唔會選擇留係香港.大部分有能力嘅其實已經走晒,同時香港係教育方面亦都追唔上外國.大學畢業出嚟,個個基本上要重新教育過,而且唔係個個後生都捱得.以前我哋日以繼夜,夜以繼日咁不斷做,不斷學.但係依家個個都係用打工為兩餐嘅心態去過活.與此同時香港好多公司都唔會大力投資新科技,因為免得做多錯多.所以問題唔係無人才,而係點培訓人才同挽留人才!
「問題」
講到科技當然有好多香港研發嘅產品,但係真係好少數.而且好多人都唔希望做白老鼠,下下等其他公司試咗先,免得孭鑊.再唔係就覺得科技唔值錢,咁點嘅次次有新手機出嘅時候,個個爭住去買?要發展科技係要好多嘢要配合,最基本就係由教育開始.而科技唔係淨係背書就得,要不斷嘗試,不斷學習,今日唔知聽日事,個世界不停咁改變.所以唔係可以一時三刻可以改變嘅嘢.


text:
我知道其實上濕粉最好用嘅工具一定係用手上,最方便快捷!之不過,搽完之後手指都污糟晒我覺得好”lei hea”,所以我多數都用掃或者海綿上濕粉.今次想講下近排用開嘅呢兩隻工具:
Beauty Blender – 呢隻野喺外國真係比人捧到上天,個個blogger/ vlogger 都話佢超級好用.亦都因為咁市場上都跟風出左好多好似佢嘅海綿applicator.由於睇左好耐外國啲youtuber講佢我心思思好耐都好想要,最後終於都忍唔住去joyce beauty買左隻試下!
我睇人地啲beauty blender多數都係粉紅色,但我嗰日去買時只有set裝係粉紅色,單隻只得紫色同白色.買時我純粹出於覺得白色唔㩒污糟洗完都唔白所以我先㨂紫色,返到屋企google下先知,原來唔同顏色function唔同,白色因為冇染料就係比敏感皮膚用,紫色係同粉紅色一樣只不過係limited edition,仲有黑色同紅色,黑色官方網站寫係適合深色產品使用,我睇youtube有人仲話黑色個錐係尖啲但我睇相又唔係好覺.而紅色都係同粉紅色原版一樣只不過係指sephora嘅limited edition.
的確用佢無論係上咩質地(水啲定杰啲)嘅濕粉都非常貼同薄,上cream狀嘅粉都可以好薄.用佢blend開遮瘕都blend得好均勻,加上佢一粒蛋咁嘅造型可以用到佢唔同位置上唔同野(側身位上面豬登同額頭濕粉,尖尖位上睇同鼻翼位置遮瘕,底部可以用黎上胭脂blend highlight),用佢拖定印都可以,所以基本上可以多用途使用,我去旅行帶佢一粒蛋可以帶少好多掃!清洗方面我基本上都日日洗,可以買佢舊cleaser不過我只係用12蚊場嗰支海綿清潔液.保養得好其實都可以用到好長時間,所以百幾蚊我覺得都算係抵用!
跟住就係呢支資生堂131粉底掃.喺東京葯房我見到佢有大量貨而且好鬼平為返港紙都係80幾蚊所以就買左返黎試下.
支掃細細支咁但其實都有啲重量,掃頭斜平腳同好非常密嘅刷毛,刷毛都好軟滑.初初唔識用我用佢直接沾濕粉再上面,非常難blend開同會有刷痕.但上網睇完教學先知原來係要先將濕粉點上面,再用佢黎blend開.結果真係好似beauty blender咁好薄好貼面!cream foundation都可以blend得好薄,不過so far我試過唯一一支blend唔到仲留刷痕嘅粉底就係shu uemura支water foundation,唔支係咪真係水得滯完全唔得.反而beauty blender係海綿就可以喇.我試過用佢blend遮瘕都可以嘅,不過唔知係咪個刷已經濕左粉所以都留左少少刷痕.但我要講佢一個唔好嘅地方就係佢太短,我覺得有少少難揸咁囉.


text:
有無人有個另一半係只得中三程度, 但英文+普通話都唔識呀? 我好想問你地, 佢地o既睇法+想法, 同埋佢地自己o既前途...... 我, 唔想養佢成世!
-
BB
-
你講既另一半係咪你男朋友呀? 我男友英文同普通話都唔係好叻, 中五畢業, 不過我都唔介意, 其實鍾意一個人開心就得, 無話邊個養邊個, 有錢大家一齊洗, 我都搵得多過佢, 仲有double pay及bonus, 佢得bonus, 但我出double pay時都一齊洗及比咗d佢, 佢話唔要, 我話你都無double pay, 開心d嘛! 我唔係倒貼, 但有時大家唔係好有錢, 我鍾意咩佢都買比我, 我鍾意狗仔, 佢都用成八千蚊買隻狗仔比我, 話佢開ot時得我一個係屋企好悶, 狗狗可以陪我, 我鍾意去澳門行街食野, 船飛貴但有時我想去佢都會買飛同我去, 我地唔係好窮但亦唔係好有錢, 大家都係賺一萬到, 但過得好開心, 我地拍拖都三年幾喇, 都好少鬧交!
如果你成日諗住佢學歷低過你, 人工少過你, 唔單止影响感情, 仲會令你自已唔開心, 除非佢性格差及脾氣臭, 否則鍾意咪得囉, 唔好介意$啦, 我都知讀到中三既男人eq比較低, 因為我以前個男友都係得中二未畢業, 以前因為一個鍾意拍咗七年拖, 但最後分手係為咗三個字唔甘心
-
BB
多謝你o既回應呀, 但係我唔係話D咩, 只係因為佢自己本身已經欠債緊, 還緊錢, 但仲keep住唔去緊張D錢, 又成日放工返黎掛住打機, 乜都唔理, 成30歲人仲一事無成咁, 再老D咁點算呀?! 仲keep住做個sales仔呀?! 宜家個個都至少中五畢業, 人地一句唔該就踢你走, 咁點呀!?
我唔係想同佢分手, 因為我真係好愛佢, 但係我自己都要儲錢讀埋個degree, 我亦都諗好多野, 我好想有間好Do既屋住, 好想可以結婚生仔, 你知道嘛, 生一個BB用好多錢架, 但生一個不如唔好生, 至少要兩個! 但係佢宜家仲要係咁樣, 我唔多唔少都好唔開心!
佢...... 似乎越黎越依賴我, 打機唔識字又問我, 乜都問, 唔去解, 講左個生字解釋你知, 又要我解埋成句, 但你要明白, 句野真係好淺! 同佢一嗌交, 一句得埋黎, 就話,係呀, 大學生, 我係咁架喇, 咁我可以點?!
-
yy
你女朋友有無興趣做化妝/美容行業..如果佢有興趣的話..我可以介紹佢入行..等佢容易搵多d錢架
-
candy
學歷form 3 唔係問題, 只不過佢好似一d都唔上進喎. 俾我會分手.
-
Amy
竹門對竹門, 木門對木門, 如果思想距離太遠好難溝通. 我指思想要夾.
我識得有一對, 女既係外國留學既會計師, 男既係泥水佬, 不過, 佢地都好夾.
我老公係中五, 我就大學畢業. 不過, 我老公都算ok啦, 佢係公務員, 佢叫我唔好嫌佢無得升職, 佢好可能永遠都無得升. 我地有錢兩份駛, 無計既.
我老公話好怕女人蠢, 又怕女人囉嗦. 佢對於老婆既學歷無要求.
-
你既男友好似我以前果個, 佢一d都唔上進, 有錢就去買無謂野, 無諗過d錢可以儲起, 之前仲衰無錢養車都仲要買, 有好多次都係我比錢入油, 有錢寧願同班豬朋狗友去飲酒, 搵都搵到一萬, 但洗就洗萬幾, 兼且我地三日唔埋兩日就鬧交, 對住佢好激氣, 有時諗都唔知跟住佢為乜, 好似湊仔咁, 佢仲會話你成日管住佢, 傷心都傷心過無數, 身為女友要做既野都做曬, 但眼見同佢一齊都係無將來, 唔好話生仔, 結婚都未必有錢, 有一段時間我曾經好想結婚生仔, 但嫁個咁既男人, 唔結好過結, 盞累死自己, 貧錢夫妻百事哀, 其實有好多野係因為佢地讀書唔多, 思想唔成熟所致, 同佢地講道理唔明, 郁下就發脾氣, 所以就成日鬧交, 講真做女人梗係想人照顧多過去照顧人, 所以我遇到而家呢個條件雖然唔係好好, 但我都即刻走, 雖然好似好衰咁, 但為著自己, 狠心都要做一次, 唔係人生就好似無希望!
你知嘛, 我當時想結婚都要諗中左六合彩先結到婚, 好彩當時無同佢繼續一齊, 我而家個人開心咗好多, 無再咁易發脾氣, 其實你既然唔開心, 勉強一齊盞浪費自己青春, 如果你仲未到三十, 佢又唔肯改就拿拿聲分手, 我當時問埋我屋企人借錢比佢開舖頭, 但佢都未識生性, 最後我寧願將舖頭摺埋, 自己打工將錢還返比屋企人, 佢起初都有幫手還, 但得果幾百蚊, 最後影都無埋, 好無責任感, 你得閒聽下關心妍首放生啦, 我諗你會有好多感觸架!
-
其實d男人成日話香港女人唔好, 寧願返大陸搵女人, 我想話只要個香港女人係鍾意既, 個女人真係會心甘命抵跟足一世, 但最最基本要有既係兩個人一齊係開心!
-
Sasa
我覺得起步點�鶱鉽灟垠n, 最重要係唔好停�鰜�, 幾慢幾辛苦都好, 都要向上爬
-
KSP
多餘, 你識佢就已經知道佢係中三架啦, 依家先睇小人, 早你就唔好拖人咁耐啦
-
OMG
讀書唔多唔緊要, 好多人根本唔係讀書o既材料.個 point 係對方唔上進, 太依賴, 而唔係佢中三定中五.
-
細細
我都有類似既case. 大學 vs 中三. 因為一開始都知佢既背景, 所以決定同佢長久後, 都會努力為將來計劃. 雖然佢同板友既case類似, 都係有欠債, 你想佢好既, 咪幫佢cut 曬d咭, 一齊還咭數, 然後從新開始! 你知佢理財唔得既, 咪幫佢理財, 你係大學生, 有既係知識同遠見, for me, 我就keep 左佢每個月大部份既人工, 一方面幫佢還債, 一方面(暗地裡) 我做左個基金計劃, 等我地退休都有個基本保障 (唔洗執紙皮咁啦) 老實講, 如果可以, 我會想我付負責大家生活費既大部份. 無乜學歷既人, 賺既係辛苦錢. 佢OT 比我多, 工作性質亦辛苦好多.
佢值唔值得你咁付出?
你想唔想同佢一世? 如果你想, 你又有無盡過力做多一點? 發揮你的長處吧.


text:
話說我見到有線新聞應徵去做林鄭支持者收左$600條片,仲走去窮追猛打去訪問個搞手添,不過當然係推得一乾二淨啦.跟住就見到FB當然好多likes 同share 同留言啦.其中有好多講:
有線真係好高質!
有線真係唔執得!
呢D片CCTVB永世都唔會拍得出!
等等之餘此類.
就咁睇,如果我係有線新聞既員工,我都會感動幾秒既.
但係再諗深一層:
既然好似咁多香港人撐,依家有線既未來係何去何從係點都唔知,隨時因為無人注資而就此關門大吉.咁既然大家都咁recognize 有線新聞真係做到報道真相,監察社會不正當現象既傳媒功能,有心人如果真係未安有線既話,係咪即刻速速磅水去以實際行動支持有線呢?而真係為左香港好既廣告公司,又可唔可以落廣告果陣鬆手D,等有線多幾個錢傍下身咁呢(甚至whoever 即刻掟十億落去?)?
但好多香港人當然唔會咁做/咁諗.平時俾likes 已經夠晒孤寒,更何況要俾錢?等於一開始都話TVB係霸權黎架啦,但係依家ViuTV 開左,係咪真係個個轉晒去99台?(雖然ViuTV 依輪D質素都真係認真麻麻,希望遲D會好番D),呢個又係去到一個老問題:公司管理不善,但係出到好野,大眾有無需要一齊「道義」上幫幫手等佢渡過難關,生存到落去?
如果佢生存唔到落去,正如好食既餐廳但最終執笠一樣,1,香港人其實都係WFC,執左係可惜,但阻止唔到佢地去食再平D既大家樂;2,明知質素係好好,但唔係好到自己要出錢去救囉;3,其實都係1-2點加埋.即係口裡就講支持,但係其實到最後身體很誠實,唔會付諸實際行動,直至執笠果陣先係FB貼番句RIP有線,聽日又一切如常睇番無線新聞,一邊睇一邊鬧咁囉.無人阻止到劣幣驅良幣的趨勢.
講到最尾,又係賺到盡/金錢至上呢個思維.真係對社會發展,尤其是所謂道德監察之類,好大傷害.財務上唔WORK,就點都要收皮.只要果樣野係免費,理論上真係就算係一堆烏繩繞住黎飛既屎,香港人都真係會拎住先.至於要付費既,就真係睇你有無其他宣傳packages 谷得起,如果唔係真係係咁歹...到最後又係只得付費電視係香港business model 唔work 既結論.完.除左咩需求drives 咩供應外,真係無其他野好講.
人,真係可以好虛偽架.
利申:有線中國組長期fans.但對於有線前景,真係一D都唔樂觀.香港人鍾意eat shit 既,真係唔好話少.我係唔會相信既.


text:
今日嚟同各位同道中人講吓我心目中作者係咩一回事?
但係講之前,先由我點謂會有依個諗法講起.我最近發現一個有趣嘅現象,就係屌讀者(或者作者們會覺得自己係屌緊hater).
咩都好,簡單講就係,我哋都好容易發現一個作者,好鍾意就住一兩個無理批評你嘅留言cap圖開post還拖.
好似不吐不快咁.依個絕對唔係單一作者嘅問題,而係現今網絡世界上嘅作者都難免嘅通病.
一,兩個hater嘅留言,明明完全無意義,但作者往往最在意嗰啲.有幾多人鐘意自己,讚好自己,你幾可會見有作者每日都出一個post出黎多謝話「今日有一個人讚好我啦!」.
但只要有一個批評(有理無理都好),作者都好似被針拮親咁,覺得自己非得出一個post大肆話俾人知自己還擊先得.
講咗咁多,係咪就係話做得作者預咗俾人屌,預到無理嘅留言,作者唔可以出聲呢?
依個就要講番「作者究竟係咩一回事」.
點解咁多作者會「忍唔到手覺得要回應」,因為佢哋心中,作者係主導嘅角色,即係「而家我寫啲嘢,分享俾你睇!」
我啊!我喎!寫嘢啊!寫嘢喎!俾你睇啊!俾你睇喎!幾巴乜閉,我將一啲你唔識嘅嘢,你唔知嘅嘢,寫俾你知,俾啲新嘢你.
我當然將個心態誇張咗幾倍,但底裡其實就係咁.包括咗高度自信同睇唔起讀者.用流行嘅講法就係「把自己看得那麼高!」,所以先會覺得被批評,被討厭係一件天大的事.
我知道一定有作者會質詢我:「唔係咩?作者唔係寫啲讀者唔知/唔識嘅嘢,帶俾讀者新嘅睇法,新嘅意見咩?咁我地的確係主動嘅角色喎?」
錯唔晒,做依件事的確係作者一部份嘅工作.但唔係我眼中「作者」本質之全部.
講咁耐,咁我係點定義作者架呢?
「作者,係寫一啲自己嘅嘢出黎,俾讀者去批評你.」依個先係作者嘅全部.
寫作包括咗編碼同解碼,而家網上好多作者只記得自己係編碼,卻忘記咗讀者解碼嘅動作,都係作品嘅一部份.
如果無咗「讀者解碼」依一環,篇文寫得再好都只係日記.
而家好多作者都越權,唔單止做編碼,仲想做埋解碼嘅角色.如果係嘅,咁要讀者做咩?
你點寫係你嘅事,讀者點解讀係讀者嘅事.
唔認同?舉一個例子你就認同.
月餅彼岸花事件,斷估個間廣告公司本身編碼嘅時候都唔係想帶出死人嘅意味掛?咁如果解碼嘅作者真係有絕對嘅主控權的話,咁即係你哋全部都錯,佢點
講都得啦?佢先係作者,佢話無咁嘅意味就無咁嘅意味?
而家你又諗番,作者走去屌鳩讀者嘅批評,兩者有咩唔同?
你會話唔係喎!我有道理佢無道理,喔!你寫嘢嘅時候就係你有道理讀者無道理,你睇嘢嘅時候就話寫個個係白痴,你自己係天才.企係邊都覺得自己啱,覺得自己就係道理,人哋就係無理,依啲仲唔係自大?
咁係咪讀者屌鳩你,讀者就有理呢?係!但你要記住你唔係得一個讀者嘛!如果你有一萬個讀者支持你,入面有一個人屌鳩你,咁嗰一個人係有理定無理,係批評定辱罵,你咁上心做咩姐?佢都只係佢個人嘅解讀,唔通你篇文攞去精神病院俾啲病人睇完,你仲要逐個去出post屌鳩番晒佢地?
眾多讀者加埋自有公論,你係作者,你唔負責解碼,做好你編碼嘅工作.
你有冇見過金庸,曹雪芹會出聲同一個罵佢嘅讀者罵戰?甚至紅學,金學可以當係一門學科俾人去評論去做研究,自然有好多嘅批評,無論有理無理,佢地一於「唔理」!
攞cap圖出post嘅時間寫好自己嘅文,如果多人支持你嘅,咪就係對依啲批評最好嘅反擊囉!如果唔係就算俾你罵戰呃到like,但支持你嘅讀者無多到嘅,咁又有何意義呢?


text:
一講 航空母艦 ,成棚五毛空群而出,而劉正呢件茂利都現真身,果然係十分之有趣.只不過,既然有十五件五毛take嘢上身,自己暴露IP(至少有一個新加坡為基地嘅IP被block,係DigitalOcean嘅proxy嚟,IP係139.59.238.205,我會交俾ISD跟進呢個IP邊個開).我就再講多少少,等呢班迷信巨艦大炮主義嘅白痴血壓上升.一班由1894年至今都無進步過嘅友仔,根本連談論 航空戰艦 嘅資格都無.
航空母艦 用常規動力無問題嘅技術根柢
無錯,核動力續航力一流,而且無乜煙嘅問題,但其他戰艦都有噴煙嘅問題啩,白煙或者會有,但黑煙一定係唔可以容忍.因為現代嘅戰艦,唔好講 航空母艦 ,就算係常規動力嘅巡洋艦同驅逐艦,都唔可以有黑煙,好多民主國家,都唔會容忍軍方任得啲戰艦噴黑煙,更何況呢樣嘢係兵家大忌嚟.而英國同法國都係核大國,但點解英國新嘅 航空母艦 係用常規動力,而法國都跟番英國用常規動力,其實唔只因為成個歐盟掌握乾淨嘅柴油技術(英國伊莉沙伯女皇號嘅柴油引擎係芬蘭產品),仲有一樣嘢,係英國將勞斯萊斯飛機引擎發展嘅噴射渦輪技術,用喺船上面,只不過改燒柴油,你見過飛機噴煙未?喺燃料充分燃燒嘅情況下,係唔應該有黑煙,係引擎燃燒效率嘅問題.而伊莉沙伯女皇號,將Trent 800引擎用嘅技術用上去,八成零件同飛機引擎共享.中國係連飛機引擎都無能力開發,架C911都係買CFM引擎,學人玩 航空母艦 就返去早啲抖喇.
當然,如果原本個引擎唔應該噴黑煙,但最後係噴咗,呢個係軍紀問題,大家都知大清帝國北洋海軍係點玩完喎.
迷信巨艦大炮主義,本身已經係一種精神自high行為,事實上,中國喺整體戰力上,比納粹德國,甚至大日本帝國遠遠不如,呢層唔駛講.而中國人迷信巨艦大炮主義更白痴果樣嘢係,日本同德國曾經係軍國主義嘅國家,佢地嘅國民基本上科學水平都好唔錯,當然德國當年黐咗邊條總掣,我明早喺星期日休息嘅文章裡面再詳細講.而中國人,係自己啲戰艦夠唔夠料都唔知,不求甚解沉迷喺呢啲精神鴉片到.好老實講,呢啲五毛,係自帶五都好,點醒佢都係多餘,醫番嘥藥費.


text:
今朝跑完步喺炮台山投注站個位轉左,過馬路去城市花園酒店,前面有對老夫妻推住架裝鐵支雜物嘅手推車極慢咁過.
喺呢個行人綠燈著住嘅時間,一個光頭叔叔揸住架泥頭車慢速轉左,完全睇唔到馬路有人
你第一時間嘅反應係⋯(係咪好想小佢呢?)
我驚兩邊老人家都睇唔到大家,我企喺黃色間條上面,指住盞綠燈提佢,「綠燈呀,你轉錯咗呀,綠燈呀」
呢個時候路人甲以光速回應:「綠燈呀,你老味」.司機大叔未必聽到呢句,仲笑笑口同我講sorry.
問題係點解我同路人甲反應咁唔同,其實只係因為我知盞轉左燈同直去燈好多年前係同步嘅,我都試過佢改咗之後,揸電單車都一時轉錯咗.一個司機位咁高,唔太睇到路人嘅阿叔轉錯咗係好正常,最重要佢係慢速(佢有揸重型車應有嘅謹慎),唔係我就唔會美國隊長咁企喺架車面前要佢睇燈.
小人容易勸人難
記得以前有個廣告講曾志偉買菠蘿包,嗰一蚊喺社會不斷被再用,然後創造更多價值,其實呢一啖戾氣都一樣(我唔揀怨氣呢個字,係因為戾氣來自暴戾,係真係粗暴,唔係埋怨咁簡單).
路人甲嘅戾氣早早累積,一朝早就洩出嚟,返工前個心都不斷小緊個司機,返到公司再講頭先條PK,然後班同事再和應個司機黐線(再估佢可能係內地嚟),再無限延伸.
個司機如果真心覺得被辱罵,又會鬧翻佢,然後再塞住條路,警察嚟,然後成條電氣道又發癲,成班經呢度嘅人心情都差,覺得香港唔好,日日都唔順,唔怪得之仔自殺等等,政府PK,大陸收工.
返返去故事開頭,如果一早話你知盞燈係有少少FAKE到人,又會唔會改變你嘅反應?
係咪有時我地反應過快過急過大?
去到食早餐,見到對面個朋友光速祈禱謝飯,我又謝飯,感恩有個主內弟兄共進早餐,我專登祈多d,祝福佢身體健康同食嘅嘢令我地有氣有力,完咗仲好奇緊佢祈禱內容之際,我同佢望食具兜都發覺無叉用,我先用匙更食住先,佢去隔離檯拎叉嗰陣,仲專登拎多支佢我.
同一個早上,同一條路線,天堂同地獄,戾氣同和氣,都一線之間
希望呢個小紀錄對你有叉用
更多:
Fitz.hk Facebook專頁
[恐襲波士頓馬拉松後感] 有一種城市叫波士頓
我們都患上危疾,名叫負面癌
馬拉松秘技之笑到最後
Law少 許耀斌@Fitz.hk
Fitz Running 跑步
分享連結:


text:
小弟不單只國籍身份曾經四不像,論好多事情嘅立場,喺香港嚟講,都可能係四不像,我係右派自由經濟支持者,但注重歷史保育,反對拆天星皇后,亦會關心樹木保育呢啲問題.而喺香港呢個地方,小弟知音唔多.我成日都認為,係唔係我有矛盾?
但我睇完許文龍回憶錄後,我覺得,香港無論左派定右派,都有佢地嘅誤區,許文龍嘅經驗,或者對香港人有所啟發.
首先,右派絕對唔係反對環保,藝術呢啲理念,許文龍佢搞樹木保育,佢收藏小提琴借俾人,佢為台南做嘅事情極多,包括將差唔多執笠省立逢甲醫院接手經營,變成一個有錢賺,但可以兼顧貧弱嘅醫學中心.佢支持年青人衝出去搞學運,幫佢寫回憶錄就係林佳龍,民進黨人嚟.點樣同大自然共處,點樣追求美和善,仍然係右派嘅課題,如果只係睇錢,我只可能講佢真係窮得只剩低錢,許文龍大部分時間係去搞呢啲文化保育.
但係,右派同左派唔同地方在於,我地注重環保,弱勢社群,文化等等,但政府唔好立亂叉隻腳埋嚟,唔該.我地民間自己做,係絕對比政府東管西管有效率一百倍,呢個至係右派其中一個真義.教育唔該你俾番我地選擇權,按收入不同派出學券,俾窮人可以讀最好嘅私立學校,但富人讀政府學校都唔該用者自付.醫療唔該自由化,政府唔好搞咁多.而賭博,色情事業合法化,呢啲係人性嚟,政府全力打擊非法槍械同毒品.
今日右派好多時被人鬧,因為好多時右派以為追求GDP,可以唔理環保,文化,弱勢社群,我地有無顯出我地嘅關心?而左派之所以硬膠,因為佢地啲方法個個都係玩人,最低工資係最好例子.而香港啲有錢人無內涵無思想嘅程度,唉,我都唔想睇.
如果香港啲有錢佬肯學許文龍,邊度嚟仇富情緒.
後話:許文龍無乜點讀過書,但點解香港啲有錢佬搞成咁,許文龍唔係,許文龍係日治時期成長,而香港啲有錢佬係五六十年代由中國走出嚟,分別可能喺呢度.所以佢親日,我理解,正如我親英一樣.


text: 噚晚《不懂撒嬌的女人》,播出一連兩個鐘嘅大結局,一開始就講林文龍又返去幫游生手,呢時候高海寧又再向林文龍埋手,傾傾下嘅時候,高海寧同林文龍越講越近,仲出手摸下林文龍背脊,十足十賤Han上身咁,不停咁埋林文龍身,兩個仲一齊去到上海.不過Mall姐就係Mall姐,跟住飛埋去上海,問下林文龍發生咩事,但林文龍咩都冇講,Mall姐一句要林文龍跟佢走,林文龍就放棄咗一個機會跟咗Mall姐走,不過返到香港,兩個嘅問題都係末解決,Mall姐塊面都係咁黑.返到香港,林文龍返到去傲星返工,Mall再出招,跟埋去傲星做林文龍嘅助理,都係為咗睇實林文龍,可惜都係跟唔到高Ling同林文龍,因為高Ling有聯絡郭力嘅方法,為咗唔畀游生知,所以林文龍一直都唔話畀Mall姐知.去到上海,林文龍頂唔住Mall姐對佢唔信任,除低咗結婚戒指,叫Mall姐掉咗佢,Mall姐只係放低咗,林文龍轉頭就想走,點知Mall姐講咗一句:「你都唔係第一次走咗去.」林文龍就回頭跟返Mall姐.呢段愛情終於開花結果,最後兩個仲一齊去到上海做嘢,結局前佢哋仲一齊陪住好多小朋友,手抱住一個BB,Mall仲話自己做唔到一個懂撒嬌的女人,但就輸畀一個撒嬌嘅女人,應該就講緊嗰個係佢哋嘅BB女喇,但之前都講過Mall姐係生唔到BB,咁多個小朋友又有唔同國籍,睇嚟就似係收養嘅,咁手抱嗰個,又會唔會係之前Mall雪藏咗嘅卵子所生出嚟嘅呢?


text:
Mall 姐可以,點解領展唔可以?讀者投稿
2017/5/15 — 13:07
(文:林勉一)
女友呢期追睇《不懂撒嬌的女人》,我就跟住睇下.
自己打過地產商嘅工,做商場leasing真係要做到好絕,追target,睇住租戶條數加租,要求多多,無非都係要搞到個場最旺,租金條數最靚.唔符合要求或者應付唔到加租嘅租戶就要拜拜,商業世界就係咁,唔係開善堂. 現實世界嘅Mall姐s,總有一個響左近,除非你做到好似西九龍中心咁賤到離晒大譜,趕走人地賣平雪糕兩母子之後,仲要出post串啲市民引發公憤,否則大家對呢啲Mall姐s習以為常.
我地成日見到人鬧領展點樣衰格,例如點樣加租迫死啲幾十年街坊生意,迫啲小商戶駛幾十萬豪裝舖面,賣走啲盈利少嘅商場變孤島,賣斷商場之後新業主加社福機構租,外判街市又整走晒啲商販變做外判商自己做晒,搵啲蒙面爛仔扮保安睇場打人.呢啲嘢現實世界啲Mall姐s都會做,咁點解你地淨係針對領展?
原因好簡單,因為領展控制住香港一半家庭住緊嘅公屋嘅商場.本來啲場係房署管理,大家幫襯啲街市檔口,熟食,茶餐廳,文具舖,士多幾十年,雖然就唔靚又唔高格調,但至少係街坊生意.到俾晒領展之後,好聽叫私營化提高效率,實際上就係將大商場業主chur到盡嘅做法引入.
唔好忘記,領展比起好多大地產商更大鑊嘅地方,係佢響好多只有公屋居屋嘅地方都幾乎壟斷晒區內商場街市,咁就佢玩晒了.你地想有街坊茶餐廳文具舖?慳啲啦你,食元氣大家樂麥記飲Starbucks啦!嫌貴呀?嫌幾十年感情嘅舖頭冇晒呀?唔chur到你地盡我點同啲股東交代呀?唔通搵林文龍同啲股東講話公屋居民生活受影響所以以後唔追target賺少啲呀?
邊個打靶推動領展上市又唔學港鐵咁保持政府嘅控制權?呢條友叫董建華,領展只係佢任內其中一樣「傑」作,到咗林鄭做,呢條友同佢班團夥仲係左右大局.大家見到領展點衰格嘅時候,千祈唔好忘記董建華呢個老而不.


text:
- 今日一早去左Terminal 21行左一陣
就去左Central Embassy五樓嘅Audrey Cafe醫肚
知有呢間餐廳係朋友介紹話好好食
去到都見到有遊客先知原來都幾出名
佢係屬於泰國fusion菜
全部嘢食都好有驚喜
個人認為好食過Greyhound
冬蔭公pizza同泰式奶茶蛋糕真係不得了!
之後去左附近嘅MBK商場行左一陣
係Swensens坐低食左個雪糕火鍋同parfait
我地仲要盲”中中”咁完全無睇menu以為個parfait係芒果雪糕加糯米飯
點知原來係榴連我地全家都唔食...
好彩仲有個雪糕火鍋
係泰國食只係六十幾蚊港幣一個二人火鍋
抵到爛
食完後發現MBK唔係好啱行
就出發去Asiatique
見到咁大個月亮先忽然醒起係中秋節!
第一次中秋係外地過
我地係一間雜貨店大量入手手信後(小老板紫菜同百力支真係好抵!)
就去一間叫Good Fish嘅海傍酒吧醫肚
因為食左幾餐泰國嘢偶爾都想食下西餐:P
食完後繼續行欣賞呢度嘅夜景
唔知點解以前嚟泰國都會覺得Terminal 21好得意好好行Asiatique又多靚衫賣
今次嚟反而覺得啲舖頭已經唔係好啱行
focus去左食嘢度
泰國嘅餐廳依然係又抵又好食
另外今晚嘅中秋夜係曼谷過都幾特別:)


text:
版主: 姥姥, randyboggs, Bella
圖圖媽媽 寫:我99是一個極度自私既人,我同c6拍拖時已講明話唔會同我揍仔,咁都無所謂,總好過講左話幫手但唔幫手果d.
自從幾年前我搬屋後,我媽媽就過黎同我住之後我生埋囝,媽媽就同我照顧埋,本來都相安無事.直至呢2兩6c走左後,叔仔年頭又搬走埋,得佢自己一個人住.唔知佢係咪怕第二時無人照顧,成日借d意走黎我屋企,話黎睇孫,咁都算,始終我囝真係佢個孫,無理由唔俾見.但次次黎親,就同我阿囝狂玩,搞到阿囝無心機溫書做功課,我響度都ok,因為佢知我會鬧仔,但我唔響度時,我阿媽叫我囝做功課,佢就搞亂檔,又話呢樣果樣,總之搞到我囝無晒心機.咁我都忍,鬼叫我囝自己玩咩~~~~~
呢期唔知搞咩,雖然我99把口不嬲都衰,但呢輪黎親都私底下,響我同老公不在,只有我媽媽同佢一齊時講說話俾我媽媽聽,一時又話我媽湊得唔好,一時又呢樣果樣.上個星期我有親戚黎我屋企,我老公響樓下酒樓訂左一圍食飯,叫埋99,其實都怪怪地,不過我諗住老公出錢,佢要叫佢阿媽我都無權阻止.點知之後埋單時搶輸左,我表姐比晒,咁都叫請我99食左餐飯.點不知尋日我99黎時又黎料,對我媽媽講話我地女家個個人個下巴唔係尖既,生得唔靚.因為我99佢地一家都係尖下巴,言下之意佢自己靚晒.我知道當堂著晒火,佢尖下巴有幾靚,眼細鼻扁皮膚黑忟忟,如果唔係都唔會成人響街俾人當b6查身份証.
問題係佢根本唔尊重我屋企人,我要點去保護我媽媽,而又唔會損害同c6間既感情?


text:
馬路炸彈,除咗一眾推車L同唔守規矩嘅駕駛者可以KO你外,其實一條爛路都可以攪掂你.可以試想一下,揸緊車經過一條爛熔熔嘅路,路中突然出現一堆凸起嘅瀝青然後一個大窿,避唔切逼住駛過變跳跳車跟手過窿Un到架車震一震,傷到懸掛同避震事小,引起事故事大.所以真係唔好睇小爛路嘅威力,除咗影響揸車時嘅舒適度,分分鐘可以收你皮.究竟有邊條路特別熔熔爛爛?揸車經過時跳到飛起?
龍翔道呈祥道
龍翔道和呈祥道車輛流量大,路段使用次數頻繁,大型重型車輛橫行,加上一眾重型貨櫃車車手,你見佢哋可以飛住去,上斜都踩地板油咁keep住右線去過車,幾條線都比佢哋哂,就明點解條路咁多位都一忽忽啦!每次行親都凳住去,架車痛之餘真係肉痛呀!
窩打老道
行獅子山隧道出九龍方向,過完獅隧行窩打老道,條路啲瀝青又係一忽忽,都幾凳吓!如過係要過香港,又要接住行公主道,公主道有幾個位都爛啲啲,就算我係由沙田出銅鑼灣,我寧願行多啲路由大老山隧道經觀塘繞道再行東隧算,條路起碼平坦啲同少啲彎,揸起嚟舒服啲.
環保大道
過咗將軍澳隧道行環保大道入將軍澳工業村,由於多泥頭車行,條路嘅狀況都好一般,由其過咗邵氐片場後嗰一段落斜路,條路都喺左一撻右一撻,加甘泥頭車喺你旁邊飛沙走石,十足十跑Rally一樣,凳完一轉入工業村架車都幾污糟吓.
薄枎林道
呢啲上上落落嘅斜路好似特別多問題出現,薄枎林道都出現同樣情況,因巴士行駛較密,損耗都較快,成條路不同路段都有啲地方被鏟走一忽,凹凸不平.
干諾道中
干諾道中由中環向上環方向,呢段路好似玩Mario咁,特別多渠蓋,Mario揾渠捐落去,呢度就要左閃右避,因為好多時有啲渠蓋係特別凹咗落去,咁樣Un一Un都覺得傷,所以揸車經過呢度真係要打醒十二分精神.
喺香港爛路情況非常常見,尤其打風落雨後爛路特別多,瀝青被推起或者路穿窿.除咗瀝青問題之外,可以喺修路時放置鐵板不平,一轆過隨時爆軚,另外就係路面左修右補,但喺鋪得高高低低高度不一.好多時一條剛鋪好靚靚嘅路,過一排水務署特然放個Sorry牌喺度鑽地開工,以為完工鋪好喇但隔一排又到乜乜署又鑽地玩過,所以啲路成日補到東一忽西一忽.最後或者真係要加強重型車輛使用道路嘅守則,如果唔係啲路真喺補完無耐又爛過,晒氣.
(Pic source: google)
(0)
這篇文章 (#香港爛路)頭暈爆軚唔好問點解 最早出現於 MENTALK 有班男人.


text:
「人生」
每個人由出世開始就慢慢懂得「喜怒哀樂」而不同嘅情感就隨著年齡開始慢慢發展.「玩轉腦朋友」正正講述每個人由出世開始到長大成人都由「快樂」,「悲傷」,「憤怒」,「厭惡」同「恐懼」組成再發展出唔同嘅性格同人生觀.當然人生有不同階段,所以慢慢由簡簡單單嘅生活,變得越來越複雜.雖然係一套卡通片,不過背後帶出嚟嘅信息,相信要大人先會深深明白箇中嘅意思.
「拍拖」
今日趁陪月仲有兩日係屋企幫手睇住個仔,我同老婆偷雞去拍拖睇「玩轉腦朋友」.因為好多朋友都話嚟套戲除咗係一套卡通片俾小朋友睇之外,其實大人睇完都覺得好好睇.好彩上咗畫都成個幾月都未落畫,只係美中不足嘅係睇廣東話版而唔係英文版.事關都真係就嚟落畫,無計啦湊仔緊要過睇戲.最多之後買返隻碟返屋企睇返英文版.因為始終覺得英文版先係原汁原味嘛!
「後感」
「玩轉腦朋友」貫徹咗 Pixar 一向嘅作風,除咗故事好睇之外,背後嘅訊息其實更有意義.人真係越大越多煩惱,情感變得越嚟越複雜,開心變得唔係必然.而且人隨著年紀,慢慢記憶會越嚟越模糊,只有一啲深刻嘅事同物先至會保存落嚟.嚟啲都係套戲入面一一反映出嚟.當回想戲入面嘅每一個角色嘅時候,都會諗下自己個仔會唔會好似阿樂咁時時刻刻都咁開心.為人十分樂觀積極同充滿正能量.


text:
隊長增值服務
Tuesday, June 27, 2017
取消MPF對沖
梁振英係臨尾幾日特首任期硬推MPF取消對沖,係唔知乜野葫蘆賣乜藥的情況下,坊間幾乎全線都唔支持,無論係資方定勞方都即時大開記者會話不支持呢個方案,所以有機會硬闖立法會都唔會成功,而且仲做左個炸彈比林鄭,係呢件事上面究竟有咩問題呢?
要了解成件事,首先一定要講下究竟乜野叫做MPF對沖,因為好多好多人,即我諗9成的讀者,由於上得網來睇blog的年齡都應該係後生未及退休,而近年經濟好又好少有栽員的情況下,相信好多人除左你做HR的都未必知係乜野事.
以目前香港法例黎講,今時今日退休的法例係靠一條長期服務金去保障你only,而呢舊錢的計法就係你的年資 (n) x 2/3 x 你最後一個月的月薪.舉例你做左10年,最尾一個月月薪係30000元,咁你的長期服務金就係有10 x 2/3 x 30000 = 200,000元.當然如果你係一個好高薪的打工仔,例如已經係老闆或極高級員工,係公司賣命做左30年,你可能已經月入係講緊150000元,咁你用同一條數就會計到有3,000,000元,係咪好正呢? 相信任何人都會有一個主觀願望係話,喂我同公司做左成世人,臨尾攞番舊錢退休,好理所當然啦?
不過,係香港就唔係咁講.首先,一個好仆街的位係,無論你幾高級人工幾好,你以為成日睇新聞話邊個大班邊個高層退休就有幾千萬退休,然後你再計一計自己退休用條formula一乘上去就好過癮,但實情係香港有一個上限係390000港元(十幾二十年前訂落,未改過),即係話你計到上億都無用,話之你月薪300萬,你最多最多的合法退休/長期服務金就係390000,係咪好震驚呢?不過驚嚇位唔係呢度,因為一般打工仔又未必去到呢個390000頂位,咁之但係如果你諗住攞39萬都好過無,再加埋你MPF戶口有幾十萬至一百萬都好啦,點知原來魔鬼就出來了,因為原來呢39萬仲可以對沖! 我地假使間如果你的僱主係過去呢段時間已經幫你供超過39萬的話,咁真係恭喜你僱主,因為係你以為你有唔知幾多百萬退休時,其實係先封你頂做39萬,然後再全數對沖,即係你走果日,就係攞住你MPF戶口入面的錢,無野賠!
你可能呢家先話,無野嘛,新聞成日講果D人退休有幾L多錢架喎!係,果D係人地公司良心有政治原因去賠,但如果用全香港去睇,呢家基本上做僱主係真真正正無需為你或任何人的退休而負上太多責任,目前香港係僱員條例下係極度保障僱主的,而祖國係呢方面就對員工好好多,三保再加退休金唔封頂,完全兩碼子的事,所以你今時今日自己計數,記得計清楚,因為你唔識計的話,得個MPF的銀碼係好易計錯出事的.
然而,呢家CY臨尾推出的方案,取消MPF對沖,我認為其實係一個德政(可能係上任內唯一的德政).簡單的講,其實先唔好理呢家條數點解,總之僱員能夠係新例下攞多一萬,呢一萬係邊度黎先?如果你唔計係政府攞果舊錢出黎貼,其實係全部由僱主硬食.你可能會話,咁我幫佢搵咁多錢,抵比啦!當然隊長都係咁諗,但同時你又不得不退後一步諗係,全香港三百幾萬打工仔的僱主,本來係無諗過要預錢賠比你,而突然間呢家要嘔一舊數出黎,係人人退休都有份,嘩我當你每人要預10萬 ,呢度已經係3000億.講真,好多中小企如果無左對沖,本來個老闆都係自己支份糧果隻,又養可能玩人情養左D員工二三十年,突然間你叫佢係退休高峰期嘔幾十個出黎,好多中小企可能會執笠都似,所以政府都有補貼,而我相信如果真係實施,好多僱主都會叫D高齡的員工即刻退休,等政府幫手賠左先,然後先再用contract逐年逐年請番你算數.
而我相信,政府為左避免大規模執笠潮,除左補貼之外,亦將條formula由2/3改做1/2,稍稍令個倍數唔好乘咁大.而勞方當然就好不滿,因為本身就覺得少,而家就仲少,又有Cap,唔接受呢個方案.資方方面呢,其實亦好明白係每一蚊其實都係真金白銀要額外攞出來,你叫佢攞多D錢,就緊係一定反對啦.
其實成件事,隊長認為資方反對的立場係岩,但勞方方面反對我認為係屬於痴L線的行為.好心啦,MPF取消對沖講左九十幾年,一路無幫手推,呢家CY臨尾幫你硬推,你仲嫌個plan唔好要反對,係咪fuck上腦啊? 係,我夠知最好我推休有無上限無限大的退休金仲要唔對沖就最好啦,喂不過係你爭取到呢样野之前,真係唔好唔記得今時今日如果要退休的人佢地目前面對的計法係接近零的賠償啊,而家個方案你起碼由零變左有十皮八皮袋住先,階段勝勝利黎架,之後你想要多D就再慢慢爭取啦屌,不過香港人呢家有部份人係完美理想傻L左人事,由政改的學生到呢家打工仔都係咁,一係就乜都唔要企到硬,一係就要嬴到盡,唉,但最慘係最尾總係要攬炒先安落.老實講,作為打工仔的隊長,我會勸大家醒下啦,真係有錢落袋都唔要?袋住先啦屌.
3 comments:


text:
一係唔買,一買就愛不惜手,講緊就係網友早前「毒」我買嗰副RMZ City城市套裝,幾十蚊有交易,睇嚟我間灰屋仔可以退役喇!
先介紹吓RMZ City呢個牌子,雖然佢係香港公司,有幾十年歷史,但因主攻外銷,香港見嚟見去都係十幾蚊部嘅Junior Collection,造工,上色都好一截,換上軟軚嘅Die Cast Collection同連埋底座嘅Premium Collection就連影都唔見.無人知但唔代表無人買,早排喺網上見到網友將RMZ City套城市套裝(Diorama)擺上裝,造工唔錯之餘仲要係1/64,fit晒我堆京商,Tarmac Works,Tomica同埋Greenlights車仔,好過影嚟影去都係灰色底.
之後玩具展去RMZ City個展位拎上手睇,造工的確唔錯,廠方仲砌咗條街加埋迴旋處,彎路等,而且屋仔可以加燈,可玩性高過My Tiny.然而無論係屋仔定係Die Cast Collection根本無派街,要買惟有上官網.睇價錢,一棟屋仔連地台同一部Junior Collection車仔索價USD7.99,計落港紙$62.3 (係,香港買都係美金結算),然後可以Online payment或者過數都得,不過記得計埋運費,我買3棵樓連4部車仔運費差唔多$60,幾乎可以買多棟.提提大家佢啲樓有分顏色,每隻色有4款,4款啲鋪面都唔同,但要注意唔同顏色夾埋會有啲怪,所以我獨沽一味買黃色.
最初以為係全盒買,點知返到嚟都要砌:套裝分面板(牆身),膠片(玻璃),地台,背板及配件5部份,所謂的「店面」其實係一張扣在背板的卡紙,跟說明書砌大約5分鐘就砌好.樓同樓之間的地台(行人路及馬路)可以扣埋.唔明?都係睇圖簡單啲,不過馬路唔夠闊,影唔到相,結果網友教路買塊雙星地板貼紙,一拍埋去就Fit晒,至於高低不平同埋「缺口」問題可以將貼紙升高就迎刃而解.夾埋最近好Hit嘅幾十蚊燈箱,不難影到有特色嘅車仔相,成本低又易砌易玩,係難買啲啫,唔知之後會唔會派街呢?香港品牌但香港無得賣,其實都幾可悲.


text:
「分別」
我經常講郭大少係同其他小朋友有啲唔同,佢係一個觀察力同學習方法都好似有啲分別,但係食嘢同飲水方面真係搞到我同老婆一頭煙!本身佢已經唔係肥嗰啲,依家餵佢食嘢真係好頭痕,鍾意食嘅就好肯食,唔鍾意嘅就點氹都唔識.真係激鬼死!好彩嘅係多得老婆過去嗰十一個月堅持餵人奶,所以相對病痛都比較少.只係今個月有少少鼻水同屙爛屎,所以穩陣起見都係去睇醫生!
「回顧」
郭大少今日十一個月大啦!今個月同佢去咗人生嘅第一個旅行,而相比起平時去旅行影相真係影少咗好多,因為要湊住佢去旅行真係要兼顧好多嘢,不過亦因為咁反而親子時間多咗.佢依家真係好有主見,要個樣嘢佢會指住佢話俾你知我要,而唔要嗰樣嘢就會擰歪面同耍手擰頭.不過最大鑊嘅係佢識得爬上梳化,真係好驚佢跌落嚟,雖然佢依家識得腳落先,但係有時佢一急就真係會頭落地,認真要睇到實.
「懷念」
前幾日去探一個老友啱啱出世未夠兩嘅細女,真係好懷念郭大少啱啱出世細細粒,食完就瞓嘅時期.家陣真係無乜可能,真係好鬼有主見!不過其實又好開心,因為見到佢健健康康咁成長.老實講真係好鬼矛盾,有時又唔想佢哋大得咁快,有時又希望佢哋快啲大.不過相信好多父母都會懷念自己嘅仔女啱啱出世同癡實自己嘅時期!如果你問我,當然就梗係唔好大得咁快啦!
Also published on Medium.


text:
港島線通車會好迫? 田北辰:遲啲收工唔使逼
Fri Nov 11 2016 13:25:00 GMT+0800 (中國標準時間)
撰文︰Take it e時
每到放工時段港鐵有幾擠迫,搭過你就知道.不過尋晚新民黨嘅田北辰擔心南港島線開埋地鐵會更擠迫,居然提出建議:「(呢兩年)所有乘客放工喺嗰度轉車呢,你真係要小心,我就會呼籲佢哋會唔會遲啲收工,就唔使喺嗰段時間迫?」
田北辰咁講,自然俾一班網民喪鬧啦.要知道打工仔可以準時放工基本上係冇咩可能嘅事,OT個幾鐘都話唔定已經係家常便飯,依家叫佢哋「遲啲收工」,又好難怪大家咁嬲.其實如果唔想迫地鐵,下面呢啲方法會唔會更實際呢?
早啲收工
如果老細肯俾大家早啲收工,一樣可以唔使迫地鐵;而就算放工時段推早咗之後高峰時段都係要迫,相信都絕對唔會有打工仔介意早咗放工!
的士津貼
唔想迫巴士地鐵可以點算?坐的士咪唔使同人迫囉!如果公司肯津貼職員返工放工嘅交通費,相信唔少人會即刻轉去搭的士.就算要迫,有津貼都迫得開心啲.
喺公司瞓
呢個真係終極嘅「唔使迫」方法喇!喺公司瞓埋直頭唔使搭車,車費都慳返.不過最好公司要整返個好啲嘅「住宿環境」俾一眾員工囉~
係,知道你想話呢啲方法冇可以實現,不設實際吖嘛!不過大家同樣係打工仔,俾人幻想下得唔得先……


text:
陳偉霆喺香港出道八年,由參加新秀到正式成為唱跳歌手,期間仲曾經做過唔少節目主持同埋參演過多套電影,可惜星路一直平平,仲成日被網民恥笑唔識得佢.最觸目嘅莫過於係佢同舊愛Angelababy同蔡卓妍嘅戀情,可惜兩段感情最終告吹,而陳偉霆都一直未有因為種種緋聞而冒起.於是四年前,佢選擇投奔內地市場,點知一北上就即刻密密拍劇,佢嘅表現仲受到內地觀眾大讚,事業因而不斷創高峰.佢唔單止頻頻接廣告,仲據聞佢目前身價已經去到9,000萬人民幣一套電視劇,比起四年前去大陸發展時,身價足足上升100倍!
好多人睇劇集都會好容易代入,見到青春偶像畫面就會心跳加速,見到賤男或者小三就會眼火爆,而最近有位男藝人扮賤男扮得入型入格,搞到觀眾嬲到上鼻,佢就係黎諾懿喇.
話說陳冠希自從戀上內地模特兒秦舒培之後都非常低調,最近有傳二人已經拉埋天窗仲已經喺美國生埋BB.記者收到風當然唔會放過佢,於是就喺機場捕定Edison!Edison現身機場時都笑笑口,仲叫記者唔好跟,因為佢唔想回應.但點知記者雖然收口唔問,但就一路跟一路影住Edison,搞到Edison無名火起,指住記者嚟鬧同埋影返佢地轉頭話會擺上網,而最後Edison並無將照片放上網,放過記者一馬.報導一出,半萬網民圍插記者,覺得佢地唔識見好就收,仲話藝人都有私隱,就算要交差都要學識基本尊重.Edison獲得咁多網民支持,相信佢都應該下返啖氣喇~
參加慈善活動就係好多藝人都會做嘅事,但日常生活都依然能夠保持行善,仲要唔畀人知就真係十分難得.就好似哥哥張國榮咁,曾經低調探訪病童,仲話千萬唔可以向傳媒曝光,因為唔係搏宣傳.之後好多網民都話曾經接受過哥哥仗義幫忙,名符其實係冇明星架子嘅大好人!今時今日,娛樂圈都有唔少低調行善嘅藝人,其中一個就係古天樂.
影壇年度盛事金像獎頒獎典禮喺早前順利舉行,各個獎項都已經名花有主.其中唔少實力演員都獲得殊榮,得到寶貴嘅肯定.其中拍戲已經30年嘅林家棟終於拎到影帝寶座,唔使再同獎項擦身而過.其實影壇中除咗佢之外,仲有唔少實力派都頻頻失落獎座,觀眾見到都覺得唔抵.
被成為「週一情侶」嘅Gary同宋智孝,雖然只係喺節目入面扮情侶,但佢地一直都被外界認為會成為真正嘅一對.正當一眾粉絲仲係到FF緊嘅時候,Gary突然宣布結婚!嘩,真係防不勝防,嚇到個心都離埋.估唔到Gary原來一直有圈外女友之餘,仲毫無先兆咁結婚,真係唔係個個都接受到,不過當然祝福佢地!睇返香港,其實好多藝人都係失驚無神咁結婚,真係殺你一個措手不及~
娛樂圈有唔少類型嘅組合,有實力唱作,亦有搞笑鬼馬,要兩樣都有亦得,佢地就係已經出咗道15年嘅I Love You Boyz(艾粒)喇!係人都知道艾粒除咗係當紅DJ之外,仲經常拍搞笑節目同埋唱過好多經典「騎呢」歌.古靈精怪嘅性格令佢地大受歡迎,周不時都會開棟篤笑益粉絲,最近佢地又籌備緊新騷,趁宜家一起重溫下佢地唱過嘅經典歌同埋扮得似模似樣嘅人物,回憶下青春!圖片來源:少爺站@Facebook,網絡截圖@Youtube
成日話返工圈子細好難識到異性,雖然娛樂圈一樣細,但電視台卻係戀愛嘅溫床.唔少藝人入行之後,都因為一齊拍戲或者其他合作而結緣,甚至擦出愛火.起初佢地都收收埋埋,但紙只是包唔住火,地下情一一曝光,不過無論佢地係仲排緊拖定已經結埋婚,每段大台戀情都一樣咁恩愛.最近都有一對地下情戀人,男主角就係陳展鵬喇.
講起陳嘉桓,相信唔少人都會即時諗起佢識詠春,Rose係葉問個仔葉準嘅徒孫.佢入行做打女之前曾經學過兩年詠春,嗰陣佢一星期練四日功,每次三個鐘,掌上壓,兔仔跳,體能訓練,詠春擂台樣樣齊,最後練成一身好武功,佢仲曾經喺武術公開賽攞過獎,係「真打女」!後來Rose喺《葉問前傳》擔任女主角,仲因為劇情需要而特登學習木人樁,鏡頭下打得有板有眼嘅佢其實苦練多時,仲搞到成手都瘀曬,不過電影一出就備受好評,令佢開始踏上打女之路.後來Rose都接下唔少武功題材嘅電影,部部都拳拳到肉,的確係真功夫!但佢最近就話想改下戲路,嘗試下打女以外嘅角色,點都好,希望Rose唔好放棄習武,繼續拍多啲出色嘅功夫片畀我地睇!
因為《志明與春嬌》電影系列而有份彈起嘅演員陳逸寧(Isabel),喺戲中性格粗魯而且非常毒舌,形象深入民心.佢喺續集《春嬌救志明》繼續發揮豪邁本色,早前佢到電台宣傳電影,直播期間主持叫佢示範一句難忘對白,點知Isabel即時角色上身,爆粗大講:「條臭X叫你春嬌姐!」嚇到楊千嬅同主持人不停大叫,而當日節目亦因此接到兩宗投訴.陳逸寧事後接受記者訪問時再三道歉,指角色設定要講好多粗口,一時直接所以口快失言,強調自己平時唔係��粗俗.
成日都話要畀小朋友自由發展,但並唔係每個家長都做到,有啲藝人家長甚至管教太嚴,引起批評.近期好hit嘅迪士尼電影《美女與野獸》入面,因為出現同性戀情節而令到某啲明星家長好唔妥,覺得教壞小朋友,其中一個就係楊思琦喇.
林奕匡(Phil)入行短短幾年已經成績唔錯嘅林奕匡原來有個拍拖九年嘅女朋友.佢同女朋友李靄璣(Rikko)喺加拿大因為一起參加DJ訓練班而結緣,當時Phil被女友嘅口才吸引,仲好欣賞女朋友嘅性格,之後慢慢成為戀人.雖然拍拖期間感情都亮起過紅燈,但二人都一起捱過,近日Phil仲喺澳門成功求婚.事緣佢地拍拖初期,有次相約去澳門玩,當時Phil喺大三巴一時興起抱起Rikko,跑樓梯到頂,雖然當時Phil跑得好辛苦,但Rikko就形容呢件事係最開心嘅事.Phil一直都記住女友嘅說話,於是前幾日帶女友舊地重遊,佢仲秘密準備戒指同埋鮮花,萬事俱備之後,佢再次抱起女友跑上大三巴,然後跪地求婚成功.二人打算返去加拿大舉辦婚禮,祝福呢對新人一直幸福落去~
早前楊千嬅話唔畀囝囝Torres鍾意公主一事,引起好大爭論,好彩佢及時大方回應先得以平息事件,同時都睇得出千嬅好錫Torres.佢上月生日時,已經表明最大生日願望係囝囝考到好嘅小學.於是佢即刻坐言起行���現呢個願望,同老公丁子高帶住Torres去加拿大國際學校面試.有同場面試嘅家長爆料,話千嬅個樣好凝重,個袋仲裝滿學校資料,好有預備.千嬅之所以咁想Torres考入國際學校,全因為佢好想囝囝可以開開心心咁讀書,唔想好似傳統學校學生咁為咗TSA而不停操練,承受咁多壓力.千嬅為咗Torres嘅未來,真係用心良苦~
張敬軒廣州出世嘅張敬軒因為家庭背景,加上成日對香港政治點評,所以令好多網民都唔太妥佢.佢曾經大膽談及六四,國民教育等政治議題,喺反國教嘅時候,佢親自帶食物去探訪絕食學生,仲出post話:「香港,你是中國民主的最後一片淨土,請你堅強,好好保護自己,不讓下一代不明不白地愛國.」隨即引嚟中港網民互轟,內地網民就怒斥軒仔忘本,話佢開口埋口講政治;香港網民對於向來較親建制嘅佢竟然支持絕食學生感到驚訝,不過都欣賞佢敢言.雖然最近軒仔準備要去外國讀書,少咗談及政治,但無論點都好喇,佢有自己諗法,都要學識互相尊重.
吳雨霏自從結婚之後經常同老公周遊列國,過住寫意嘅二人世界,搞到一眾樂迷已經好耐都冇聽過佢出新歌.只不過,出道十幾年嘅吳雨霏一直都有唔錯嘅成績,但點解突然決定淡出樂壇讀書呢?有傳因為唱片公司簽咗兩名實力派唱將JW同Gin Lee,佢哋來勢洶洶令Kary擔心地位不保,加上新婚前夕出隻碟成績麻麻,所以一於趁機避走樂壇,順便同老公過下新婚生活.Kary就澄清因為自己年紀好細已經入行,所以好想重返校園,佢仲搵咗老公做私人補習老師,讀得好嘅話分分鐘可以入返大學㖭!
如果何廣沛係入樽神手,咁黃德斌一定係入樽鼻祖.話說2012年嘅一套劇集《4in love》入面,有一幕講述黃德斌喺街場打籃球,先唔講黃德斌可以輕鬆入樽,最誇張嘅係佢入樽之後身體依然向上升,高度超越成個籃球框咁濟,完美示範咩叫反地心吸力!唔少觀眾覺得成件事太不可思議,完全唔符合人體力學,仲有網民講笑話,如果黃德斌冇捉實個籃球框,分分鐘已經衝出地球,飛咗去外太空~
孫慧雪憑著一副驕人嘅身材贏得唔少宅男歡心,早喺上年8月同富二代男友Edwin註冊結婚嘅佢一直都好想要BB,直到12月舉辦婚禮嘅時候個肚都好似冇乜聲氣.直至上個月阿雪出席活動嘅時候,被發現肚凸凸,問及係咪有喜時,阿雪即刻封口唔提,仲話「有好消息就公佈.」 點知情人節當晚,阿雪就貼咗一張企喺大馬路嘅相,相中佢對著個肚仔做出心形手勢,仲話「這是上天送給我們最好的情人節禮物」,睇埋啲hashtag,原來阿雪怕BB小器,所以忍足三個月先肯公佈!阿雪之前同老公孖住出入養和醫院嘅體外受孕中心,原來係排期做人工受孕,估唔到咁快得米!
最近熱播緊嘅大台劇集《乘勝追擊》陳展鵬再次擔正,近日劇情講到佢唔幫衰人老竇吳岱融對付單立文,於是被吳岱融連摑10巴,巴巴有力,絕對冇留力,仲打到展鵬副眼鏡飛甩埋,非常逼真.呢一幕一出街隨即引起好大迴響,唔少人都覺得吳岱融演技超班,繼承舊劇角色高天鷲嘅暴躁性格,更加佩服展鵬親力親為,唔怕痛咁狂被人摑.對於呢場戲,吳岱融就話:「一take過,打就企定,絕不兩頭fing.」仲力讚展鵬非常專業,自己都寫個服字俾佢.
近日人稱洗米華嘅澳門娛樂大亨周焯華,被指為咗享齊人之福, 豪送3億生活費畀Mandy Lieu,毫無斬纜之意.Mandy Lieu出道多年形象一直好正面,但喺2014年佢發聲明承認同當時已婚嘅洗米華拍拖,即使被傳媒多次影到佢地偷情,依然唔肯放手.佢更加完全唔以第三者身分為恥,同正印陳慧玲(Hedidi)喺社交媒體上互相駁火,令Heidi心死決定結束13年婚姻,不過洗米華就極力挽回,所以宜家只係分居狀態.Mandy Lieu做第三者做到出曬面,即使被網民怒轟,依然堅持自我,仲為洗米華生咗兩個小朋友,留喺英國待產,勢要搶到做正印為止,認真面皮厚~龔嘉欣


text:
HORSE THE BAND話黎香港,傳左好耐.我記得FROM THIS DAY時(超好睇!又黎香港,記得去睇!),已經傳佢地有份,十分期待,就係一隊咁on9的post-hardcore band - 自詡「Nintendocore」 - 音樂同台風都一X流.不過好似06年打後,除左擺明係為搵錢的大路騷之外(metal已經「K歌化」嘛,太大路了),大規模少少的underground show/fest唔見影,自從hardcore界發現左中環碼頭,突然好似多左好多騷,08一開年已經連續幾場打埋身果隻,傳說中的HORSE THE BAND終於鐵定復活節君臨,擇日擇得咁好,加上今次班底太強,有糾纏已久的門生,久休復出的HERMETIC SILENCE同仲未睇過live的荔枝王,幾大放日假黎睇騷先!
「復活節之後六日一三日假,個個唔係出街玩就係匿係屋企架啦!反正係唔係都冇客,早d收舖去睇騷好過啦!」
香港搵場地搞indie band show實在艱難,一係好貴,一係空間不足或位置偏僻,音響效果相比下甚至未能在考慮之列.以往hardcore show蒲點來來去去明愛(少左好多機會喇,始終屬於「大場」),蒲窩(好似大修?),IMnet(已經不知所蹤了),今次去中環四號碼頭搞,好有睇頭,估佢唔到碼頭都可以搞騷:
「好有rave party feel喎聽落!」
地點屬於中環上環新填地咩地區我都唔知,只覺得難去,一早搵定地圖,好彩有巴士出入唔使坐地鐵,巴士過海仲要比想像中快得多,冇塞車半個鐘到站,只係黎時容易,睇騷前特定搵定返屋企條路,睇地圖好似好簡單,撞下撞下半個零鐘先認清條路知道點走法,都幾係野架海邊行去巴士站三四個字,仲要趕尾班車!
「已經好過蒲窩架喇!齋條斜路已經行死你啦!仲未計搭車入香港仔同出香港仔,又貴又浪費時間等車又耐!」
行左幾個圈,仍然覺得中環呢邊頭好難認路,去到碼頭果邊與世隔絕僻到想搵個廁所都難,任何飲食更加係貴到唔使講.最大發現係,中環四號碼頭,真係碼頭,初時諗住或者有機會係有間吧或livehouse之類叫碼頭?(哈哈)上到去先知點搞法,碼頭成個二樓長方形平台最尾間左個同LiveHouse差唔多大細位置做表演場地,得一面牆同冇窗關係,可以話係半露天場,睇到悶或者間場時可以睇睇海景吹吹海風(都算第一次,我咁耐以黎只睇過室內騷),中間仲有膳食部,不過奇貴,飲杯野都要兩條半一包細薯片收十蚊,我地窮苦書生都係算啦.只係失望在冇碟買,本來打算一次過可以掃晒HORSE THE BAND全線,甚至KING LY CHEE隻EP,點知會場除左兩款HORSE THE BAND tee冇其他野買,隊band話「d碟運唔切黎」.灰.
門生
第一個要黎睇今場騷原因之一,同佢地(結他佬嗟)糾纏左一排,上次戈竹尸睇後一篇發言,寫到人地踩場回應,睇雙方講到風格係「metalcore加post-rock」十分吸引,自然要黎睇睇咩境況.
「詳情請見此New Generation of Metal Hearts Cliche Review Aftermath啦.」
玩左五首歌,果真如之前大家爭拗「是否metal」而言,係兩樣野夾埋,只係可能大家吹得好勁,睇完同我預期中差好遠.佢地歌曲中可以拆開三個部份黎睇,一個係hardcore/thrashcore,一個係breakdown,亦即metalcore中之兩大要素;最後係post-rock/atmospheric部份.睇過港人樂隊中,佢地metalcore方面技術,概念同表演非常得心應手,自問冇乜試過睇香港metalcore band咁有感受,但會感動到係metalcore部份,反而理應我會更受的post部份唔算出色,如果將呢d位獨立抽出黎有玩得唔錯,特別第三首最後兩枝結他怒掃歌佬玩埋假音係全場最好feel之一,不過將post位加番落metalcore位中間,串埋聽就顯得未夠好/順.或者係衰錄音.只係肯試新野唔係只扮某隊band,果期興乜就玩乜,有心已經贏左.另外幾鍾意歌佬,兩隻聲都唱得好,但最緊要有台風,冇乜見本地band歌手唱或唔唱時會有咁多動作,受唔到呢套一回事啦,點都好睇過冇野唱時企定定唔知做乜卦.雖則同想像中之「post-metalcore」有點偏離,玩得好表演得好係事實.
「班友,睇落都幾老?」
騷後,遭人捉住,被點相.
「你咪係劉Sir?」
forum嘈交的幾位主角終於碰頭了.幾大唔認自己係劉Sir先.認左俾人打咪大鑊?點相者為結他手Joe,即台上左邊藍衫者,都係圍繞一條問題:
「你話我地係乜?係metalcore?定唔係metalcore?我都唔知自己玩乜!」
well,我都唔知,自己唔多識,同唔敢亂講野因為香港地你講錯野 - 「講錯野」唔係即係講錯,係講完聽者感覺唔順耳,不論內容是對是錯 - 係可大可小的一件事(通常係可大架喇信我啦經驗豐富),以我微薄metal(core)知識分辨,我會話係metalcore,因為雖加入post-rock同新興「post-metal」,大體仍然係metalcore,正如你歌入面加d電子野,都唔會立即話你係玩電子,而只會話「加入電子元素的乜乜乜樂隊」.聽番分享,歌佬好鍾意日本隊ENVY(去過台灣野台的一隊日本實力core band,係emo screamo定post-co唔知唔好問我,只知我有佢地一隻碟而非常非常之正),唔想只玩單調正路metalcore,想做到比較氣氛同emotional,所以既搵到metalcore,又有「飄飄地」的時候,此乃近年metalcore發展趨勢,唔係往deathcore極端進發的話,主流界大多回歸old-school,indie界同半地下好多選擇向「後」,只係比重似乎未捉到平衡仍偏重前者,我嫌唔夠飄,同飄得黎未夠將歌曲氣氛好大程度改變.所以,又黎到所有樂隊實驗後面對相同問題:
「之後點玩?重定輕?」
我梗係希望可以重d啦,因為愚見佢地輕位飄位氣氛位未夠純熟,而五首歌除左第三首假音ad-lib夾勁掃post-rock底(嘈),係完場最後半分鐘段MESHUGGAH(更嘈).
「唔好意思,劉Sir始終只識得聽metal,仲要一味死嘈果隻,對唔住!」
IGNITE THE HOPE
事前名同歌都未聽過,連MySpace都唔上,留番個驚喜俾自己.歌路係emocore卦(唔識,專家物插),係較為失望一隊,唔係我聽開果種所以我評唔到,但五隊中台下最靜局反應最平淡係佢地表演時,可能係一個指標,要到最後一首歌,全場反應差好遠,或者係佢地首single?首歌較爽,又難怪多人鍾意包括我,但搵左guest歌佬唱,唱得係勁不過把聲有點...難聽(係膚淺的我從來唔鍾意hardcore聲甚至部份瑞典聲嗟與人無尤)...同個guest歌佬動靜好很有趣.感想仲有慢位唔太得,想做到有death metal咁激deathcore同極慢速break位,只係一轉特別快入慢,好多時好夾硬同整體唔夾.只有話唔係我聽開果類,所以唔識欣賞.
又可能係聲問題,五隊中聲最差係佢地,大部份時間除左唱同鼓唔知另外幾個做緊乜,或者係set聲問題,又或者係鼓.
「鼓佬(好似)好勁.」
睇落好勁,野野起勢怒扳夠晒力水,只係場地本身音響有所限制(始終開三面),鼓本身收音已經好出出到你唔信,而兩枝結他唔知係結他聲事定推聲問題非常朦同唔出,呢個時候鼓佬仲野野有幾大力得幾大力,結果幾條友鬥大聲,爭下爭下就得個嘈字.鼓手俾我感覺顧得表現自己有實力而忽略左團隊性.佢把夠堅拆聲比手鼓俾我更大好感.
IGNITE THE HOPE玩完,換人間場時,選曲十分過癮:係非常八零的heavy metal,錄音得技術高啡晒solo果隻之餘,唱廣東話.播左兩首,難得有呢d八幾經典/遺珠重溫喎!
「水晶迷??呵呵呵~」
有d野,想搵都搵唔到.當今世代,有唔少過一百個理由叫你唔好買碟,download算.
HERMETIC SILENCE
「有請CRYPTTOCATION!」
if你鍾意,咪「香港CRYPTOPSY」囉呵呵.等左好好好耐.據聞上次出騷係07年頭 極 果次,當天店務繁忙抽唔到身冇計啦,想係好想去一來多band二來想睇新歌佬,因為舊歌佬功力及台風尚有不足及狀態不穩早已被好多人指出過.出完後話閉關修練冇機會睇,最後一次睇到佢地係666(香港可一不可再的metal show),同時係舊歌佬唱得最好一場&最後一次有機會睇舊歌佬一場,之後一等等足年半,終於有得睇新人新出關HS.從佢地上台時台下人數及反應,真係好多人係為佢地入場,我就係.
「新歌佬好似林峰,勁靚仔!」
「第時出碟封面一定要擺佢大頭,立即有大label簽!」
一開波已經壓晒場,超grind而家路向grind左好多(你可以話grind到錯左甩晒你都唔知呵呵),相信除閉關修練多時功力大進,睇鼓佬個size壯左幾多(唔係肥卦,呵呵),仲有新歌佬帶契,嘔得拆得把聲太得人驚了.
「久未露面,阿健仍然係本地indie最強技術結他佬.」
快得黎清,同說服到你真係彈到而唔係夾硬或扮出黎果隻,而家班底可能係佢地最無敵組合 - 新bass穩定差少少 - 再現江湖好過晒以前任何一場,實力一早被公認為中港台地區一線唔使再多提,只係有個問題仍未解決到:
「點解一定要(咁)慢?」
好多香港人聽metal同玩metal都有個通病,就係一定要有幾極端得幾極端,聽恆野要最恆,聽慢野要最慢,中間位果堆永遠唔多人鍾意甚至被小,此乃metal在香港發展緩慢甚至倒退原因,因為乜都只聽「最」果隻,好快就會聽到悶或覺得「不外如是」,「我識晒」,一早將自我界線定得太低,音樂生命期縮至太短,進而謀殺自己及整體進步同發展空間.HERMETIC SILENCE以前常被形容為「快位似CRYPTOPSY,慢位似SUFFOCATION」,某程度上講左有幾極端,就係快可以好快而慢可以好慢,將兩個速度相近段落拼埋唔難,但將兩段速度差大駁埋而駁得好,係extreme metal最難之一,HS我覺得仲未得,有時由好激快位一轉超慢慢位,唔感覺順甚至有點無所適從.其實係咪咁有需要一去去咁慢呢?第三首cover CRYPTOPSY《Slit Your Guts》(咦,拍線呢?),全首歌所謂慢位只係中板偏快,唔會一去去到SUFFOCATION種接近doom death咁慢,可以話全首都係勁快冇乜慢過,但一味死快可以快得順你唔會投訴.old-school death可以歷久不衰,廿幾年前到而家仲可以咁多人鍾意聽至死忠,仲未消失甚至仍有唔少樂隊追隨復古,就係謹守呢條重歌不重浮誇規則,但香港人好多時仍然覺得一定要做到好唔同,有好大對比先可以,請refer番之前提及過之香港人通病.既然新路向比舊路向成功,更具完整性,個人之見,係保持速度.
「唔好再攪住SUFFOCATION唔放喇.會累左自己.」
KING LY CHEE
「《亞洲起義》,得!!」
加上「KLC live show超好睇」,但多年黎未遇過,既然今場有佢地更加唔可以錯過,就成為等左好多年黎第一次睇KING LY CHEE live.因為《亞洲起義》隻EP,一心想黎睇阿紫唱,點知一開始Riz已聲明「變番四個人的KING LY CHEE」,噢.始終冇聽開hardcore同metalcore果邊,普通路人甲意見係
「正喎.只係點解有d野,一定要係某一隊band上台玩,台下觀眾先至會做?」
欣賞佢地其中一點係唱方面多變化,兩文三語兩三種聲,而家得番阿Riz一個唱,新歌點搞?原來有guest,但小弟無知,除左認得一個係頭先IGNITE THE HOPE最後一首個guest,同《晚九朝五》英文版搵SHEPHERDS THE WEAK歌佬唱,仲有一個唔知邊個,敬請見諒.老實講,任何一個都唱得比阿Riz在行.既然可以搵到咁多guest - 相信以KLC江湖地位絕對唔難 - 倒不如搵guest唱晒全部,效果可能更好之餘,又可以等Riz專注彈結他?
「為向fans交代?」
換人換得咁密,幾時先再有新歌聽?
HORSE THE BAND
經過四隊opening三個鐘,終於到主角出場,企加等左好好好耐,未試過睇騷睇得咁支力.主角出場立即好齊人,香港band show傳統,每隊band上台玩,台下輪更式換人有過半觀眾唔同晒樣(今場此情況算唔明顯,意外地),只有到主角級人馬出場,先夠號召力令全部平時「邊個上台我先去睇」的朋友齊齊蒲頭.實力確係冇得講,未開場,你齋睇個鼓佬拎個pad玩手指已經嚇死你.點解香港band成日俾人話及唔上外國band,就係差在基本功,好多人一開始玩band就死追幾激幾快(請再次見上「極端」通病),但叫佢玩最簡單最基本果d,可能掌握都未掌握得晒,HORSE THE BAND鼓佬對手 - 唔使講對腳 - 在場已經冇個鼓手及得上.
「一個snare甚至單手打snare夠玩死你.」
隊band玩的,叫任天堂蕊,hardcore中罕見的keyboard,將陳年世代的8-bit低B聲加落metalcore.
「甚麼是8-bit?」
「bit即儲存資料單位,紅白機係8-bit,超任係16-bit,第一代次世代係32-bit,N64係64-bit,如此類推上去,亦即bit數越細越古老原始.」
雖然而家去到128-bit甚至更上都可以,但老鬼對8-bit sound情有獨鍾,貪佢夠old-school夠白痴,你唔難發現好多人寧願玩番紅白機同超任都唔想玩而家dCG game,你睇劉Sir就知.你覺得會好戇居?有時真係可以好戇居,睇個歌佬真係成個孖寶兄弟噉款我有點想笑出口,同台風台詞簡單岸能久,果時DISAVOWED你都見識到,出live唔認真台下絕對會開心得多.
「這種台上幽默和交流是外國樂隊致勝之道.」
開心之餘,仲可以執生,香港band就係好多時要做到好認真,唔會抱住玩音樂係為娛樂為樂趣心態,某程度上令台下「冇反應」,「反應唔夠好」,同一有問題發生唔知點算(「ITH case」).
「hardcore嘛.但HORSE THE BAND都係hardcore?」
但你以為純粹搞笑?又唔係.隊band自己都話起初確係以玩野為主hardcore tribute Nintendo,但後來/而家較認真地變成任天堂聲hardcore,你掟走部keyboard,個底近noisecore/mathcore級數,唔會話簡單話易玩卦?因為場地所限,自己又唔鍾意衝台(睇show,都係中後位聲好),全部睇人頭當聽歌算,雖然場地始終聲未夠,齋聽都好開心,相信個場可以大番少少台上有多d空間發揮會更開心,台上台下玩得更癲.遺憾在冇得買佢地幾隻碟.
玩完尾二一首就走人,廢事同人迫同趕尾班車,encore果首行住聽都聽到半首,大佬半露天喎開三面,加上出面海邊全空曠,行到二三十米遠仲聽得到,又勁喎噉都冇人投訴!
「爆成噉,黎緊FROM THIS DAY仲話玩到一點,激呀!」
交通同地點好過蒲窩先,音響初時見開晒口都擔心不過出到黎意料地好,鼓明顯睇得出同聽得出落左好多心機整,冇幾多呢種規模indie gig會咁多架生整一套鼓,鼓聲出到黎特別snare同cymbal比唔少band show靚,係靚到你覺得唔夾呢個場,只係最強亦係鼓,環境上實在難控制,結他好易朦晒,好似門生本來冇乜野甚至用到靚聲去形容,但佢地d「post結他」冇幾多段聽到,一post就係鼓bass歌佬搶晒,如果錄音改善到,我會對佢地甚至IGNITE THE HOPE大幅改觀,門生而家已經好正了對我黎講只係仍則牽連,
「我應承你地我會睇多一次你地,睇你地『玩得好聲』.」
唔知點解,有幾隊band都係初時平衡做得好,但越後d歌鼓聲遮結他情況越明顯,好似特登推低結他再推番高鼓,面對鼓佬神力如IGNITE THE HOPE同KING LY CHEE(最後幾首簡直爆到黐線!),結他手受晒罪.套鼓搞掂左&搞靚左,搞手而家要諗的,係搞番掂埋結他,同就番整體而唔係單鼓一樣了,雖則在任何最差情況下,鼓係煽動台下最後一著.
「唔夠喉?29/3星期六仲有!」
「FROM THIS DAY重臨香江!」


text:
農曆新年同情人節都過左,係時候係事業上繼續拼博啦.有人會選擇留係原公司努力,有唔少人就會選擇轉新工,有個新出發.面試成功係好關鍵嘅元素.正所謂“人靠衣裝”,面試時著嘅服裝其實已決定左面試官對你嘅第一印象.不過唔好以為揀岩款就夠,原來揀岩色都好重要!
首選藍
根據美國招聘網站CareerBuilder嘅統計,藍色西裝係最多打工仔嘅選擇,亦係所有顏色中最安全嘅,特別係早前好流行嘅海軍藍,俾到人一種正直誠懇,有自信嘅感覺.你唔清楚實質工作係咩時,可選擇藍色系,增加面試官嘅好感.但係如果你見嘅係一啲需要創意嘅行業,例如設計師及作家,就可能要選擇其他活潑啲嘅顏色,或者係藍色加上亮色系嘅配件,減緩藍色過於穩重嘅感覺.
次選灰
同藍色一樣,灰色都係好多人嘅選擇,除左無黑色咁嚴肅拘謹,更予人有邏輯性同分析力強嘅感覺,幾乎適用於各行各業.全套灰色西裝去見工,既安全,又可以免卻配搭嘅功夫.但如果想稍作變化,可以上下身著唔同深淺度嘅灰色,或者係其他顏色嘅服裝外加上帶有細格紋嘅灰色西裝.記住“上淺下深“呢個原則,就唔會有”頭重腳輕“嘅感覺.
成熟黑
最傳統嘅黑色西裝,標誌住專業同成熟.當你一著上黑色服裝,高貴感會自然流露,聽講仲可以俾到人一種有領導能力嘅感覺,因為黑色代表一種高權威嘅象徵.如果你係要應徵管理階層嘅工作,全黑會係你嘅不二之選.一樣都係加反一啲淺色嘅飾物,化解難以親近又過份老氣嘅印象.
細心白
如果話黑色係有霸氣,咁佢嘅對家白色就有乾淨,細心同組織力強嘅感覺.全白嘅西裝可能會太誇張,所以係你深色嘅服裝中適當咁加啲白色,例如最普通常見嘅白色襯衫,望落清爽又醒目.另外可選擇一啲接近白色嘅顏色,好似淺灰或米白色,一樣俾人有條理嘅形象.但一定注意,已經泛黃嘅白色服裝請即刻丟棄,因為乾淨係奠定好印象嘅基礎.
創意黃
頭先講過,應聘需要創意或藝術感嘅工作,最好係你嘅面試服裝中加入黃色嘅元素.黃色俾人活潑,明亮,樂觀嘅感覺,令人聯想起每日起床都會見到,朝氣勃勃嘅太陽,所以適合每日都需要新想法嘅創意工作者.黃色仲可以讓人留下善於溝通嘅印象,適合工作需要面對唔同嘅人,周旋於唔同單位中嘅人.
壓迫紅/不專業橙
有適合嘅顏色,當然都有最要避免嘅顏色.一啲情感表達十分強烈嘅顏色,係絕對唔可以出現係面試呢類頗正式嘅場合.例如紅色,雖然俾人熱情有活力嘅感覺,但都可能令人聯想到叛逆或侵略感強,令人有壓迫感.又例如橙色,雖然係溫暖嘅暖色調,但同時都因過份親切,被25% CareerBuilder嘅受訪者選為最唔專業嘅面試用色.
雖然話工作實力係最重要,但想要發揮實力,首先你要面試成功,有一份工.所以面試時俾面試官嘅印象係十分重要,跟住上邊啲服裝顏色貼士去攻陷面試官嘅心,比起攻陷女神嘅心應該容易得多.


text:
西環新派點心:臻
前排響西環食左間新開點心舖,主打新派點心,雖然價錢有D貴,但食落真係不得了,樣樣野都唔差,賣樣靚得黎仲要唔係得個樣!
超可愛的豬仔包,其實入面係叉燒包,雖然味道唔算特別,不過勝在個皮唔厚唔會好滯,如果餡多D仲好
呢個係流沙包黎,雖然冇豬仔包咁可愛,但味道上好好多,流沙奶皇個量超多,同埋好鐘意佢多得黎唔會好膩,蛋黃味唔重,食起黎唔會滯,好正
第一次學人玩下嘔奶包,整得麻麻地tim XD
超靚的金魚仔,可能要做花紋所以覺得個皮有D厚,同埋食落好爽口同好清,建議第一個食呢樣先
雖然唔係寵物系列但好好味,其實金箔同墨汁感覺唔係好關事,但蝦餃入面加芝士又好夾,同埋呢隻夠皮薄餡滿,必食之選
叫鵝肝醬春卷但食落又唔多覺有鵝肝醬味,不過新鮮炸起好香口,個皮脆得黎又唔會硬
好似隻飛碟的水煎包,好香好似生煎包咁,但個包皮更軟身,而且入面仲啖啖肉添
呢個龍蝦湯餃係當晚唯一有D小失望,其實隻餃完全冇問題,薄餃皮包住成隻大蝦啖啖肉,不過個龍蝦湯就出出地事,一啖飲落去係苦的,初時以為係煲燶左,之後問老闆佢就話係用龍蝦頭同殻餚出黎所以咁濃味,但都幫我地再整過.
本來已經食左一隻就以為整過個湯,點知拎左碟新ge出黎,變相送多左隻俾我,服務態度一流呢,至於第二次D湯老闆話加左多D忌廉,雖然飲落依然係有D苦味但接受到,而且經佢一講又真係響D苦味入面嗒到D蝦頭味.
除左龍蝦湯仲有呢個黑松露菇菇湯~雖然響點心舖飲西湯好似怪怪,但真係好鐘意黑松露陣香味,而且飲落有D碎菇蓉ge質感好正
超可愛個名又好有詩意的一籠相思,食落似雞仔酥咁,入面係酸酸甜甜的果味蓮蓉,而且幾多餡下,又係必食之選
佢仲會跟埋個雀籠俾你影相,食時先再揭開,中間個窿睇得出係自己人手剪開再油金油,好有心機
最後叫多個招牌蒸飯,本來揀黑毛豬但轉左安格斯之後又售完罄,最後就揀左鱈魚,點知錯有錯著,鱈魚超滑,魚汁滲落D飯度超好味
最後係甜品,紫薯蓉同紅豆糕,賣相好靚但兩樣我都唔太合口味,不過因為係送的就算啦XD


text:
文: 陸師弟
婚姻介紹職業一直給人神秘感覺,早前高登討論區有一篇文章《做過婚姻介紹中心,先明白有d女係傻架》引起廣泛熱議.文章作者為網名「張子石」的網民,自稱在婚姻介紹中心任職已有三年,因為工作壓力大,這次出文純粹為了發洩.故事講述作者一次遇到奇怪客人的經歷,雖然文中含有大量粗口,但因為內容啜核及幽默,因此廣受網民歡迎,文章於1月10日刊登,幾天時間已在網上瘋傳.為保留文章神髓,內文粗口不作刪改,原文如下:
第一位呀Jolly姐,三十到尾架啦,佢老母臭撚話說填form果陣,佢已經專燈唔寫年齡果欄,然後身份證張copy又係擦左出生日期,咁我就好心提下佢,小姐呀,你年齡果欄漏咗喎,我一講完,佢老母就黎料啦
呢啲個人資料我唔想透露太多
屌!我心諗做乜鳩呀?你唔填,我點幫你match呀?咪同佢講,小姐,其實你唔填都無所謂,不過我地好難幫你搵對象
哦唔洗架啦,我自己搵得架啦
吓,咁你洗乜上黎呀?咁客氣比錢我公司賺又唔洗我地做野?
你地有無d相薄果d架,你拎黎我自己簡得啦
我屌佢咩,真係當呢度鴨店黎,唯有好婉轉咁同佢講我地唔想披露客人資料講到嘴都臭埋先知原來佢第一次黎婚姻介紹
搞左一輪,佢死都唔肯寫年齡,淨係話三十歲左右,講真,估都估鳩到佢應該三十到尾,唉女人真係天真,如果真係想結婚既,講真,年齡呢d呃得邊個呀?
講返呀Jolly姐,認真講,條件就okay既,名牌大學畢業又有master,中環返工高級白領,應該就係果d成日西曬面屌鳩d男下屬廢柴既西女人,住就住中環果頭聽佢講就自己一個人住,應該家境都幾OKAY.
其實佢又唔算係港女既,起碼對比起我後來遇到既果d,嘩你老母臭西有d真係港過杜如風,咁佢就係真係無乜經驗,有時真知話佢搞笑好定ON鳩好
佢要求既對象條件都算合理既,五十歲以下,高學歷,高收入,咁我覺得以佢既條件,算合理,但問題係呢,佢唔單只係無婚姻介紹既經驗,而係我相信啦,就係連拍拖既經驗都無乜,呢樣真係大忌
事 頭婆吩咐過,遇到呢類比較梗既野,出街要睇實,咁我記得好快就約左佢第一次去speed dating,咁其實公司有幾種plan簡既,唔係賣廣告,講下姐,有d就單對單,條件審核會嚴d,亦唔會有第三者在場,咁最初我諗住推介呢種比 Jolly姐既,呢類就比較岩d成熟d既,因為佢地通常都中意私隱度高d既,但係後來問佢d拍拖經驗,佢ee哦哦我都估到佢無乜,唯有踢佢去幾對幾果d睇 下情況先
咁第一次係三對三,係餐廳book左台果d,過程都幾順利,話曬Jolly姐叫做高級白領,我其實睇好佢架
接完佢地入座之後我基本上就唔會留係現場架啦,通常坐多陣如果無乜特別野我收工添架啦,咁果晚係正常架無事發生既,一切都好順利直到我返撚左屋企11點幾果陣電話響,打黎果個係果晚三個男士之一,佢打黎第一句就係話:子石,救命呀,我係差館,可唔可以黎保釋我
屌,我知出事
臭系,果晚我係十二點係沙田飛過去灣仔警署,保釋左果個我唔撚記得呀乜生,搞完成3點幾4點鐘,佢老母臭系呀乜生同我講,話佢被人屈非禮?
咁佢被人屈非禮關我撚事?關呀,點解呀,因為告佢非禮果個八婆就係Jolly姐呀屌你老母!
其 實件事係幾惹笑既,即係如果我唔需要零晨飛出去救佢既話.呀乜生一出黎喊撚曬口,唯有好似湊仔咁湊佢,問佢乜事,心諗唔通條友咁夠薑揸鳩Jolly姐個 波?佢話原來果晚佢地幾好傾,講開話又幾近Jolly姐屋企,咁條友咸咸濕濕諗住送佢返屋企順便整個下文,佢話就話落車果陣係咁咦錫左佢一啖跟住就賴左 野,我老母系都唔信佢啦,屌你兩個成年人,整個goodbye kiss就報警,玩鳩我咩?
我問佢,呀乜生,老老實實,你係咪有咸濕人?
邊知佢喊到好凄厲fi呢fat呢咁話好真係無
咁大家都係男人,雖然Jolly姐唔係話好正,但我都唔排除條友餓狗搶屎,唯有第日再去問下Jolly姐
後來我先知,其實我唔需要去搵Jolly姐,呢個諗法實在太天真太native,因為第朝我地鋪都未開呀Jolly姐已經call行曬馬係我地門口,佢老母系佢搵律師黎喎,話因為我地公司既不當安排而令佢被人非禮,要求賠償,嘩,我真係俾佢吹到啤一聲
都唔好話佢搵個律師黎隨時貴過我地可以賠到俾佢,佢仲要好撚認真咁屌鳩我地話我地搵埋d狗屎垃圾(Jolly姐原句應該無咁粗俗)信唔信佢爆料俾乜周乜周聽搞到我地公司名譽掃地諸如此類啦
我呢一世都記得佢攞隻爆曬青筋既手指指撚住我個鼻係公司門口商場裡面人來人往幾十人望撚住既情況底下屌柒我既個畫面,嘩,我真係果下頭都痛埋個腦one一聲幾乎暈低咁滯
後來呢,咁我地公司唔係話好大,但係都叫老字號,呀事頭婆又度縮唔想賠錢,結果搞黎搞去搞到我,搞左一輪話個套餐比Jolly姐,期間仲要又唉又西好似求佢要咁,係呀,件事完係完撚左,但係我既惡夢正式開始....
未完!格式所限,按此 >>繼續收看《做過婚姻介紹中心,先明白有d女係傻架》 (二)
相關連結:


text:
頭先落麥記落ORDER,我一埋櫃枱講:「要孖芝餐,孖芝唔要茄醬唔要青瓜,加八蚊加雞翼,薯條走鹽,飲熱朱,加多個咖啡新地.」
阿姐不甘示弱地反問:「咁孖芝要唔要芝士同肉?」
我不由得小吃一驚,但我唔會忘記自己一開始嘅目標就係咖啡新地,呢種程度啲旁枝未節點會影響到我?我鎮靜咁答:「要.」
由於新地一定要跟餐上唔可以後拎,所以我托住個餐同新地一齊上去,直到吃完雞翼,半個包同大半包薯條至開始向新地落手,𠴱時新地都只係微融,抗融度都有返咁上下.杯咖啡新地齋望落地有啲PLAIN,表面係普通嘅軟雪糕,底層有啲曲奇碎,不過就附送一小杯M記齌啡,望落去同樣平淡,總之咖啡新地嘅兩個COMPONENT都平平無奇啦.
但等我倒杯咖啡落新地時,我見證到熱力學嘅奇蹟.一開始,咖啡好似係全球暖化下淹没亞爾卑斯山嘅海洋一樣,填平雪糕嘅沆瀣,剩返純白雪糕尖好似冰山一角突出於咖啡海;好快,地心吸力發揮作用,咖啡受地核吸引湧向杯底,密度較低嘅軟雪糕(麥當勞!叫咗你唔好打咁多空氣落軟雪糕度啦!)宛若維納斯般翩然浮起,雪糕中空氣受熱膨脹變成氣泡向表面湧去(必定是與維納斯同源的泡沬!),簡直好似中學CHEM LAB入面加酸入砂糖時,一大舊黑炭自平地崛起嘅震撼場面一樣.
融合過程完成後,新地會變成咖啡牛奶呢嘅半融軟雪糕,都幾好食㗎.吃到底層曲奇碎,撈埋一齊好似食咖啡曲奇麥旋風咁(唔知大家記唔記得,好多年前咖啡同曲奇,奇趣豆一樣,係麥旋風三大巨頭之一嚟㗎.)
結論係跟餐10蚊雞嚟講,咖啡新地真係幾抵玩,淨係視覺效果都值回票價.


text:
台达伺服电机维修,三洋伺服电机维修,三洋兄弟机伺服电机维修,三洋主轴伺服电机维修,三洋弹簧机伺服电机维修,三洋机械手伺服电机维修,安川伺服电机维修,大金伺服电机维修,东元伺服电机维修,库卡伺服电机维修,三洋直流伺服电机维修,OTC机器人伺服电机维修,科尔摩根伺服电机维修,澳柯玛伺服电机维修,华大伺服电机维修, 台达伺服电机维修,安川伺服电机维修,三洋伺服电机维修,松下伺服电机维修,三菱伺服电机维修,多摩川伺服电机维修,欧姆龙伺服电机维修,信浓伺服电机维修,发那科伺服电机维修,神钢伺服电机维修,艾斯迪克伺服电机维修,雅玛哈伺服电机维修,日立伺服电机维修,东芝伺服电机维修,横河伺服电机维修,东洋伺服电机维修,基恩士伺服电机维修, 大洋伺服电机维修,日机电装伺服电机维修,新宝伺服电机维修,山田伺服电机维修,神视伺服电机维修,富士伺服电机维修,山武伺服电机维修,东方伺服电机维修,日本电气伺服电机维修,奥林巴斯伺服电机维修,东荣伺服电机维修,日本电装伺服电机维修,明电舍伺服电机维修,日本重工伺服电机维修,住友伺服电机维修,三木伺服电机维修,宝茨伺服电机维修,塞德尔伺服电机维修,伦茨... [详细介绍
]


text:
16 Feb 2004
今朝又起唔切身上早堂, 好失敗.
今日 English Through Nature 係去嘉道理農場.我有幸坐到 Richard 架車, 係 Land Rover 黎架, 好有錢呀佢.我仲見到佢有隻 Swarovski 的望遠鏡, 真係有錢到你唔信呀我諗佢.
嘉道理農場....個感覺真係幾清新, 幾好呀.我見到有好多樹好多 Greenery.睇左唔少野.見到有好靚的黑白灰鵰.好型, 唔怪得金庸咁鍾意佢地.見到有好型的麻鷹.見到有好攪笑的鸚鵡.見到有好似雕像的梅花鹿.見到有被送入來又被人道毀滅的 python .都幾好睇.
後來大家一齊番中大.我同 Sara 就飛奔番 dept 上 GIS .我一路咬包一路上堂.做左好耐, 後來先發覺有個 step 做錯, 越攪越大獲, 好唔掂.到最後我索性成個都放棄, 我下次先 show 俾 LIxiang 睇.
跟住就係最緊張的一刻 - 見 potential 老世.詳情我唔講喇, 淨係好記得我係李慧珍俾佢問到我口啞啞.然後佢問親我好唔好, 我就好似 lur 飯應咁應佢「好!!!!!」....咁當然就係表現得太過「猴禽」啦....總之, overall 黎講我對自己毫不滿意.唉
我仲未肯定自已係唔係真係適合鄒貴.
之後番屋企食飯, 又同屋企人無那那鬧交.好頂唔順.唉


text:
當大家都瘋狂喺instagram發掘新女神嘅時候,我都唔係好記得對上一個開instagram係幾時.
我唔係話instagram唔好用,只係當愈嚟愈多所謂IG女神比人發現真人差十萬九千里,我每次望到啲皮膚又白眼又大腰又瘦波又大嘅IG女神果陣我都忍唔住會諗到底佢用咗幾多時間幾個效果去執相.而家啲女仔技術太高(我講PS方面),化完妝再加埋P圖之後真係想樣衰都難,有句說話叫「世上沒有醜的女人,只有懶的女人」,喺instagram世界入面依句一定係女神真理.到底你J緊果個係女神定係「粉底P圖合成獸」?我諗只有當時人先知.
身為一個合格嘅IG女神,生活照,沙灘照,性感照缺一不可.由「啱啱起身」果一刻到講Good Night之前都係佢地嘅自拍時光--咪住,你有冇諗過一個雙手拎住張被或者沙灘波嘅女神點解仲會影到相?用腳架點解可以高炒,角度又拎得啱啱好?好明顯佢有一位御用攝影師.如果果位係佢男朋友的話本來佢願意將女朋友送比大家視姦都冇咩問題,但好多女神都好鐘意不經意咁透露自己單身,例如一個人好悶或者單身萬歲之類.女神們當然知道自己單身的話對Fans吸引力更高,但到底佢男朋友點解會肯咁蝕底做無名(份)英雄?萬一果個唔係佢男朋友,咁又有咩人可以陪佢跟出跟入甚至影埋床照呢?呵呵呵.
IG女神同藝人一樣,你睇到嘅只係佢地想你睇果一面,好似LULU咁大意公告天下自己收咗好多兵嘅唔係大意就係死蠢.大家都知道藝人十個上鏡九個正,但見到真人你可能認都認唔出.IG女神都一樣,佢永遠只可以活喺instagram上面,因為佢嘅美貌係要靠好多嘢執出嚟,由打燈到執相等都冇可能出現喺現實生活.
當你下次又唔知搵邊個女神嚟J,之後過一排先發現原來真身係暗瘡大肥婆果陣,你可能就會明白到原來instagram係一個咁可怕嘅地方.


text:
回想起嚟,我雖說係你嘅同班同學,但好慚愧我係喺吉場先完全認識到你!!我想記得我同你同susuky係喺中四先同班,當時識嘅你係一個畫畫好叻不過就唔多出聲嘅女仔!!當時好多女同學都以為我係嗰D壞份子唔多理我,當然你都唔例外啦!!
其實我當時非常欣賞你!仲記得有一次全級壁報比賽!由設計到完成釘裝都由你全權負責!到結果我哋好似得第二or三,只知你好唔開心!!!
眨眼間就兩年,大家都畢業,各奔前程!記得有次行經太古城,知道susuky喺肯德基返工諗住去探班啦!點知我喺我舉頭找緊susuky之制,突然有把驚訝又可愛嘅聲喺度叫"咖喱呀,點解你喺度嘅?"我找兩找先見到你!你當時着住制服我差D認唔到你!!
之後工作關係都好少見囉!還記得有一日收到個同學打俾我問我知唔知你發生咗咩事,我先知你有事!當時我都四圍打電話想知你咩事!起初susuky點都唔肯講,最後佢俾咗吉場個網址我叫我自己睇!
其實我一路都想去探你,我都應承過你好幾次!不過因為我做運輸呢行,自己都唔知收工收幾點,就算收早我都唔想成身臭
汗過嚟,我唔知自己有D咩菌喺身,感受到你就唔好啦!!有幾次你出院我話去你屋企探你,不過你話唔好之嘛!!
到了01年11月你話你可以出嚟叫我約D同學,當然冇問題啦!不過我知有D同學你唔想見,所以當晚只得小貓幾隻!!雖然人少不過個個見到你都好開心!!
之後我重同你相約校慶返慕光添!!到咗校慶當日我就好麻煩噤俾人趕走,我就知你同呀連玩得好開心!!!但估唔到嗰次會係最後一次見你!!
之後我同你間中都會傾吓電話,後來我轉咗工就冇傾過電話!但我每日點都會到吉場行吓!!見到你同班網友發生嘅事!我都好開心!!
有日我唔想發生嘅事終於發生咗!還記得當時我開緊工susuky打嚟,佢仲哭緊我就心知不妙,到佢講俾我知嗰時真係接受唔到!!到我收工即刻飛奔返屋企上吉場!當時我都想唔係事實!到我翻看中五畢業嗰本紀念册先發覺原來我無俾你寫!真係好後悔!
而到你個歡送會我又嚟唔到!我都好想見多你一面!!不過有吉場喺度就等同你喺度!你雖然個人不在,但你同我嘅回憶永遠都喺我心度!!你個icq都仲喺我icq個list度我係唔會删除你!!!!我永遠嘅朋友呀咩!!!
羊媽媽,我唔係好識寫嘢!我同呀咩嘅回憶我寫咗出嚟,你都知有D感覺係筆墨好難形容!!希望唔好見怪!!嗰個係我call機已經冇用啦!我就冇同呀咩嘅合照!只有一張成班一齊影嘅卡!我
send埋俾你啦!多謝你一路以嚟撐起吉場!俾我有個地方回憶呀咩!!繼續努力!!!!雖然我冇留言但我係默默支持吉場!!!
呀咩,
時間過得真快,不經不覺間你已經離開咗兩年!!雖然同你一齊嘅經歷唔多!但係喺吉場度知道你嘅旅程非常豐富!!有時揸車經過你曾經去過嘅地方!腦海裡自然浮現出你在日記中提過這地方嘅回憶!!記得有次駛經你屋企附近個油站入油,竟然獨自發呆望住你所住嗰橦大廈,連油站叔叔入完油叫我都唔知!!!!
其實令我有最深回憶同感覺嘅地方係石澳!!每次同朋友入去燒嘢食!一定會諗起你曾經同成班網友喺度過咗你19歲嗰一晚,雖然我無參加當日個party!但係喺吉場睇返你嘅憶述,完全覺得身在其中!!
呀咩!雖然你嘅離開係令到我傷心,但我亦因為認識你而感到自豪!!朋友你在遠方快樂嗎???
羊媽媽,其實我一路都係吉場嘅遊客,但忽然之間想寫封mail俾你打打氣!!
我自己都唔知咩原因!!但係吉場對我嚟講唔單只係有呀咩嘅回憶,有時同D朋友傾開計,見佢哋愁眉苦臉我都經常介紹吉場俾佢哋!!羊媽媽請放心吉場係唔會無人!!點都有一個遊客喺度游吓游吓!!!


text:
唔係賣花讚花香,小弟嘅麻雀game比坊間產品更有彈性,可以提供到更多唔同選項.例如,用家可以自己揀由幾番起糊同最大打到幾番,可以選擇打唔打花,打唔打jackpot,可以揀傳統香港麻雀或者加入咗台灣牌元素嘅混合模式,甚至連每種牌幾多番都可以自訂添.為咗方便數牌,打咗出地下嘅牌又可以用唔同排序顯示.如果連排好嚟數都嫌太麻煩,仲可以㩒一個掣就睇到每一隻牌剩番幾多隻,唔使好似坊間啲麻雀game咁,數牌數到頭暈眼花.
當然啦,呢啲只係花巧嘢,並唔係一個麻雀game嘅核心部分.其實最難做係AI嗰part,即係點樣令到電腦識打牌.如果以需要花嘅時間嚟計,而家做咗嘅連十分一都唔知有未.不過作為一個programmer,見到自己嘅產品已經出咗個雛型,點都會覺得好興奮囉.就好似大肚婆走去照超聲波,個胎照出嚟明明似舊叉燒多過似人,但係就完全唔會影響到女人將為人母嘅喜悅.哈哈,而家本人嘅心情就係咁嘞!
講真,如果要同市面上嘅麻雀game比,鄙人嘅手作仔淨係graphics同animation已經輸九條街啦.不過咁,嚴人寬己係人類嘅天性,幫自己嘅出品打分自然會鬆手好多.又好似啲女人咁,明明生咗舊叉燒出嚟,都會覺得自己生嗰舊係世上最可愛,最美味嘅叉燒囉.
講返轉頭,雖然話最難搞嘅AI部分仲未開始做,但係咁並唔表示電腦只有捱打冇還手.而家電腦就好似初學打牌嘅人咁,有得上就上,有得碰就碰,冇黐冇搭嘅就打,基本上冇策略可言.不過如果手風順,一樣會有糊食囉.要靠運氣先有糊食就梗係唔掂啦,我嘅目標係要令電腦做到攻守俱備,仲要識睇牌路添.咁當然唔易做,而且,就算做到都會出現另一個問題.如果電腦變得太聰明,打親都贏,咁我自己就唔過癮啦.其實女人都係一樣,既希望阿仔聰明伶俐,但係又擔心如果佢太精叻就會唔聽教,下下駁嘴駁舌棧激死自己.
事實係,搞呢壇嘢真係有啲似十月懷胎,既辛苦又期待.話時話,十個月搞唔搞得掂,其實連我自己都唔知架.如果最後變咗石胎,又或者生出嚟嘅係鈍胎,咁就嘥心機捱眼瞓啦!
基本排序
另類排序
另類排序
一眼睇晒
加入台灣牌元素
電腦都有糊食


text:
**緊急!有冇人可以教我點做?我屋企經常被人惡意投訴!**
-
好困擾
-
好困擾
我諗有近1個月,每晚12點幾後就會聽到dup野聲嘈醒我,但唔肯定係邊家,所以我一直忍.就剛剛1點幾開始又dup,今晚仲大聲d,好煩訓唔到覺,就o係好煩既時候護衛黎拍我門問我地做乜dup野?我話我地都想知邊家咁大聲嘈醒我,根本我地12點已經熄曬燈訓覺喇.
我屋企唔止一次比人投訴噪音喇,有幾次都係夜晚12點幾1點幾黎拍門問我地,真係覺得好滋擾呀,我屋企人10點幾就上床開始就寢,我就睇電視到12點熄曬屋企燈o係房上網或訓覺喇,真係好嬲,明明我地比人嘈緊反而被人投訴,我諗應該係指明我屋企黎投訴,因我幾次留意到個護衛係第一家黎拍我門,如果唔係人地講邊家佢點會咁快就拍我門?
我有冇渠道可以反映我地先係受害者,晚晚比人地嘈到訓唔到覺,仲反而被投訴惡意玩我地屋企,已經幾次喇,幾次都咁夜黎拍門嚇親我地,好煩好煩........
我剛剛忍唔住落去樓下問d當值護衛,投訴果家係咪指明係我屋企,如果係就唔該留意下係咪次次呢家投訴我屋企,我地好幾次比人惡意投訴,我地反而比你地d護衛拍門嘈醒,夜晚點幾2點呀大佬,搞到我呢排番工唔夠精神!
-
Christine
go to the upper floor and listen in front of every flat's doors to see if any noise.


text:
日期 ﹕一月廿二日
天氣 ﹕天晴 → 大雪
行程 ﹕香港 → 東京 → 米沢
今次嘅旅行,半年前就已經開始籌備.但由於個旅程同農歷新年有重疊,而且日數仲要多過七日,如果買CX嘅機票會比較貴.最終,我哋買咗Delta嘅來回東京機票,連附加費都只係四千蚊左右.喺農歷新年檔期,算係好抵.
搭嘅係朝早8點鐘機,一早就要到機場.Delta條龍都幾長,好彩一早print咗boarding pass,可以排條短D嘅龍.
當飛機到達東京,準備落機嘅時候,發現有個平時一齊打籃球嘅同事,坐正喺我後面,真係好巧合.佢會喺東京玩一個禮拜,相信佢返香港嘅時候一定會滿載而歸.
之後,我哋就去買JR East Pass,搭新幹線向第一站,山形縣嘅米沢出發.由成田機場到米沢,計埋轉車時間,大約要三個鐘.
成田往東京嘅特快列車上面,有好多位俾人擺行李,而且仲有得上鎖.但係新幹線上面,每卡車只有少量行李架,仲要個架位好細,如果俾人霸咗,啲行李都唔知擺喺邊好!
當架火車一路由東京到福島,再駛向米沢,窗外嘅景色變得愈來愈白.去到米沢站附近,直頭白濛濛一遍,所有樹木同建築物都蓋住一層厚厚嘅白雪.其實新幹線上面係有暖氣,但當架車過咗福島之後,我哋就覺得愈來愈凍.我哋未落車,就已經要著住禦寒衣服同埋黐埋暖包.落車之後就當然更寒冷,完全感覺到自己已經進入咗雪國嘅國境.
落車後,首先到旅遊中心攞地圖,然後就到Toyota攞車.由火車站到租車嘅地方,只需要五分鐘左右嘅路程.但由於行人路上鋪滿哂雪,旅行喼要靠拖先至得,個碌完全係無哂用.所以呢五分鐘都幾難行.
攞車之後,我哋就向今日唯一既行程米沢牛晚餐進發.食米沢牛有兩間較為出名,一間係登喜波,另一間係黃木.原本想訂登喜波,但佢話我哋預定到達時間7:30pm已經係佢哋last order時間.哈! 真係好早休息.好彩間黃木無咁嘅問題,所以我哋就去黃木食.
黃木嘅餐廳叫金剛閣,分開幾層,提供唔同煮法嘅牛.我哋揀咗壽喜燒同shabu shabu,所以到二樓昆沙門進餐.(日本人計樓層嘅方法同唐樓一樣,地面係叫一樓.)
我哋叫咗一客130克嘅極上米沢牛壽喜燒,同埋一客普通嘅米沢牛shabu shabu,想試下最高級同普通米沢牛有幾大嘅分別.兩客牛嘅價錢分別係7千幾同2千幾円.
我哋首先試下個極上米沢牛,130克有六片薄簿嘅牛肉,每片嘅雪花紋都好靚.壽喜燒嘅食法,侍應會幫我哋用牛嘅脂肪起煱,先煮D雜菜做個底,上面再放兩片米沢牛.然後就加壽喜燒嘅湯汁落個煱度煮牛肉,淥幾淥D牛肉就食得.
試食個極上米沢牛,一放入口覺得好鮮味,咬落去好淋,立即溶化.雖然只係薄簿嘅一片,但已經好好食.
然後再試下個米沢牛shabu shabu.首先,牛肉嘅級數好明顯唔同,望落去係鮮粉紅色,好有光澤,但就無乜雪花紋.shabu shabu之後放入口,感覺都係好淋,入口即溶.但係就無極上牛嗰種鮮味,同埋缺乏牛肉溶化之後,留喺口入面嘅嗰種纖維.我哋之後再試下用壽喜燒汁煮D普通米沢牛,味道係好食咗,但分別其實唔大.
總括呢一餐,我哋好滿意,米沢牛果然不愧為日本三大牛之一,真係好好食.
食完晚餐之後,我哋就揸車返酒店.今晚落嘅雪唔細,食飯只不過食咗約個半鐘頭,但攞車嘅時候,架車已經舖咗一層雪.
返酒店途中,經過超級市場.我哋就買咗D零食同士多啤梨返酒店食.D士多啤梨都幾好食.


text:
巴拉圭凱門鱷
巴拉圭凱門鱷(學名Caiman yacare,曾經用過學名Caiman crocodilus yacara)係一種屬於短吻鱷科嘅中型鱷魚.一直以嚟巴拉圭凱門鱷都俾人當係眼鏡凱門鱷嘅亞種,但係而家已被承認係一個獨立嘅品種.主要棲息喺中美洲同南美洲,身長2至3米,以食魚為生.
外形[編輯]
巴拉圭凱門鱷嘅背脊呈深橄欖色,個肚顏色淺,呈黃綠色至白色.眼睛上方有非常明顯嘅突出骨狀物.一般巴拉圭凱門鱷可以有兩米長,重60公斤.文獻中記錄到最長嘅一條長2.7米.
習性[編輯]
巴拉圭凱門鱷主要生活喺淡水度,好少離開水,而且亦只會喺乾旱嘅狀況下先會離開水,將自己收埋喺泥漿裏面.日頭會浮喺水面上,夜晚先活動.成年嘅巴拉圭凱門鱷食魚同其他爬蟲類,兩棲動物同水鳥.鱷公有劃地盤同等級分別.巴拉圭凱門鱷可以有60歲命,據講有啲甚至達100歲.冬季有時巴拉圭凱門鱷會長達兩個月唔食嘢,但係假如食嘢嘅話會狼吞虎嚥.
數量[編輯]
過去巴拉圭凱門鱷因為佢塊皮而被捕殺,近年嚟由於水利系統嘅建設同發展令佢哋嘅數量反而有所增加,因此今日巴拉圭凱門鱷係一種比較常見嘅爬行動物.
分佈[編輯]
巴拉圭凱門鱷喺南美洲分佈較廣,喺阿根廷,玻利維亞,巴西同埋巴拉圭都有觀察.佢哋尤其鍾意生活喺水流緩慢,河底淤泥,植物生長多嘅熱帶同埋亞熱帶河流,但佢哋亦生活喺湖泊,池塘同沼澤裏面.佢哋亦曾經喺鹹水裏面俾人觀察到.
繁殖[編輯]
阿根廷嘅巴拉圭凱門鱷雌鱷達到120至150厘米時,雄鱷達到約160厘米時達到性成熟.雌鱷產14至40個卵,然後將呢啲卵埋喺一個由腐敗嘅植物同埋泥組成嘅丘裏面,呢啲丘唔係喺岸邊就是喺浮起嘅植物上.有時多個雌鱷分享同一個丘一齊抵禦敵人.孵化期平均為85至90日.喺孵化出來之間冇幾耐雌鱷會扒開丘,幫幼鱷破卵.幼鱷黃色至棕色,有深色橫條.孵出後幼鱷依然留喺阿媽身邊,雖然係噉好多幼鱷會成為蛇同美洲蜥蜴嘅美食.幼鱷食昆蟲,軟體動物同甲殼動物,此外佢哋亦鍾意食魚毛.約五年後成熟.


text:
優生優育
-
·點樣採用安全期避孕法
點樣採用安全期避孕法?安全期避孕真係安全咩?邊種女性避孕法最有效?邊種女性避孕法最有效? 採用安全期避孕首先要準確地測定排卵期,但係呢對於唔專業嘅人員嚟講係比較困難嘅. 安全期避孕係一種生理性避孕方法.喺安全期內,性生活係喺正常狀態下進行嘅
-
·排卵期後受孕會有何症狀
排卵期後受孕會有何症狀?深圳婦科醫院專家介紹,好多備孕夫妻都知排卵期同房可以增加受孕幾率,所以,喺排卵期同房後一段時間,好多備孕嘅朋友都會好期待,期待呢勻能唔能順灘懷上BB.咁,如果排卵期同房後得食受孕,會有乜嘢症狀出現呢?接落嚟就讓專家俾
-
·上節育環要覺眼邊啲問題
上節育環要覺眼邊啲問題 上環係目前比較常用嘅避孕方式,節育環比較適用於孕齡嘅女性,一個環喺體內放置嘅時間短則幾年,長則可達十餘年,能有效長期嘅避孕.如果女性暫時未曾生育計畫嘅,建議可以到正規婦科醫院上節育環.咁,女性要係想上節育環,有邊啲內容係需要了
-
·女性人流後能食避孕藥咩
女性人流後能食避孕藥咩 女性人流手術後會出現內分泌紊亂現象,需要時間進行調整.而人流手術後服用避孕藥會引起體內雌孕激素水準發生變化,會造成月經紊亂等影響.人流手術後,唔建議採取服用避孕藥避免意外懷孕,以免有可能加重內分泌紊亂,導致月經不調等. 女性服用
-
·人工流產後點避孕,原嚟有咁多方法
人工流產後點避孕,原嚟有咁多方法 意外懷孕落仔嘅女性,既有年輕未婚女性,也有已生育嘅女性.唔少人作完人工流產手術後,又起手為意外懷孕而閉翳.咁,人工流產後究竟該點避孕呢? 男性要積極主動參與避孕節育 咪制覺得計劃生育及落實避孕措施係女人哋嘅事. 作為男友
-
·驚住意外懷孕,呢度有方法
驚住意外懷孕,呢度有方法 近嚟,好多患者反映,有咗BB之後惆悵點避孕?喺第一胎出生嘅時候,媽媽們喺適應角色嘅時候,有苦有樂,十分之享受呢個過程.但係喺過咗一段時間之後,又為意外懷孕而閉翳. 到底寶媽和寶爸哋點科學避孕呢?呢度提供一啲小方法. 首先,男性要
-
·懷孕幾耐才能排除係宮外孕嘅可能
懷孕幾耐才能排除係宮外孕嘅可能 事關宮外孕屬於唔正常嘅孕育,喺懷孕初期好多准阿媽都會有所驚
-
·常見嘅避孕措施有邊啲
常見嘅避孕措施有邊啲?宜家避孕嘅措施有好多,避孕方法有好多種.各人可以根據自己嘅需要來選擇適宜嘅方法.多數情況下,如果你有需要,可以有多種嘅選擇.比如說短期內想唔懷孕,但系又唔想吃避孕藥,因為可能會驚住有激素作用增加體重,影響到身體.女性
-
·上環取環
上環取環 「上環」係我國育齡期婦女較常用嘅長效避孕措施,往往一個環喺體內放置嘅時間可達十餘年.放環本身係一個小手術,喺子宮腔內放落個異物,要有一個過程身體先可以習慣. 上環時間:以月經乾淨後3-7日,冇性生活史去放環為宜,因為呢個時候子宮內膜喺啱啱開始
-
·宮外孕嘅早期症狀
宮外孕嘅早期症狀?宮外孕嘅常見嘅產科急症,危害到女性健康,如果處理唔當甚至會對女性嘅生命健康造成直頭威脅,因此,宮外孕嘅早期症狀必須識得,及早發現病症,儘早治療.嗰宮外孕嘅早期症狀係乜嘢? 宮外孕嘅早期症狀係乜嘢? 1,停經: 喺宮外孕爆發之


text:
(已起底) 「我條野谷到好硬好辛苦呀,你用口幫我啦」TVB變態男藝人比100蚊要求用口解決
元朗八鄉賤男一名!!!呢個世界上真係咩人都有,真係要認住呢個人.真係好賤大肚都想搞.事原有一日我搵麻將腳.大家都知打麻將三缺一既時候,最後一隻腳有幾重要.第一日打麻將佢差不多全程都聽緊差館比佢既留言,人地打緊麻將,又要幫佢記電話又話要擔保果啲咁既野,仲話自己專門幫人收數,又話自己如何如何大樹菠蘿咁,我地唔太熟無理佢咁多野,以為佢最多係口水佬,
Advertisements
口水多過浪花.最後佢輸左三百蚊,之後急急腳走左.我自已去完街同個女一齊坐小巴返屋企途中.佢wechat我,問我信唔信佢,傻啦我同你都唔熟.佢之後問我借幾百蚊叫我入比佢,心諗頭先講到自己咁巴閉,問我借幾百蚊.當我on99...
Advertisements
我表示拒絕,我同女一齊,唔方便加上同你唔熟.借條毛比你就得.佢叫我坐的士去入比佢,比返來回的士錢我.唉幾百蚊你都要問我呢個女人仔借.叫我點信你會還比我.我有問過佢借錢做咩,話要出糧比伙記.好想同佢講,跟你搵食仆街啦!之後佢間唔中都有同我傾計,傾計內容不外如是的向我炫耀比如說買新車.又問邊架車靚啲,問完又話鐘意自己原本架車.講野9唔搭八!大部分人都應該有有個好鐘意講野既朋友.當時佢講野都唔過份,我又唔好意思叫完人打麻將就block左佢.好似過橋抽板.只好一直嗯哦呀!
Advertisements
今日三缺一,搵他打麻將點知佢就話自己忍左幾耐好辛苦,這樣那樣,又話一陣間會有女仔幫佢出野.D你咩,我一啲都唔想知,理L得你射出街定自己食!話佢賤係的的確確原因!有圖有真相!!這都不是重點,重點是我都八個月啦!預產期下個月尾,我將會迎接第二個愛情給晶,而果個男人都清清楚楚知道我係一名懷孕婦女,咁大個肚佢唔會睇唔到吧?佢竟然要求我幫佢.幫完佢先同我打麻將.我頂你個肺!你個腦裝屎?我差不多想用曬我由出生到現在學過既粗口去問候佢.我希望真係有人可以輔導下佢轉界佢比社工跟進!唔好再比佢遺害人間!請分享一下佢呢個人.
賤男起底中


text:
成日久唔久都有D 咩FACEBOOK LINK話,要揀個同你一齊過世嘅男人,一定係揀個肥仔啦,原因都不外乎咩安全感,性情溫和無對呀等等… 呢D嘢全部都係BULLSHIT,或者係FF揀左個肥仔做男朋友嘅女仔講.當然我好肯肯定同肥仔拍過拖嘅女仔係唔會咁講,只係話蠢一次叫情有可原,蠢兩次要驗腦,蠢第三次就無得醫.以過來人身份同你講,咪ON9啦!
你都傻嘅,肥仔就係因為識人無咩殺傷力,女仔根本覺得全球得返2個人都唔會同佢一齊,所以呢一定會有唔少女仔同佢FRD底交心,CLOSE到俾人誤會.呢類肥仔通常係追緊女仔嘅男仔或是某D男朋友口中嘅敵人.
講呢句嘅你可以踢爆佢扮哂嘢,通常肥仔身邊都唔知點解會有幾個好索好靚女(未必去到女神但都好高級)嘅好朋友,係好FRD呀你吹咩?肥仔身邊就係果班靚女,出去玩到好CLOSE,又點會對身邊果位無要求呀?身邊果個唔帶唔到出嚟,帶又驚個女自卑,不如唔帶或者搵過個啦,佢地同埋D高質素女仔多,又點會甘於只係呢個質素呢(高質素唔止代表靚)?你FIT唔到佢地要求,sor bye bye佢都係會搵果個.
上面都提過,佢地就係身邊就係有一班唔會過電所以成日同佢傾心事嘅靚女FRD,出到嚟玩真係CLOSE到好易俾人誤會.男人係自私嘅動物,你估又真係唔會CARE你太肥太樣衰咩?小肥有肉地佢地接受嘅,再肥D,蝦.蝦.蝦…
講出呢句嘅係肯肯定未同過肥仔拍拖,FF到完場嘅.好多肥仔係有自知之名,永遠唔會靠外表嚟搵食,因為輸足9成,問你你都揀個金成武唔揀肥貓啦係咪先? 就係因為咁,好多時佢地好識同女仔溝通,好識捉女仔心理又或者同因為同身邊班「女神」玩得多,點會唔識同女仔相處,係追女仔都係用呢個方法啦,點會ON99 靠樣搵食?一年中唔少女仔死喺呢埋好識安慰DEPRESS女仔乘虛而入嘅肥仔手上.你咪天真覺得你無對手,只係你唔知.
好肯肯定話俾你地班女仔知,揀男人同揀衫一樣,一件好靚嘅衫點知要有身材先著得FIT,你係著上身都唔會靚啦,最重要係揀件FIT嘅.最重要係性格啱你,FIT到大家對愛情嘅expectation,其他都係一個BONUS.你係果個男仔心入面最啱果個,佢又點會出去偷食,仲唔乖乖俾你馴服?肥定瘦doesn’t matters !
利申:肥仔一名,1米75,90KG


text:
林鄭月娥 喺無預警情況下,採訪佢中學母校嘉諾撤聖方濟各書院,進行分享.本來, 林鄭月娥 返自己讀嘅中學分享係好事嚟,但又講上帝感召論,我覺得呢樣嘢,就有可能真係太過.作為一個政治領袖,一而再,再而三攞上帝嚟過橋,係令人反感.
林鄭月娥 做咗咁耐天主教徒無理由唔明天主教徒嘅低調
首先, 林鄭月娥 如果係一個堅天主教徒,無理由唔知天主教同依家好似保險sales sell人信教嘅基督教最大分別在於,天主教徒係強調低調,先做後講,連曾蔭權喺《Sunday Examiner》寫文,去咗咁多教堂贖罪,佢出文連前行政長官個朵都唔撻,而且Sunday Examiner最大讀者群係菲傭添.曾俊華簡直係,如果佢唔係選舉期間回覆選民來信,引用聖經金句,無人知佢都係天主教徒,鋪鋪都講自己上帝感召,我或者明白你做特首堅係好大犧牲,但呢個係令人反感,或者林鄭月娥,應該去睇一睇馬田史高西斯果套《沉默》.
而佢當選咗特首,更加唔可以講上帝感召,近代民主社會最講係政教分離,因為呢個城市係乜嘢信徒都有,如果 林鄭月娥 話自己係上帝感召而做特首,咁如果一個唔順氣嘅回教徒,可唔可以佢都係上帝感召,炸鬼咗添馬政總?作為一個全民嘅領袖,係唔可以將自己嘅宗教同政治混為一談,否則問題就會無日無之, 林鄭月娥 依家又講上帝感召論,我十分之懷疑終有一日佢會喺宗教問題整鑊甘俾大家嘆,跟住香港就日日喺宗教糾紛嘅漩渦中難以甩身,個個都難以平靜咁做人.
千祈咪話我危耳聳聽,首先,香港本來有一定量嘅回教人口存在,無論華裔回教徒(唔少係1949年後隨中華民國國軍逃離果批),印尼人(無論華人定持工作簽證嘅都有),同埋世代居港嘅巴基斯坦裔人士, 林鄭月娥 嘅言論係好容易被潛伏喺香港嘅宗教組織利用,然後搞風搞雨.另一方面,香港人唔係無信極端宗教嘅潛質,由雙氧水事件,到明光社嘅出現,到熱普城呢班友搞政治搞到信邪教咁,你覺得搞上帝感召堅係唔會搞出事?我個人對呢樣嘢,真係十分之擔憂同懷疑.


text:
森美 伍晃榮夠幽默
全知言
最愛主播
Ads by Google
早前一班大台新聞從業員聯署反高層新聞自閹,全城大讚勇敢,其實家陣佔中新聞無間斷,大家睇新聞一定多過煲劇,望班主播仲多過望屋企人.
數新聞主播,陳嘉倩,陳嘉欣喺巴打嘅女神地位唔低過一眾明星仔,但講新聞同睇牙一樣要講實力先夠水準.其中伍晃榮嘅風趣講波依然係最令人難忘,成為唔少星心目中最愛主播.
伍晃榮當然係講體育新聞 icon,經典金句:「波係圓嘅!」冇人唔識啦!電視畫面
我最鍾意嘅男主播係伍晃榮,佢令我明白認真得嚟又可以幽默,幽默得嚟又可以不落俗套.睇佢講足球比賽,就可以睇到說話嘅技巧.女主播就係陳嘉欣,每次喺屋企睇到都忍唔住講『佢真係好靚喎』,但同一時間又畀到你莊重感覺.」
羅仲謙 有風格
我最喜愛新聞報導員係伍晃榮,我細個睇新聞好留意佢講體育嗰 part,佢用自己特別風格去講波.其實慢慢培養咗我對體育嘅興趣囉.
小儀 林曦如夠親切
男主播我揀伍家謙,女主播係林曦如.首先伍家謙高大威猛成個籃球健將,成日講體育,所以都幾 eye-catching.好早期已留意呢位男士喇,至於林曦如我就覺得佢個樣好 nice好和善,呢啲女仔感覺好親切.
林曦如好少喺 6點半新聞見到,多數出現普通話新聞時段,但樣靚話之你一秒,巴打都留意到,連小儀都 buy喎!電視畫面
陳柏宇 方健儀最優雅
如果要揀最鍾意,我會揀方健儀呀!佢畀到我一種好 elegant又高知識,總之係一種好優雅嘅感覺啦.我就做唔到新聞主播喇,因為 live太大壓力喇,驚讀錯會唔知點算好.
方健儀唔係玩女神 feel,但的確係近年最成功女主播,離開大台後去過 ICAC做公關,來年回中大教書兼做皮革.電視畫面
陸永 方東昇靚仔呀
喺我小學時候呢,已經有人話我似方東昇,我問屋企人似佢好唔好,佢哋話似佢靚仔呀.再大嗰啲再睇方東昇……又真係幾靚仔呀,一表人材呀.女就最鍾意魏綺珊,係童年回憶嚟,嗰陣睇新聞剩係得魏綺珊做緊,我就以為全香港得一個女主播.
方東昇有中大才子稱號,幽默程度唔比伍晃榮差,早前嘅新聞節目《世界零距離》亦盡顯佢幽默嘅主持手法.電視畫面
鄧麗欣
我最鍾意伍晃榮先生,記得佢以前講足球好似現場一樣,非常之生猛,搞笑,就算我唔係一個睇波嘅人都好鍾意睇佢講足球新聞,把聲又好聽;另外𠵱家有個接捧叫伍家謙,都係講波講得好好笑.
伍家謙算係近年大台新聞男神,外形高大,私下亦係籃球健將!電視畫面
學生最 like利君雅
電視畫面
巴打最 like靚女主播,不過學生就唔係咁睇,反而唔係女神級數嘅利君雅就跑出.尤其佢啲唔純正廣東話大家最 like.
蔡小姐 19歲 時裝形象學生
利君雅我覺得佢講廣東話好正,有次喺上水街頭見到佢做新聞覺得佢幾好,同埋佢幾靚女.
Venus 18歲 平面設計學生
周嘉儀講嘢咬字發音好清,同埋潘蔚林嗰次講颱風好搏命.
廖小姐 18歲 設計學生
最有印象係利君雅,佢啲中文好正.自己都識外籍人士,但佢好似特別吸引.
即時報料
有料,有相,有片即刻 send嚟啦!
熱線 9222 0828
電郵 facenews@nextmedia.com
facebook: facemagazine inbox
LINE, we chat id: facemagazine
知無不言 言無不盡 我係全知言


text:
上次同大家介紹過世上首間刺蝟仔 Cafe,如果大家唔鍾意怕怕醜醜嘅刺蝟仔唔緊要,我哋一於由日本飛過嚟韓國同一班好動嘅浣熊仔歎咖啡,맹쿤 Raccoon Cafe 位於人氣極高嘅弘大,簡直啱晒行街行到腳軟想坐低嘅朋友仔呀喂!
맹쿤 Raccoon Cafe 入面嘅浣熊仔可以話係非常活潑,不過大家要留意嘅就係唔可以觸摸瞓緊覺嘅浣熊仔亦都唔可以主動抱佢哋,仲有呀!佢哋百厭到會靜靜哋拎走客人啲嘢㗎,所以大家都要睇實自己嘅隨身物品喇~雖然話就話唔畀主動抱佢哋,但呢班浣熊仔基本上完全唔驚人,分分鐘仲會主動跳上嚟你度添!
由於浣熊仔屬於夜行動物,所以佢哋夜晚會特別生猛,如果想同佢哋多啲互動我建議不妨夜少少先嚟嘅.而呢度入場費係 7000 KRW 同時包咗一杯飲品,個別嘢飲係要補錢嘅,同埋嚟呢度同浣熊仔玩係要除鞋㗎,所以慣性著穿窿襪嘅朋友就要留意返自己儀容喇.
呀!其實呢度仲有肥嘟嘟嘅哥基仔同大家玩嘅,不過只係畀浣熊仔搶晒鏡咁解姐,鍾意哥基嘅朋友都可以去同哥基仔玩吓㗎!
(日本愛媛縣青島)愛貓者天堂!日本海上一個名副其實嘅「貓島」
(日本東京六本木)世界上第一間可愛刺蝟咖啡店 — HARRY Cafe
(日本宮城縣白石市)過百隻唔怕人嘅可愛狐狸仔聚居 — 藏王狐狸村!
(唔好唔開心啦)成日都係苦口苦面咁!我就係憂鬱狐狸仔 — 藏狐
Photo:Naver,boboandchichi.com,4blog.net,맹쿤 Facebook
Video:Kyo karsiz Youtube


text:
港鐵 心繫生活送你一程
呢兩個員工廣告效果的確不錯,響故事表達方面屬好睇,甚至要讚第二個嘅對白;問題(同其他更多更好睇嘅廣告一樣)在於佢地唔係故事,而係 廣 告 .廣告要表達嘅信息同大企業嘅意圖同事實相唔相乎,大家大概心中有數,而家唔講呢啲,講呢set廣告隱藏咗咩意識,兩個出事位都響最後.
第一個:響講完「就算過時過節冇假放都唔緊要啦」之後對住兒子問幾時返屋企嘅短信講「咁多年來,我仲獻出咗我嘅燦爛人生」,嘩,可以好多讀法.到底佢獻出人生俾公司定係俾家人?獻俾(呢間)公司是否可悲?女性將人生獻俾家人又是否應份?佢嘅人生到底係獻出前定獻出後燦爛?獻出前燦爛,獻出咗仲燦唔燦爛?獻出後燦爛,又可唔可能?獻俾家人後燦爛或有可能,不過佢話冇假放,咁家庭人生仲燦唔燦爛? ➨ Update:多謝網友comment,我係聽錯咗應該係「變」出燦爛人生,唔好意思,不過criticism大體一樣 ── 燦爛人生在公定在私?做呢份工可否燦爛?冇假放在私變唔變得出「生活」都成問題,仲講「燦爛」「人生」? ➨ 我實會講錯嘢,你地comment多啲啱㗎喇,好似TVB錯就要投訴呀!
第二個:辛勤通宵工作天都未光齊回家,自動有一雙無名無相主婦手奉上靚湯,持家呢位,或許一同辛勤通宵工作.分開睇或者唔覺,夾埋一齊睇,「男主外女主內」漸現:即使「在外」,媽媽員工仍然要分神理個仔嘅SMS,或者換個講法,仍然想理,想好似雙靚湯手咁奉獻;而老公員工呢,做嘢大晒,返到屋企回望奉上靚湯嗰位,以為佢要講同「變出燦爛人生」一樣肉麻嘅說話,原來係安樂飲住湯話「搵到自己」.即:女人嘅付出係俾人地嘅,男人嘅付出係俾自己嘅.
另外仲有一點,響呢度唔係太明顯其實唔洗批評,不過其他廣告太多,你覺得係嘅就自己歸類,唔係就算.廣告嘅主角孩子,通常都係仔,係女嘅話通常都係關於情塔同嫁人=大個要男人照顧,男仔唔同,男仔用來做奶粉廣告啲所謂醒目仔啦,銀行廣告啲要栽培嘅下一代啦,都係好有前途(而呢個前途屬於自己)嘅成龍.睇返地鐵呢兩個廣告,交代完故事臨尾仲要打字話「已婚」,「育有」幾個細路,目的當然係「心繫生活」表現呢啲奴隸同我地呢啲奴隸一樣係有家庭嘅人,人性化冷冰冰嘅logo同企業從而得到共鳴同信任,不過again,呢篇唔講呢啲,我地睇下係仔定女先:女客務主任育有1子1女,不過淨係得個仔出鏡,廣告中個 配 角 女仔呢,要人幫佢戴帽,要人抱,要人湊;男技術員育有2子,「搵到自己」嘅佢家庭完整,有兩個仔相信同飲湯一樣滿足,而以佢嘅年齡,相信嗰兩個仔都同佢一樣成家立室顧住工作所以唔出現或響房睏緊覺等起身飲那碗應份的湯,完.
[ 當一個廣告係咁,你可以話諗多咗,但係當一百個廣告裏面九十五個,一千個裏面九百八十個都係咁,就係現象.現象未必明顯,唔明顯嘅現象先至可怕,因為我地會不知不覺跟隨某種思考模式,即使有害.]


text:
雖然梁繼昌唔妥協,喺泛民支持下堅持留喺UGL案調查委員會,但 梁振英 無放棄,喺下午三點仍然濫用公器,喺政府嘅server出blog,務求要動員佢啲所謂支持者,要鬥倒梁繼昌為止,不惜任何代價,呢個可以反映UGL案,對 梁振英 係幾重要.
一定要將 梁振英 鬥垮鬥臭
首先,由政治倫理嚟講, 梁振英 既然同梁繼昌之間,係佢私人嘅誹謗官司,咁唔應該用任何政府資源,包括政府新聞處嘅新聞稿,馮煒光嘅返工時間,以及政府嘅server,由納稅人角度,你自己同UGL關係唔清唔楚,你應該用你自己私人資源出手,唔好用任何政府資源,單係呢件事,已經可以向政府審計署投訴,並且有必要果陣,要求政府向 梁振英 出番張單,由 梁振英 自己出錢搞掂呢啲開支.
好多政政系啲人都唔明,點解鄒讜喺《二十世紀中國政治》講,中國人搞政治都係winner takes all,全贏全輸,其實理由好簡單,因為太多好似 梁振英 ,毛澤東呢啲人,一啲餘地都唔留,你唔將佢地鬥垮鬥臭,佢地就唔會放過你,既然係咁,你要生存,唯一方法係,你比佢仲狼,沒有最狼,只有更狼.所以泛民有呢個覺悟,梁繼昌留喺調查委員會只係最基本一步,香港人要擺脫 梁振英 呢件阿煩膠,仲有好多嘢必需要做,要做到令佢好似曾蔭權咁,因公務人員行為失當而坐監,係唯一嘅目標,亦都係唯一令大家耳根暫時清靜嘅目標.因為呢條友出獄之後,都會千方百計報仇.
所以點解要全方位同 梁振英 打total war,由 梁振英 DTZ案每一個部分嘅可能證據,到任何 梁振英 可能唔見得光嘅嘢,到保護每一個 梁振英 想鏟除嘅人,甚至係敵人嘅敵人都會係朋友,有必要果陣要作出戰術上嘅合作,因為 梁振英 呢啲受毛澤東思想影響嘅變態佬,目的只得一個,要你死.大家睇《大時代》,丁蟹果種心態就明,點解最後方展博係要睇住五蟹逐個仆街,因為五蟹真係仆咗街後,方展博至可以叫做真正安全,唔只係成功替自己老豆報仇雪恨咁簡單.呢個亦都係,大家面對中共果陣應該有嘅態度. 梁振英 就係丁蟹.


text:
(photo via cc Flickr user Manoela Padilha)
我唔知亦唔明點解放工會乜都做唔到,淨係想攤喺床度鳩碌Facebook,YouTube.「好累啊,唔想出街.」無架,咁咪成世囉,人生就係喺你返埋啲廢工就過左嚕,後悔無左青春,無人要?自己攞黎啦你,錢咁緊要,唔可以放棄啦梗係,仲要用條命黎換啊簡直.
我廢青一名,對將來無任何計劃,儲錢?儲黎托呀?聽日有飯食咪得囉,返埋啲搵得雞碎咁多嘅工咪夠囉,得閒同朋友食下飯,去睇下戲,仲有閒錢去日本旅行濕平,嘩爽啊喂!你唔係要我賣命返工去賺埋啲唔知投胎轉世果陣都買唔買到樓嘅錢啊?貼地啲實際啲啦,諗下去邊度旅街去玩好過啦,樓呢啲我呢啲廢青諗嘅咩.諗真啲,轉過頭份工都辭埋,搵份低過公屋申請入息上限嘅兼職,再唔係就玩埋破產攞綜緩,唔係點叫廢青.
我無搵十萬九千七,但都算有份穩定嘅工,儲蓄佔左差唔多一半,剩低嘅攞黎消遣,唔煙唔酒唔賭博,拎黎睇戲買碟買書去旅行,有時食麥皮當一餐,甚至唔食,疏,係咪太奢侈,唔好意思,我應該餐餐食麵包,麵包都貴,或者嘗試淨係飲水,如果我係有情嘅話應該會飽.如果我零消遣係有助我喺社會搵到個窩居,我願意,但事實係即使我月入四萬,都未必做到.
如果我明知行緊果條係死路,點解我仲行落去?而唔係揀過條生路,最大問題係大家都以為自己無得揀,清醒一下,跳出社會個濕鳩框架,用下你好耐無用嘅腦啦.講埋你聽喇,中庸之道啊,實際啲啦好無啊.


text:
自第一次接觸到而家,一直覺得美圖秀秀啊,B 612呀,foodie 啊呢類美圖程式好使好用,功能讓人嘆為觀止.其實影相想執到自己靚靚仔擺晒pose攞晒角度,乃係人之常情, 所以呢類相片嘅存在,本身毫無問題. 但係發展到今日,由手機及社交平台孕育出來嘅一套selfie文化,已經強大而單一到一個點,令人懷疑他朝一日回望呢啲相,會唔會令到「照片帶來回憶」呢一回事,帶來後知後覺嘅傷害呢?
聰明嘅讀者喺呢個moment一定會諗:「你的樣子如何你的日子也必如何,有時啲嘢睇人嘅啫,可能係咁啱筆者你唔得姐!樣既問題!」
世界上好多東西都會疲勞. 就好似一條鐵線,只要你反覆拗多幾次,金屬疲勞了,要斷開,其實並唔難. 朋友今晚又打俾我,已經係今個月嘅第三次:「我哋啱啱又嘈交.」 言談之間,感覺佢呢段關係好似已經去到油盡燈枯嘅地步,兩個人似乎都已經太攰了.
「神啊救救我吧,一把年紀了,一個愛人都沒有……」 知道呢首歌係咩歌嘅朋友,年紀應該都有返咁上下.太年青嘅人,可能淨係知道陳小春係爸爸去哪兒嘅參賽者,未必聽過佢呢首舊歌. 但係咁就啱啦,因為以下嘅說話,正正就係打算同有返咁上下年紀嘅朋友講. 去到某個年紀,身邊開始越來越多同齡嘅朋友結婚,有D驚
「小時候便那麼有大志,難怪長大了也能將不可能變可能,收服王子,最終成為英國王妃啦,好開心啊.」 剛剛同哈里王子訂婚嘅Meghan Markle,曾經喺聯合國發表關於女權主義演說,片段近日喺社交平台瘋傳.以上,係我見到有朋友分享呢段影片時,自己 附上嘅一段貼文. 睇完之後,我深深感到一份說不出嘅詭異.
今晚食飯嘅話題,一開始時,係圍繞別人嘅故事. 朋友分享佢近來聽返嚟嘅一個故事: 「我有個friend,幾年前同一個由細識到大嘅舊鄰居撻着左.問題係,個男人當時已經結咗婚,最後個男人同佢老婆離咗婚,同咗我朋友一齊. 但係基於兩家人本身認識,雖然唔熟,但全世界都知道發生咩事. 又,基於傳統思想,兩邊親人都嘈到拆天,反對佢哋一齊. 男方屋企就覺得個男人好對唔住前妻,女方屋企就覺得自己個女拆散左人地家庭.捱咗兩年日日夜夜冇停過嘅反對聲音同埋壓力,當兩邊屋企人都放開左,開始接受佢哋一齊,同時又覺得佢哋都係對對方認真之時.佢哋上個星期,又反而自己分咗手,原因係性格不合.
作家朋友早兩日message問我:「有邊首林夕嘅歌詞,你哋男性角度係特別到肉嘅呢?」 我一口氣俾咗幾首歌名佢,其中一首係林夕寫比麥浚龍嘅「金剛圈」. 隔咗一個鐘頭之後,佢再message 我:「喂,首金剛圈好得喎.」
上星期同朋友坐cafe,落地玻璃窗外面有個小朋友差啲仆親,呢個情景帶起咗一個話題,我問:「如果你第時做人阿媽,見到個仔仆親你會點?」 朋友:「我唔會即刻扶佢起身,我會等佢自己爬起身.」 我:「哇!你呢個阿媽都幾冷酷架喎!」
戀人們常常有一個迷思—— 究竟check唔check住自己伴侶好? 由電話,到電腦,再到日常行蹤,to check or not to check,從來都係私隱道德VS好奇誘惑嘅一大對決. 無可否認, check伴侶私隱,對普遍人類而言都係極具魔力嘅一回事,尤其係當你彷彿「聞到陣徐」覺得「硬係有D野嘅」,要忍住手唔去做任何check對方嘅動作,確實需要好大嘅自制能力. 可能,想check住對方嘅呢份誘惑,源於我哋都唔想成為「笨蛋」,更加唔希望自己成為笨蛋中嘅極品——有一個人一直企喺旁邊望住自己蒙在鼓裏,一直知道自己係笨蛋,但係默不作聲——喺戀人們嘅幻想之中,呢個旁觀者就係嗰位可能會對你不忠嘅伴侶. 所以,to check or not to check呢份誘惑,更加準確一點形容,就係去確認一下自己究竟係咪笨蛋,checking過後,果種「原來我唔係傻仔」嘅感覺,係好多人都抵抗唔到嘅. 以上嘅呢段理解,係想說明我無意責怪會偵查伴侶嘅朋友,因為始終相信人性有陰暗面.check伴侶嘅呢個行為,其實同小朋友做錯事會講大話一樣,都係人性自然嘅一部份. 之但係,理解唔等同於支持,不支持嘅原因,唔係對與錯嘅考量,相反,係出於「可能性」同埋「邊個做法值得」嘅問題. OK,講到尾,呢個世界只係存在兩種伴侶—— 會出軌嘅伴侶/唔會出軌嘅伴侶. ...
無論係拍拖一段時間嘅男女朋友,夫婦,甚至乎情況更加明顯嘅一啲上咗年紀嘅老夫老妻,呢個問題都非常普遍地存在着,個男人硬係做咩個女人都唔順眼嘅. 今晚boys gathering嘅主題,正正就係呢樣.在座大部份都係有另一半嘅,不論係結咗婚定還是純粹拍拖,都異口同聲認同呢個現象.
〔恨人亦要花氣力〕 昨晚深夜手機傳來好友嘅message:「我開始有啲憎佢,唔知點解.係好事定壞事?」呢位朋友,分手將近一個月,向來係一個理性,善良,並且懂得將心比心嘅女孩子.訊息傳來冇幾耐,佢就打電話俾我,用咗30分鐘激動地運用佢唔多純熟嘅粗口,數落佢男朋友,正確D講,應該係前度男友先啱. 30分鐘入面,鬧嘅內容包括前度男友對佢做咗啲咩,又或者一啲佢希望對方做但對方冇做到嘅嘢.去到之後,呢份怒火更加蔓延到一啲好虛無嘅事情,即係天意.例如有一次佢嘅前度特登想神神秘秘咁接佢放工俾個surprise佢,但係咁岩佢嗰日就唔舒服早走,最後仲演變成一場激烈嘅嗌交場面. 「點解嗰日咁啱我就係要唔舒服?如果冇咁多個『咁啱』,我地未必會搞成而家咁,唔通連個天都唔鍾意我?」 怨天完畢,接力當然要繼續尤人. 朋友繼續好憤怒地問我,佢同佢前度嘅一個common friend,點解係佢哋嗌交嘅時候,冇通水俾佢前度男朋友聽.話佢知,其實只要佢前度主動打返電話俾佢,佢就會道歉.同時佢亦都嬲男朋友嘅阿媽既然一直咁鍾意佢當正佢新抱,分咗手之後點解冇勸我自己個仔唔好放棄一個咁好嘅女仔. 30分鐘後,宣洩完畢,佢突然懺悔地同我講:「其實我知道我嬲嘅呢啲所有野,無論係佢,佢身邊嘅人,根本都唔應該嬲.但係我覺得自己好似痴咗線咁,唔知點解有道無名火,覺得自己好憎佢,同埋發生過嘅所有野. ...
喺下一秒,你亦難以避免有另外一個念頭:「佢應該會欣賞我咁做,因為如果有人咁樣為我做呢啲事,我一定會好開心.」咁如果不幸地,伴侶同電影入面嘅Eason一樣,需要嘅根本唔係呢種方式嘅對待,咁又點算好呢?如前所述,如何善待對方,係有一種將心比己嘅本能所主導.自己喜歡點樣被對待,多年來的經歷已經鑄造成一個現在嘅你,幾乎係難以逆轉的.
排隊排半個鐘先食到某人氣餐廳?No way.真係做咩都完全冇心機.再者,都已經老夫老妻咯,唔使搞咁多嘢啦,日常嘅情趣同埋驚喜,跌到近乎係零.
女性朋友:「嘩!我有冇聽錯啊?我通常只會聽到你係咁撐佢,撐到好似佢先係你個friend咁款架喎.我都係第一次聽你講想我留難佢.」
[ 又甜又成熟的perfect match ] 首先將說話講在前頭,一般情況,都好怕藝人情侶係鏡頭前面放閃.因為好多時嗰種報喜不報憂嘅風光,做show味道非常濃烈,令人懷疑只不過係想拎住呢個couple形象去搵真銀. 但江若琳同Oscar呢對公開左戀情無耐嘅情侶,卻出奇地令人覺得討好. 其中一個原因,可能因為早排因為工作關係,親身見過呢對情侶係我面前短暫相處
對女人好,唔好成日覺得咁心照.佢哋有時嘅需求,就係咁膚淺,但既然你選擇要對佢哋好,一啲膚淺嘅需求你都好應該要填充下.『講得出』氹咗佢地開心先,再盡量嘗試做,可能佢地最尾更開心呢,係咪?」
一位朋友近來煩惱緊,應唔應該同返一位前度一齊,technically係前前前度.關於呢位前度有咩佢覺得唔啱,佢心入面有一張非常清晰嘅清單.咁當然,佢嘅ex,同埋ex ex,都各自有一張不一樣嘅清單啦.
大方向有定案,但係唔代表事情從此告一段落.復合嘅一對,無論係電話,訊息,又或者個人網絡平台facebook IG都仍然一直發功.
最醜惡嘅真相係,另外仲有一種女人,叫做「唔使keep都靚」,食極都唔肥啦,皮膚唔keep都又白又滑啦.所以外貌呢家野,確係有所謂「天生麗質」,而唔係「平凡人練一萬次,就可以超越天才」嘅範疇.
呢兩款泳衣,就算你無親眼見過人喺你面前著,都一定喺社交平台selfie時著.上年炎炎夏日,同時亦為大地帶來美女的泳裝selfie照.當中出現頻率最高而又最吸睛嘅,就係呢兩件.你直情懷疑究竟係咪每兩個會selfie自己泳裝照上IG facebook嘅女仔,就有一個入咗手買咗其中一件.
據非正式統計,如果一個男人喺結婚前係playboy(OK我知道,結咗婚係playboy嘅都有好多) ,虧欠得越多女人,有下一代時,唔知點解硬係好似特別容易生女咁.


text:
自由黨果然係奇人輩出嘅政黨,鍾國斌喺NOW電視節目度講,已經推薦咗 張宇人 做教育局局長,呢招簡直係神來之筆,呢啲要用八奇思考領域至諗得出嘅怪招,如果林鄭月娥咁上願者上釣,建議北京委任 張宇人 做教育局局長,我睇嚟林鄭月娥真係十分之唔想做特首.
張宇人 簡直係推翻林鄭月娥政府有力武器
對自由黨嚟講, 張宇人 做教育局局長絕對有著數,因為佢霸住嘅飲食界功能組別議席,就可以空出嚟俾人接班,只要唔係俾李梓敬接班,對自由黨都唔會有乜傷害,反正 張宇人 喺做飲食界功能組別期間,經常口臭累街坊,自由黨啲直選立法會議席,同埋區議會議席,某程度上都係 張宇人 把臭口消滅,但唔知點叫佢退位讓
腎賢,依家大把藉口,俾個局長你張大少做呀,想點呀.
張宇人 做議員期間,廿蚊張之名,大家都知佢有幾口臭,我同佢都做過吓時事全方位嘉賓,同佢辯論民生問題,呢條友都唔講理性,以為自己係old seafood大晒嘅嘴臉,可以激到你想一拳打柒佢.如果佢做教育局局長,佢一定比吳克儉呢個火星 barcode頭更仆街,吳克儉把口已經衰,張宇人只會更衰,屆時隨時係呢條友搞出一百萬人,甚至幾百萬人上街要佢仆街,搞出顏色革命都似,屆時林鄭月娥仲唔跳樓.所以,委任 張宇人 做教育局局長,唔單只林鄭月娥要落台,隨時香港獨立或者歸英,都係全靠 張宇人 把臭口, 張宇人 可以講係政界砒霜,食完都非死即傷,所以鍾國斌呢個推薦,絕對係怪招中嘅怪招,可以講得上係「真.焦土政策」,曾俊華上唔到台,就整件史上最爛嘅人俾你,係自由黨先咁有決心.我個人十分之懷疑,呢招怪招之王,隨時係田北俊自己諗出嚟,大家都知田北俊近年已經高度高登化,呢招充滿一陣莫名其妙嘅膠力.
當然,林鄭月娥正常嚟講,應該唔會接受呢個建議,因為 張宇人 做教育局局長呢家嘢實在太膠,膠到一個點嘅地步.只不過,喺呢個無人諗嘢正常嘅年代,張曉明呢啲人頭豬腦可能覺得呢件至係又左又紅又專又臭,真係會上當,共產黨呢啲自以好醒嘅諗嘢方式,正正係佢地呢班仆街奸有奸輸嘅原因.


text:
Executive日記——港設VR體驗館 內地設競技場 鄭志剛推K11踩入電競界
K11創始人鄭志剛昨天好開心咁話,電競係新一代年輕人都熱衷參與嘅文化產業,佢希望K11今次可以創建線下最大二次元電競體驗空間,同埋將呢樣體育競技同藝術相結合,帶畀大眾一個獨特嘅未來創意科技生態圈!
K11昨日宣佈,同亞洲移動電競一線研運商「英雄互娛」喺上海簽訂為期十年嘅獨家策略合作協議,嚟緊佢哋就會喺全國九個城市嘅K11開展電競項目,包括香港,上海,北京,廣州同深圳等地,香港K11會有快閃式嘅電競同VR體驗活動,電子競技主題嘅酒吧餐飲娛樂互動區,同埋會舉辦大型電競賽,又會實況轉播內地一啲聯賽,仲會安排英雄互娛嘅頂尖選手同教練嚟香港交流,希望喺香港培育電競人才,力爭參加二○二二年亞運電競賽資格!
佢哋又會喺內地七個城市建電子競技館,全面推動各種電競賽事,同埋安排下年嘅「英雄互娛HPL英雄聯賽」年度總決賽,喺K11最大規模嘅瀋陽項目「新世界國際會展中心」舉辦,等更多遊戲玩家,電競選手同普通大眾都可以參與啊!
同K11簽訂合作協議嘅「英雄互娛」,Kelly八卦到,呢間公司喺內地好有名,佢係中國第一家基於互聯網體育上市嘅企業,又發起亞洲最大嘅移動電競賽事HPL英雄聯賽,仲位列中國移動電競研運商第二名㗎!
Kelly Chu


text:
Sep 24, 2007
前晚朋友來电 話有選美会 聞我去唔去睇 原來係我哋呢个 Katanga 省選美 選中咗就會去首都金莎蕯再競選剛果小姐 我諗住橫掂 hea响屋企冇嘢做 咪去睇吓囉
話說本來係話8点開始嘅 点知班小姐話仲未準備好喎 我百無聊賴就撩隔离个?小妹妹玩 呢个妹妹都几得意架
妹妹 ''木'' 咀
等到9点 班姐姐仔千呼萬喚始出來 一見到佢哋 我真係火都嚟埋 有冇攪錯!!!扮靚扮到遲咗成粒鈡 乜都係咁咋?? 人人都戴同款假髮 (大部份黑人都係只有貼頭DD嘅短毛 冇頭髮架) 着剛果傳统服裝 (即係两塊布包住个身) D質素更加係令人失望! 唔信你哋自己睇吓……
16歲 卜卜脆???
扁咀死魚眼
比普通更普通
全場最索 (當然係唔計我~~~~)
D質素真係唔得囉 平時响街隨便執幾个都索過台上面嗰D多多声啦! 我就係咁同妹妹講: 阿妹 你快高長大 實 fight低哂佢地......
當晚嘅評審 ( 難為你哋啦 要响成班唔靚嘅里面夾硬揀个最靚嘅出嚟.....)
上届既剛果小姐
當晚嘅環節更係悶到發顛!!!! 12位候選人逐一 catwalk 然后两人一組 catwalk 然后再每人手上一罐 cream 扮sell 嘢又再 catwalk一次 加上現場強勁嘅音樂 嘈到想同D friend 吹吓水都唔得 最慘嘅係 朋友被誤導 以為有三点式泳衣環節 我就話實冇! 剛果人好保守架 边有可能着三点式俾你評頭品足吖 佢死都唔信 点都要睇到最后 結果…… 各位觀眾! 性感服飾環節!!! 两件頭露腰運动服!!!!? 三十点都遮哂啦!!!! (呢part冇影相 因為我一睇唔係三点式 即刻立手袋拉住D friend 走人)
朋友終於漏哂气 响我哋既恥笑声下 唏噓咁番歸囉
网易公司版权所有 ©1997-2018


text:
改歌緊貼時事兼到肉抵死,搵人演繹又揀得好,繁忙兒童合唱團竟然真係搵班細路,仲要扮喪屍同劉華,小鳳姐竟然黎現場睇仲要全場合唱喜氣洋洋,河國榮作為香港一份子壓軸唱首關於香港既歌,高潮位一個接一個……同時,你見到班主播好比心機去做,黃慘盈既港女,dickson既毒(仲要比人真打左一巴),然後最尾盤菜喊到眼到腫埋,連東方昇都眼濕濕時,你feel到佢地好落力,係真係會睇得投入.
其實成個分獎禮有D似叱吒既模式,不過癲好多.我好鍾意睇癲既製作,例如卡通片《晴天pigpig》同大台膠劇《老表你好hea》,一班人認真咁去做D痴線野果種強烈落差引發既喜感真係好正,100毛班人絕對係近期既表表者.Off topic一句,我覺得香港而家唔夠多會去認真堅持去做癲野既人,好似《十年》入面自焚者同抗爭者咁.
今晚個分獎典禮創造左好多歷史,例如:
電視界-以前得《頭條新聞》改歌諷刺時弊,仲要好少人特登追睇,而家由now播,個個因為撲唔到飛而追睇,收視可能第一次好過大台!證明舊果套慢慢都會收皮.
廣告界-Shell 同now今晚賺到既印象,尤其係 #多謝Shell 呢個hashtag,班marketing真係開心到訓著都笑醒.
文化界-改歌都可以搞頒獎禮,仲要請曬一個個你熟悉而本來唔係唱歌既人物(河國榮,方健儀,鵬哥),完全係新既文化
仲有,可能係我over-interpret,但我覺得最尾仲提升左少少香港人既歸屬感,我對production放《真.香港地》呢隻歌壓軸真心感動,承接到雨傘革命,撐香港隊以來既團結心,聽完隻歌有D大嗌We are HONG KONG既衝動 !
P.S. 然後,我好慶幸自己之前follow左唔少真.KOL,多得佢地既記憶力同埋不隨波逐流,係睇完河國榮唱《真.香港地》完滿結束下年見之後,佢地既Status會提番我MC仁有份填陳冠希首奶共歌《東方快車》,何韻詩有份既文化監暴從來對政權暴力真係得個監字,俞琤之前炒大班毓民,Shell之前係北極熊隔離開鑽油台,改歌笑鳩政府其實同快樂抗爭無異等等.一巴巴升落我塊面果種衝擊,真係要沖個涼清醒下.


text:
中國人民銀行逢每個月七號,都會公布契丹官方儲備水平,而其中 外匯儲備 部分,始終守唔住三萬億嘅心理關口.呢個關口,反映支爆其實越嚟越近,點解我咁講呢.
外匯儲備 安全水平問題
契丹人民幣匯價穩唔穩陣,係睇契丹 外匯儲備 水平係唔係接近安全水平,當然好多人對安全水平有唔同講法,有人話兩萬億美金,有人話一萬六千億都得.但市場大部分都係接受IMF嘅最保守睇法,兩萬八千億美金嘅水平,而點解契丹近幾個月果啲控制外匯外流措施越嚟越辣,因為契丹政府對安全 外匯儲備 水平嘅睇法,應該係用IMF嘅睇法,如果兩萬八千億美金維持唔到,咁就真係好牙煙呀.如果契丹政府對 外匯儲備 睇法,係民間智庫,或個別銀行比較寬鬆嘅水平,咁依家兩萬九千幾億都仲好安全,咁點解要推出果啲辣到無倫嘅措施.
但另一方面大家都要注意,就係契丹政府嘅統計數字,係一定有水分,爭在有幾多水分,假設契丹嘅統計數字,係高估兩成嘅,如果依家實際上係兩萬四千幾億美金嘅 外匯儲備水平 嘅話,根本上就係一個唔安全嘅水平,咁人民幣匯價就會有風險.而一月推出果啲辣到無倫,限制個人匯錢出去嘅措施,都仲要跌百幾億金美 外匯儲備 ,等到新年假期完咗,啲人陸續返工,契丹想走資嘅人想玩乜把戲,我真係好想知.
由於依家人民幣係有可能唔夠足夠外匯支撐,所以,我睇契丹禁止匯錢出去嘅措施會越嚟越辣,分分鐘呢幾個月仲有人會出去旅遊,搞到旅遊景點寸土不生,但今年下半年,好可能外出旅遊嘅人大減,因為未必可以攞到足夠外匯出嚟找數,有錢都可能喺外管局同人民銀行雙管齊下之下出唔到,而啲地下錢莊嘅生意,可能亦都會越嚟越多,因為無辦法用正規渠道走錢,就只能用啲地下通道走錢.
但有樣嘢可以肯定,如果香港仲以為靠契丹嘅熱錢可以炒嚟炒去,呢個日子好可能快將結束,因為契丹根本唔會再有錢,喺契丹外匯儲備水平無法應付正常開銷果陣,大家要面對,就好可能係真支爆,以及由支爆所引發嘅一連串效應,呢個同Trump無關,Trump只係令件事加快發生.


text:
有錢點玩都得,最怕係你唔識歎!內地玩家近期放棄落夜場攬女,改為組團包女去度假,三日兩夜行程有伴遊跟到足,使費都係兩千多,平過落夜總會玩一晚,難怪有冇錢嘅玩家都爭住包女啦!
「包件伴遊去玩仲平過請女友去旅行,有能力我包多兩件開P添呀!」咁「豪氣」嘅說話係出自包伴遊玩家之口.原來伴遊服務喺內地非常流行,情況等同食髮廊妹一樣咁方便,上網或打電話,過戶訂金即有女出現,玩家就話包伴遊多數係周末日子,嚟個三日兩夜短聚,使費只不過係兩千多元,已包酒店,車馬同炮金,唯一唔方便係要三人至成行!「酒店一日都兩百幾,兩日即五百,車馬費來回又五百,查實囡囡肉金只係千鬆啲,扣除雞頭佣金落袋可能只得幾百,但記住係玩三日喎!因此玩家明白雞頭要賺錢,一定要足夠人數至有數圍!」之所以咁抵玩,有指係雞頭同合作單位傾掂數,例如酒店房長包月,藉以降低成本,而交通亦係自己人,所有嘢都喺控制之內.
至於玩家最緊張嘅囡囡質素,有指呢類伴遊實情係學生妹,平日要返學,放假日子至會出動接客,貪威識食嘅性格,吃喝玩樂就啱晒佢哋.有雞頭表示,不少在學嘅囡囡都想賺快錢,唔係做援交就做伴遊,甚至會落戶同區夜場搵食,只因一來怕熟人認出,二來怕夜場工作太困身,所以伴遊工作弗到震!
一位上海雞頭話:「幾日行開吓有錢收有得玩,對啲九十後就最啱,況且玩家都唔會太苛求質素,只要夠青春開放就好滿意.而我哋角色係負責安排一切,夏天去沙灘玩海天一色,冬天去靚酒店飲飲食食,但我發現近期都冇分季節,總之玩家目的係有人安排好行程,唔好去多人嘅地方就搞掂!」雞頭話伴遊服務無淡旺季之分,逢周末都可以出發,癲起上嚟每星期有十團人出發,人數仲多過真正旅行團架!
撰文:祖


text:
水牛
水牛係一種大型既偶蹄動物,養水牛喺亞洲同美洲都非常普遍.喺亞洲,水牛主要用嚟做勞動工作;喺歐洲嘅意大利,羅馬尼亞同保加利亞,水牛畀人當係奶牛或者養來畀人食.今時今日喺印度,尼泊爾,不丹同泰國重有野生水牛,澳洲北部都有野生水牛.喺東南亞既野生水牛來歷就唔係好清楚,佢哋可能係由野化咗嘅家水牛嘅後代,亦可能係本地原來就有嘅野生水牛後代,或者係兩者嘅交配產物.而家下野生水牛已經相當少見.
水牛奶較牛奶嘅含脂量高,因此比較容易保存.意大利著名嘅 Mozzarella 芝士同埋流行喺珠江三角洲嘅雙皮奶就係用水牛奶製成嘅.
分類[編輯]
水牛點分類,重有爭議.1941年Mac Greger認為水牛只得一種,下分兩亞種,卽河水牛(B. bubalus arnee)同沼澤水牛(B. bubalus carabanesis),而其他專家,分兩者做獨立種.
食性同生態地位[編輯]
同犀牛﹑水鹿一樣,水牛對濕地有正面作用:佢哋食草嘅行為可以控制植物嘅過份生長;佢地行路時所留低嘅糞便,同造成嘅大小水氹,畀咗昆蟲,蛙同雀仔提供食物同埋棲身之所,水牛亦都係老虎同鱷魚嘅主要獵物.
保育狀況[編輯]
喺香港,現時有兩個大型嘅水牛群:新界錦田同大嶼山貝澳,佢地都係以因為農民唔再耕田畀人遺棄.由於佢哋對濕地有一定嘅幫助,所以保育團體都認為有保護嘅必要.但佢地喺香港並唔受到保護,亦未有更具體嘅研究.
米埔喺2006年7月,藉著世界自然基金會成功申請環境保育基金的撥款資助開始引入一頭雌性水牛,藉著水牛每日食草同埋喺泥沼中散步,透過「踩爛」雜草,減少植物數目同埋增加沼澤地,改善候鳥既生活環境.


text:
每日大事記
Late Show with QuincySuneo口水佬一名,適當嘅時候鍾意mean住講道理.
Xanga宣佈執笠,慨嘆聲音此起彼落.各用户慌忙將珍貴嘅舊entry backup,同時又忙住喺Facebook傷春悲秋,呢頭講完唔捨得,轉個頭拜拜都未講,有關Xanga嘅洗版updates一個禮拜內徹底消失,消失得仲快過早幾年壇花一現嘅再用ICQ熱潮.我的確係有一個Xanga account,但從來冇正式用過.
喺Facebook未出現,大家仲有私隱嘅年代,我非常害怕Xanga subscription呢個function,因為一旦某user subscribe咗我,其他人就可以從該user Xanga上嘅subscription list度link到去我個Xanga度.有人會話:「你可以加friends lock架嘛」,呢點我當然知,但加咗的話又怕朋友次次要login之後嫌煩唔嚟喎,同埋其實留言又係要login,根本照顧唔到非Xanga用戶,加上Xanga個版面好難整得靚,所以唔係太想用.不過歸根究底都係嗰陣寫親嘅都係私人嘢,畀陌生人睇到自己寫嘅生活點滴係一件我唔想發生嘅事,所以我一直都係用緊一啲私隱度(看似)比較高嘅網站.
話說當年讀緊中學,考完會考等放榜,每日無所事事,唔係食就係瞓,見個女同學寫日記寫得咁過癮,於是就加入戰團寫埋一份,就係因為咁,我第一篇日記就喺2003年4月3日喺UDiary誕生,仲記得第一句係「呵呵~今日終於有街出喇!!」
UDiary年代非常簡單,嗰陣互聯網上好多嘢都唔完善,唔係逐個post有comment box,冇得好似而家咁方便撳個browse就可以揀一堆相upload上日記,亦冇得你話撳一下工具列個「B」字就有得將句嘢變粗體...就係因為咁,我學識咗極少量嘅HTML code,例如用img src貼相,#0000FF係藍色等等.但嗰陣要搵地方放相仍然唔係一件容易嘅事,放咗上Yahoo!相簿嘅相又唔可以embed落其他網站,所以日記都係以純文字為主.日記標題轉色,背景圖片都要搵網主Hero幫手,對於我呢啲非IT之人,識整個popup text「歡迎光臨」咁樣已經叫做好叻架喇.至於內容方面,寫嘅當然唔係咩大道理,九成都係非常「日記」嘅日記-記錄一日做過啲咩大小事,去過邊度,甚至有一排我加咗個column寫當日食咗啲乜嘢...話時話,當時仲未有support唔同電腦嘅香港字,要打個「嘅」字?打個細楷「o」再打個「既」字啦!
相信UDiary只係一個小本經營嘅網站,寫咗幾個月,網主Hero突然間話要搬server(如果我冇記錯)暫停一個月,結果一停就停到今日.UDiary年代嘅終結令我無奈咗好一陣子,因為要轉地方係一件好麻煩嘅事,更重要嘅係我唔係日日有backup我啲日記,結果後期嗰十幾篇跌晒落黑洞...
最後,我決定轉投ShowHappy嘅懷抱.ShowHappy初期,已經開始識得screen走啲冇人想知嘅嘢,例如嗰日食過啲咩(雖然一日食三包薯片又真係幾值得寫埋落去嘅),又或者係同邊個喺行過一個幾普通嘅商場呢類無聊嘢.到中期開始識得從感覺出發去寫嘢,曉得揀一啲非常開心(/唔開心)嘅事出嚟再elaborate一下,當然唔少得加歌下詞兼且bold埋重要嗰幾句(人生必經階段呀),亦開始加BGM落自己個blog度,印象中第一首放嘅歌好似係《世界之最(你願意)》...同期亦畀我搵到Photobucket呢個咁偉大嘅網站,日記開始變得圖文並茂,有朋友相,情人相,貓相,零食相,gag相,甚至我爺爺都出現過.後期互聯網發展一日千里,Photobucket唔再有小器嘅容量限制,日記嘅相因此變大,去台灣,去長洲同去Kelly演唱會嘅相有幾張係大大張架!另外不得不提嘅係我畀咗幾廿蚊做ShowHappy嘅VIP,目的係整走頁頂嘅廣告,務求整到個blog靚靚仔仔.可惜有一排ShowHappy個server成日出問題,有時幾經辛苦打完篇日記竟然可以save唔到咩都冇晒,加上眼見Blogger嘅配套同界面好似完善得多,於是做咗一個好大嘅決定-轉blog,轉咗嚟呢度(Blogger).
其實喺ShowHappy較後期嘅時候,已經開始寫「關於自己」以外嘅嘢,會有朋友講錯嘢嘅金句,會有「給愛搖頭的華納高層之十萬個為什麼」一類懶係抱打不平,講晒大道理嘅文章.不經不覺間,大家撳入嚟嘅地方已經由「日記」變咗做「blog」.大家入到嚟,未必可以知道筆者做過啲咩,知道嘅反而會係筆者想做啲咩,同埋諗緊啲咩.Blog入面少咗自己同朋友嘅私人嘢,例如大家唔會再見到Josephine呢個名瘋狂地出現,亦唔會有意無意知道我某個ex住喺邊度,blog自此可以被公開喇.心態同以前相反,以前慌死人知道自己個blog address,好似天機不可洩露咁,而家由記敘文變做一種分享,反而覺得越多人睇越好.
科技發達,時代進步得太快,Facebook嘅方便令會坐定定,認真諗下自己想寫乜嘅人越嚟越少,各類型嘅blog處於準備被淘汰階段,Xanga壯烈地成為第一件犧牲品.今時今日眼見Facebook嘈喧巴閉,真真假假乜都share一餐,都係閂電腦早啲瞓為妙.
請讚好 Late Show with QuincySuneo Facebook Page 支持一下~


text:
敘利亞 相關嘅新聞,通常都睇到人好火滾,因為阿薩德政權係人渣無人性,好似 敘利亞 政府對付反對派據點,竟然用到化學武器,呢啲行為簡直令人髮指.阿薩德政權,比候賽因政權,以及卡達菲政權更加有必要除之而後快.
中國幾時喺 敘利亞 問題上得到報應
阿薩德政權可以存在至今,因為每次聯合國安理會要郁手,俄國同中國一定運用常任理事國否決權,包庇呢個人渣政權.雖然我反對恐襲,但俄國被恐襲都唔係百分百值得同情,俄國喺 敘利亞 做過乜嘢事,大家心照.普京應該知道,做咗賤嘢係要找數,當然,俄國亦都知道條數係要找嘅,至少我未見過俄國要扮晒同情.
只不過,中國係另一回事, 敘利亞 啲人搞到咁慘,又似俄國要食恐襲,又唔似歐洲要食難民,究竟中國做埋啲傷天害理嘅決定,駛唔駛付出代價,定係依家只係時辰未到?如果中國人認為日中戰爭期間,日本皇軍黑太陽731搞細菌戰同化學戰係人渣,咁 敘利亞 呢啲人渣行為,中國人唔係更加要反對嘅咩,但大家睇,依家中國政府同阿薩德根本係蛇鼠一窩,呢個政權竟然可以抽水唔駛負任何道德責任,真係一啲天理都無.
點解張翠容呢啲左膠會被人高度鄙視,因為美國只要做錯少少嘢,呢班仆街都會大大聲,但俄國同中國包庇嘅 敘利亞 阿薩德政權,你呢班左膠去晒邊,我今日睇咗成日facebook newsfeed,好多左膠都喺我friend list度,呢班左膠無人出過聲,隨時大大聲鬧爆 敘利亞 阿薩德政權果個,係我呢個原籍印尼嘅英國籍大右派,我真係對呢班左膠嘅道德標準,感到嘆為觀止.
點解左膠令人厭惡,因為呢班友根本只係重新包裝過嘅共產黨,自己做乜都正義,對手做乜都邪惡,所以 敘利亞 政府出化學武器無人出聲,喺中大,由選舉舞弊到搞全民公投要DQ書院選出嘅代表會成員,你講得出最黑暗果啲,佢地都有齊,同中共完全係一X樣.如果左膠真係講到自己咁大愛,就一早聲討中國同俄國政府包庇 敘利亞 政府嘅人渣行為,甚至成班友拉隊去中國外交部駐港特派員公署度抗議.可惜,呢班左膠,只不過係一班中國人,甚至俄國人.


text:
有兩個契丹遊客,八號風球居然行 飛鵝山 ,動用成百六位消防員嚟救,唔好話八號風球,有可能發出三號強風信號都唔應該行山,因為你唔知颱風外圍雨帶會唔會帶嚟紅色或以上暴雨警告,一樣係玩殘全世界.呢啲不合情理拯救,話知你契丹人,英國人定香港人,政府都應該收番費用,因為呢啲白痴行為,造成重大公共資源耗損,雖然香港八號風球已經好少出大事,但消防員同警員都應該stand-by應付其他情況,而唔係應付啲on9人士.
左膠消失咗去邊? 契丹人知唔知 八號風球 嘅意義?
喺2016年,有香港人天寒地凍去行山,結果又要勞師動眾救人,啲親契丹左膠,就用嚟踩低香港人,依家契丹人膠咗,成棚左膠人間蒸發,我依家想知左膠會唔會對契丹人啲劣根性作出批判,如果唔敢作出批判,只係證明呢班友只不過係一班契丹走狗,對於呢班平日講嘢仲左膠德國MLPD(德國馬列黨)嘅膠人,如果佢地唔作出適當修正,當佢地係共產黨同路人都差唔多,更何況有啲友仔,好似前中大學生報編輯王典皓咁,根本係契丹出生,你會信佢?哈哈哈.
香港人雖然平日八號風球都照出街,當八號風球放假,但呢個係有個前提,就係十個香港人,九個都唔會八號風球行 飛鵝山 ,或者從事有風險嘅戶外活動,唔少人都只係去睇戲,因為香港普遍嘅基建係安全,一如日本都無颱風警告信號,颱風登陸照返工都得,前提就係日本嘅防災體系,係七級地震都可以維持安全同正常,咁就可以go ahead.而班契丹人唔明,八號風球其實仍然係一個好危險嘅狀態,以為行山都真係得,結果咪膠咗.
而契丹人行 飛鵝山 仲有一個可能會迷路問題係,依家好多契丹人依賴手機地圖,但中國公司嘅手機地圖以及GPS定位係唔係準確,喺中國政府嘅奇怪規定下係問號.同埋,如果行山要穩陣,係唔應該依賴Google Map加GPS,因為手機一電力耗盡或郊區網絡欠佳你就瀬嘢,傳統hard copy地圖加獨立嘅GPS導航,再加地圖同地形閱讀力仍然係重要.依家啲契丹人嘅行山方式,我個人唔係行山專家,我只係業餘人士,但都不敢恭維.(當然我懷疑呢對男女著嘅鞋,適唔適合當時天氣同地形)


text:
搜尋此網誌
過去世界各國為咗展現建築能力,不斷咁起高樓大廈,比拼總高度.近排有建築設計公司《Oiio》公佈咗倒U型大廈嘅設計圖,打算係曼哈頓起呢座驚人嘅摩天大廈,成為當地著名嘅新地標.
呢棟倒U型嘅摩天大廈,全長1200公尺橫跨曼哈頓天際線,被命名為「The Big Bend (大彎曲)」,一旦成功起到,將會係全球最長大廈.只不過喺建造過程中,呢棟大廈將面臨最大嘅挑戰:電梯,不過呢項疑慮到最後獲得良好嘅解決方案.
據報導指出,設計團隊之所以會做出拱形嘅設計,全係因為為咗擴大建築嘅使用空間,令寸金尺土嘅地段能得到有效開發.而摩天大廈落座嘅地點亦正好喺第57大街「億萬富豪區」,所以該區嘅大廈總係起得又高又細.
由於The Big Bend建築造型獨特,所以喺設計期間曾出現電梯運作嘅問題,不過後嚟呢啲疑慮全都順利解決咗,喺大廈落成後,除咗設計出直上直下嘅電梯,同時亦會喺彎拱處打造出水平式移動的電梯.
另外該區嘅建築物歷年來都係比拼高度,所以Oiio設計團隊才會另闢途徑,將以往用嚟宣傳嘅高度轉換為長度,畢竟摩天大廈嘅高度經常更換,不過長度卻唔一定,有望成為全球最長嘅大廈.
佢呢個設計一旦建成,足以與各國嘅最高大廈比擬,有杜拜哈里發塔,上海中心大廈,麥加皇家鐘塔飯店,世界貿易中心一號大樓等.


text:
Read full review
2017-12-02 987 views
香港租金昂貴,越來越多cafe開係工廈樓上.今日就去咗黃竹坑一幢工廠大廈樓上嘅一間cafe食午飯. Cafe 個名叫做「糧心製作」好特別,聽到個名就覺得D食物質素應該ok.Cafe位於大廈25樓,原來佢有兩個單位,走廊頭嘅單位係廚房兼收銀.喺度落完order及比錢後就要自行去到走廊另一邊嘅餐廳等用餐.食物煮好之後,侍應就由廚房運送啲食物去餐廳,然後端給客人食.以下就係運送食物嘅餐車.餐廳放咗好多figure嘅擺設,又有漫畫書供食客借閲,而且仲有玩具比食客玩添,認真夠貼心.唔怪得知食客多數是年青人.大蝦濃湯,周打魚湯大蝦濃湯比較香濃,而周打魚湯則材料豐富,有蜆肉,煙肉,洋蔥粒和紅蘿蔔粒,吾似其他餐廳咁稠,清得嚟又有啲口感.西班牙飯材料有大蜆,魷魚,蝦和沙樂美腸.飯比較鬆散,味道ok但略嫌淡了些.黑松露蘑菇意大利飯忌廉大蜆濶條麵意大利飯和蘑菇中間放咗兩三匙黑松露醬,使整碟飯菇味香濃,十分好吃.闊條麵好爽身及有質感,吾錯,但略嫌忌廉汁唔夠.但最遜色的就是大蜆,唔夠熱兼且大靱,可能煮得耐咗.Cappuccino, 熱檸蜜整體食物味道吾錯,而且好大碟.但上主菜的速度就有待改善,可能今天是星期六,
Cafe 個名叫做「糧心製作」好特別,聽到個名就覺得D食物質素應該ok.Cafe位於大廈25樓,原來佢有兩個單位,走廊頭嘅單位係廚房兼收銀.
喺度落完order及比錢後就要自行去到走廊另一邊嘅餐廳等用餐.
食物煮好之後,侍應就由廚房運送啲食物去餐廳,然後端給客人食.以下就係運送食物嘅餐車.
餐廳放咗好多figure嘅擺設,又有漫畫書供食客借閲,而且仲有玩具比食客玩添,認真夠貼心.唔怪得知食客多數是年青人.
大蝦濃湯,周打魚湯
大蝦濃湯比較香濃,而周打魚湯則材料豐富,有蜆肉,煙肉,洋蔥粒和紅蘿蔔粒,吾似其他餐廳咁稠,清得嚟又有啲口感.
西班牙飯
材料有大蜆,魷魚,蝦和沙樂美腸.飯比較鬆散,味道ok但略嫌淡了些.
黑松露蘑菇意大利飯
忌廉大蜆濶條麵
意大利飯和蘑菇中間放咗兩三匙黑松露醬,使整碟飯菇味香濃,十分好吃.
闊條麵好爽身及有質感,吾錯,但略嫌忌廉汁唔夠.但最遜色的就是大蜆,唔夠熱兼且大靱,可能煮得耐咗.
Cappuccino, 熱檸蜜
整體食物味道吾錯,而且好大碟.但上主菜的速度就有待改善,可能今天是星期六,人手比平日少,每枱平均都要等上30分鐘以上才有主菜送到!
我諗呢度好多食客都係常客,見到個個走前都會自動自覺將啲餐具放到回收格去,突然覺得好有大學飯堂嘅feel!
Post


text:
曹星如 喺3月11日,擊敗日本籍蠅量級拳王向井寬史,攞齊三大拳擊組織金腰帶.我好少寫體育,但如果講要締造 香港夢 ,不畏任何國際挑戰嘅香港夢, 曹星如 廿一勝呢個世界拳王,話俾大家聽,香港人其實都可以,無嘢難倒香港人,只要賽制同裁判公平,大家純粹以意志,體力,技術等去較量,爭奪雙方交出嚟嘅金腰帶.
曹星如 與香港夢
喺美國,史泰龍嘅半自傳式成名作《洛奇》(Rocky),一直視為美國夢嘅代表,一個潦倒嘅二流拳手,靠不懈戰鬥意志,可以同一流嘅世界拳王打足十五回答,甚至《洛奇》系列電影,代表咗美國拳擊運動,以及背後嘅傳承精神(最神來之筆就係第七集,以外傳形式出現嘅Creed,呢種傳承為洛奇系列畫上完滿嘅句號.)拳擊,係足球以外另一種激發民眾意志嘅運動,足球或者都仲要用錢,或者舉國群眾嘅努力,去換取國際大賽嘅成就,為自己國家爭輝.但拳擊係一對一,你就算係一個 underdog boxer ,一樣可以憑力戰而得到群眾尊敬,《洛奇》嘅故事,本來就係受拳王阿里被二流拳手Joe Frazier纏鬥足十五回合嘅故事所啟發,而成為咗荷里活經典.對於香港呢類小國,拳擊運動對香港國民精神嘅振奮作用,就尤其重要.
所以 曹星如 廿一戰攞晒三條金腰帶,對香港國民精神嘅影響,其實不亞於香港隊賽和中國隊,香港隊賽和中國隊,多少有著一啲國家國民之間仇恨嘅元素,同港中關係緊張有密切關係,但 曹星如 打嘅拳王,有唔同嘅國家, 曹星如 甚至喺3月11日拳王之戰前夕,呼籲觀戰民眾要向對手致以掌聲,宣揚體育精神同武德,所以拳擊比起足球,仲少咗一重仇恨驅動嘅元素.當然,向井寬史都係拳王,一場王對王嘅賽事, 曹星如 八場擊倒對方,呢個都肯定係傳奇嘅一部分,因為之前向井寬史聲稱,佢打算八個回答擊倒 曹星如 ,但 曹星如 用行動回應咗向井寬史嘅牙擦回應.
曹星如 呢個香港夢,其實對爭取普選,爭取香港國際地位,甚至曾俊華爭奪特首都有鼓舞作用,甚至比獅子山下更在地.拳擊係拳拳到肉嘅艱苦作戰,擂台本身就係一個舞台,捱唔過艱苦嘅拳賽就咪鬼同人爭.獅子山下無一個戲劇性場面俾大家見到艱苦奮鬥同作戰,但拳擊係有好豐富嘅畫面,否則《洛奇》就唔會係美國夢嘅代表,甚至可以連拍七集咁多.曾俊華長期支持 曹星如 ,可謂惺惺相惜,面對林鄭月娥恃住中聯辦強大支持嘅拳手, 曹星如 精神借代入曾俊華身上,無疑係會激起支持曾俊華嘅人打逆境波嘅鬥志.
只不過, 曹星如 嘅香港夢,一如其他建基於體育比賽嘅夢一樣,其實都建基於賽制同裁判公平公正,以及觀眾願意尊重奮戰到底嘅拳手.如果賽制同裁判係同《少球足球》一樣嘅話,咁真係得周星馳電影至會有茅招出盡都照樣贏波嘅情景.但大家睇依家嘅特首選舉,都唔係睇拳手有幾努力,而所謂嘅拳證,自己亦都偏幫個別拳手,呢種就係黑拳,假拳.當然,如果曾俊華連黑拳都贏,本身都係一個勵志嘅故事,問題係,中國人無呢種尊重對手,以及尊重規則嘅傳統.葉劉淑儀呢次都力戰到底,但到底成個政壇,又俾到幾多尊重俾葉劉淑儀,其實大家都知道係點嘅一回事.
如果北京可以有一個公平公正賽制,同裁判,可以俾胡國興,曾俊華同林鄭月娥三位拳手公平較量,香港人會仍然願意睇拳賽,同俾拳賽存在.但如果呢次係明明有人技術性擊倒對手,結果都係無甚表現,甚至捱打甚至被KO嘅拳手贏,咁係無人再信 香港夢 ,以及香港成套制度,屆時一國兩制呢場拳賽,就唔慌有人會睇.屆時唔係14萬幾人同時喺facebook睇直播,而係得十個人喺facebook睇直播嘅淒涼局面.
喺3月24日,同樣喺會展舉行嘅拳賽,最後會出啲乜結果,我們拭目以待.


text:
喺林鄭月娥根本無民望果陣,明顯有江系連繫嘅香港01再出招,招湯家驊見過 王光亞 ,王光亞話信唔過曾俊華會捍衛一國兩制,所以唔會支持曾俊華喎.
香港01引 王光亞 嘅言論,又涉及湯家驊,有幾點真係值得大家注意.
王光亞 係江系人馬嚟
- 首先,湯家驊肯定係投咗共,仲要呢條友走去支持林鄭月娥.依家江湖傳聞,袁國強應該係無得留低,如果湯家驊做律政司司長,一定仆街好多.黃仁龍有堅持,加上無把柄揸喺老共手,所以可以盡力捍衛法治(剛果案係人大常委亂釋法,但程序上,由終審法院自己提請釋法,procedure上係無錯嘅),湯家驊?我真係十分之擔心.一方面,條友突然投共嘅原因,大家其實係知嘅,只不過費時講,但以湯家驊嘅段數,佢嚟做律政司司長,真係死得比依家仲甘.袁國強係商業糾紛專家,但唔係刑事,而湯家驊係識打刑事架.
- 王光亞 依家明顯係江系人馬嚟,搵個擺明支持林鄭月娥嘅湯家驊放風,跟住香港01嘅資金背景,又同肖建華班友有關,咁大家知道乜嘢事.簡單嚟講,江系就係打緊茅波.根據《基本法》22條,香港特首選舉係香港內部事務,關港澳辦班友叉事,係連中聯辦張曉明都唔應該關事,更何況遠在北京嘅國務院港澳辦.呢個部門,唔應該對香港特首人選有決定權.(講真連習近平都唔應該有決定權囉,唔係說好了嘅港人治港咩).
- 只不過,以依家林鄭月娥選情嚟睇,江系啲茅招會越嚟越多,喺保證到曾俊華入閘前提下俾胡國興入閘,我覺得係有必要,因為胡國興係做過選管會主席,佢可以壓得住選管會班友唔好玩嘢,我相當擔心選管會或選舉事務處有人會玩嘢,而要壓得住場,唯一方法可能係俾埋胡國興入閘.泛民係要做傲嬌黨,但俾薯片同胡官同時入去同林鄭月娥砌過呢個戰略目標都要達到,如果做傲嬌做到薯片入唔到,除非我們識變魔術,否則泛民嘅選委喺條街度被人分屍都唔掂.
- 我呼籲自決派,寧願提名胡官,都咪咁硬膠射票俾長毛.長毛後面果條友,係應該為曾蔭權落得入獄下場負責果條友嚟,你信果條仆街?唔係嘛.我只能講,果條友累完一個朋友又累一個朋友晚節不保,呢啲真係乜嘢人嚟㗎.


text:
今日過了普通的一天
因為唔知點解
我 7:00 就醒左喇
雖然後尾訓返,不過都唔係訓得好冧
大約 11:30 左右先正式起身,之後落街寄 CD 俾 Katy,之後順便買埋 d 煎堆牛利穌返屋企
之後一直到 4:00pm 左右先出門口去羅電話
羅完電話,之後買飛睇戲 ($25,好平)
不過幾好彩喇,有人陪我睇,唔駛自己一個孤伶伶
其實講真都唔算話太擔心既,因為全間戲院得 5 個人買左飛,ha ha
至於睇邊套戲? 係睇《地心浩劫》
之後落左去深水步買電芯,800mAh $55 x 3 + $10 4個電池盒,唔好話唔貴呀
最後去左 CityU 將啲飛俾埋人,費事聽日萬一唔知醒做千古罪人喇.
返到屋企,見到Mandy(柴女) 仲係度未訓覺……都服左佢,可以咁挨法
睇返 newsgroup,見到佢 bf reply 左佢都一段幾大篇既野.
其實我都唔係好知佢 bf 點諗,but 算喇,我又唔識佢,佢諗咩我唔清楚唔出奇.
不過可以肯定係佢需要改善下自己喇,女朋友要 tump,同埋要錫家.呼之則來,揮之則去,大家遲早出事.
一齊唔係一定要管住同做曬去面
i prefer女友同其他男仔去街
無錯,我個心係會好唔開心.. 好唔舒服.
但係,我又可以做D乜?唔通叫自己女友唔好?
如果叫佢唔同其他男仔去街,咁個女朋友咪無曬自由
講真,做人男朋友,點會唔想自己女朋友身邊得自己一個男仔
正如做女仔o既妳,妳都希望妳男朋友身邊得妳一個
咁妳同其他男仔去街o個陣又會唔會諗起妳男朋友?妳同其他男仔去街o個陣個感覺又點呀?
妳同其他男仔去街o個個,妳諗人o地又點睇妳同其他男仔o既關係?
做男朋友知道自己身邊係有好多朋友,自己o既性格又唔可以話唔理自己o既女性朋友
咁做男朋友o既可能會因為咁而俾自己o既女朋友去識下男仔,而唔係俾男仔追.
對我o黎講,我唔知其他o既男仔係唔係咁諗
「身邊有會好多人行過,不過佢o地係過客.身邊真真正正永遠會留o係身邊度o既人就得自己o既女朋友一個.」
我唔會向任何人否認我同女朋友拍拖o個陣唔好唔睇下女仔,諗下D無聊o野.
但係,只係諗下睇下,個心最重要o既人都仲係自己o既女朋友.
又有可能妳男朋友覺得自己配妳唔起,佢覺得自己身體差﹑樣衰﹑對妳唔好﹑配唔起妳
佢覺得妳最終都會有一日走,咁佢點解要唔俾妳同其他男仔去街?
佢可能覺得妳會o係呢D男仔之中搵到妳真正鍾意o既妳
佢o既責任都完成,對佢o黎講,佢o既責任就係照顧妳,等妳搵到一個連佢都覺得個男
仔係配得起妳o既人o既時候
佢就係慢慢咁消失,咁對妳對妳新o既男朋友都好
唔係嗎?
其實呢個世界無arm同唔arm o既事,妳覺得arm o既事,可能妳男朋友又覺得唔arm..係唔係?
妳覺得妳男朋友唔在乎妳,其實佢心底係好緊張妳,為o左妳而唔開心﹑擔心,妳又知唔知道?
即使係玩玩下o既男仔,作為人o地o既男朋友,我諗當自己o既女朋友同其他男仔去街,佢o地都唔會好受
兩個人一齊唔係一定有講得出口o既理由,好簡單如果妳問妳男朋友佢點解會愛妳
佢答妳佢愛妳係妳靚?妳身材好?妳心地好?妳夠溫柔?妳口才好?妳幫到我?呢啲都係有好多男仔俾自己女朋友嘅answer
但係諗深一層,咁唔通妳有accident,唔再靚,無曬身材,咁佢就會唔愛妳?如果係,
呢個男朋友都可以放棄
唔通妳變壞o左,唔再心地好,唔再溫柔,佢就唔愛妳?作為男朋友o既我,我一定會諗辦法去幫自己o既女朋友,幫個女友變返好,而唔係放棄個女朋友.
對我o黎講,我覺得兩個人一齊最重要係大家都相信大家.唔好成日都諗住對方o既唔好.. 你又點花心,你又點唔溫柔,你又點.. 咁係無用.佢有問題,妳係應該幫佢去改,佢真係改唔到,咁妳只可以放棄叫佢去改,in fact,習慣係好難話改就改.
最後,我想講男女之間要相處.簡單o黎講就係,如果見到自己男友有o野諗,唔開心果陣,最好都係唔好問.因為如果佢想講,佢會同妳講.如果唔係,妳點問佢都係唔會講,妳點問佢即使講都係d唔係佢諗緊o既o野,咁妳又可能會唔開心,可能會發脾氣,咁大家o既關係又唔好.我suggest就係,如果男朋友係唔開心有o野諗o個陣,妳最好係俾佢自己靜下諗下,要相信自己男朋友有解決問題o既能力.做男朋友o既,o係時間同
金錢許可下,應該陪多d個女友,咁女友就唔會亂諗o野.
對唔堤,各位,我講o左咁多廢話.
in fact,我係柴女o既男友.
我想用一個newsgroup 路人甲o既身份同佢分析下ja..
有乜得罪,對唔住呀


text:
溫泉索泡姬最歎玩三陪
日本人每逢節日都好興去郊外浸溫泉,事關日本全國上下都有大大小小嘅溫泉區,選擇甚多.不過大部分嘅溫泉旅館都係正當經營,除非有當地嘅「色」途老馬帶路,先可以發掘到非一般嘅溫泉旅館,內裏更有泡姬駐場,陪浸,陪飲仲陪放煙花添.
喺日本浸溫泉,通常都係光脫脫咁浸,不過同成班麻甩佬一齊剝光豬就冇乜意思,反而有個身材均勻,又白又滑嘅泡姬陪浸就爽得多.而呢間提供另類服務嘅有味溫泉旅館,就提供男女同浴嘅泡姬陪浸服務,等你睇得開心,摸得過癮!
鴛鴦浸浴
有泡姬喺旁邊陪浸,可以有傾有講,仲可以手多多,反正大家都光脫脫,梗係要互相探索一下.
唔少男人喺浸溫泉嗰陣已經摸到不亦樂乎,搞到細佬仲熱過啲溫泉水,不過旅館規定唔可以喺溫泉進行任何性行為,以免染污泉水.所以無論細佬有幾熱都好,都唔可以亂嚟!
孖寶嬌娃
如果自問有本事的話,仲可以試吓雙飛泡姬,因為浸溫泉可以令人行氣活血,細佬可能愈浸愈威猛,隨時一個囡囡唔夠喉,最好當然係左擁右抱啦!佢哋兩個會好識做,當你大爺一樣,晚上用膳時,一個侍酒,一個夾餸,而你自己空出嘅一對手,就可以同佢哋做身體檢查.因為泡姬早已剝到光脫脫,所以一伸手入浴衣內,就可以直搗黃龍,全身摸勻,無論係粉提,肉球定係桃源洞都盡在你掌握之內.可以一邊食殘廢餐,一邊歎軟「肉」溫香,真係至高享受.
入肉埋牙
歎完咁滋味嘅晚餐後,如果係性急之人,就會選擇即刻入房埋牙肉搏,有啲比較浪漫嘅,就會選擇同泡姬去放煙花.喺夜深人靜嘅郊區,攬住泡姬一齊玩滴滴金,場面真係好鬼溫馨,勁有拍拖Feel!
浪漫完之後,當然要喺泡姬身上放多次「煙花」先滿足啦.呢啲泡姬好有傳統日本女性嘅美德,溫柔體貼,任舞唔嬲,成晚流流長,有本事嘅可以盡情發炮,次數不限.甚至瞓醒之後,佢哋仲會服侍你食埋早餐,之後嚟多個Morning Q都仲得呀!


text:
基本上已經可以Handle到大部份既妝容需要架啦.
外型用左粉紅X黑既配搭,可愛得黎都幾女仔.
配索袋雖然係幾方便,不過用完放返入個袋到成個袋就污糟哂T^T
傷心事唔好講,都係講返D掃啦!
一黎緊係試下個濕粉掃啦:)
Size同一般濕粉掃既刷頭Size係差唔多既,係枝桿短身D,用黎上底妝都幾順心,毛量唔算太厚,都拖得幾薄,不過要溫柔D上,唔係會起掃痕架.以旅行掃黎講,合格有凸啦.
碎粉掃同胭脂掃就偏細左少少,但太大枝又真係唔方便帶既.
毛量就幾夠豐厚同鬆軟,抓粉力都好唔錯.
碎粉掃用黎上胭脂就完美啦.
Well~如果你用定妝噴霧咪可以囉XDDD
眼部用既掃有3枝,我個人鐘意用毛量再豐厚少少既眼影掃做窩位,但出門旅行將就下都OK.
中間個枝我幾Like,可以用黎畫返眼影既輪廓位,做臥蠶位亦得.
最後斜角掃就令我有少少失望啦,毛量比較疏,好影掉粉,不過我飄左眉都無需要畫眉,用黎補下眼影色啦.
大範圍做眼窩,中間鈎畫輪廓,斜角掃我就咁用黎印返少少下眼影既漸層啦.
反而呢枝唇掃幾好上色,又易控制,有埋個蓋好衛生.
雖然唔係枝枝掃都岩哂心水,但For帶去旅行用都幾方便,咁樣一Set應該化咩妝都夠哂啦.
各大LOG﹣ON及Elite makeup Hong Kong有售
「產品及有關資料由植村秀提供」


text:
LikeComment
4,406 likes
couple.murmur#bfmurmur1009
今年23歲,出咗嚟做嘢已經有1年幾,同宜家女朋友拍左七個幾月,係佢來我公司做intern時候識. 坦白講, 我當初鍾意佢係因為佢外貌清純, 又靚女, 性格仲好好. 當時因為一齊合作搞公司啲嘢, 就開始有交流, 我好快就決定要追佢, 買下早餐, 同佢一齊收工送佢返屋企. 但我哋關係一直冇好突破性嘅進展, 就係佢實習結束嘅前一個禮拜, 我同自己講唔可以再係咁落去, 所以就係一晚送佢返屋企嘅時候同佢表左白, 錫左佢一啖.
佢同我講佢等左呢一日好耐,好想我有所行動.就係咁我哋就一齊左, 但同左佢一齊之後, 佢係好靚, 性格好溫柔, 但硬係差咁啲嘢, 冇一種令人好想保護嘅感覺. 係我哋三個月嘅時候, 佢就已經俾咗第一次我, 仲帶咗我返屋企見佢屋企人.
佢有一個家姐, 佢家姐俾佢大3年, 咁啱同我同年, 之前都有聽女朋友提起過佢家姐, 但就從來都冇見過. 食飯嘅時候初次見面, 我就好似控制唔到我自己咁. 佢家姐身材比佢更加好, 個樣更加甜美. 自從果晚之後我就好似控制唔到我自己咁, 我每一晚都會要求上佢屋企食飯, 但都係熟絡唔到, 每次只係打聲招呼, 但我都感覺到佢有偷望過我. 有一次上佢屋企食飯, 女朋友未放學, 叫我上去佢屋企先, 點知屋企剩係得佢家姐, 我就問佢交換電話. 可能我講你都唔會信, 佢竟然約我食飯. 佢同我講, 話佢想轉行所以我介紹入我間公司, 話佢自己工作壓力好大. 自此之後我哋多咗交流, 我同佢都冇同女朋友講, 有一晚佢喊住同我講, 佢抑鬱好辛苦, 見到佢楚楚可憐嘅樣, 世上有邊個男人可以抵擋, 飲咗幾杯酒, 我哋就發生上左床, 醒返果一晚, 我同佢都唔知點算, 但我好肯定我想同佢過下半世. 但佢同我講, 佢冇辦法, 係佢同佢細妹之間佢會揀個妹.
我哋協議嗰晩嘅事唔可以講出去, 我哋當冇事. 我對住我女朋友我就諗起同佢家姐上床, 佢家姐有幾咁好. 我好似辜負左佢, 但我始終搵返佢家姐, 結果我哋又有關係, 到而家已經三個月, 我感覺我女朋友已經feel 到我有第二個, 但我同佢家姐都諗緊如果佢知道真相會點. 我想知我應該點做, 我同佢家姐都已經認定咗對方, 有諗過好唔好搞大個肚
--
#hkig #couple #murmurLoad more commentswulokyan@t.09.17 渣男t.09.17@wulokyan 滿清十大酷刑都五夠phoebe_that.good@jason520531 我有细佬


text:
俄仔機 俄仔鏡 姐係蘇聯時期同俄羅斯製嘅相機同鏡頭
俄仔機嘅價值唔高 但係玩起黎都幾好玩 而且有部份機/品牌/商標/logo幾有歷史背景
而我最初接觸有俄仔血統嘅相機並唔係真俄仔
而係由Lomography 重製嘅Lubitel 166+ 呢部同樣係我第一部接觸嘅雙鏡相機
點解會係Lomography? 我都唔知 不過曾經親眼見過朋友買過部Lubitel 2 影影下壞左上唔到快門, 拎去比相機維修師傅睇話入面有金屬扣斷左
我諗呢個係因為我第一部「俄仔機」無買真俄仔嘅其中一個原因
係玩Lomography Lubitel 166+ 感受到俄仔機得意之處 包括髮色吸引我 全機械無電子parts 同埋佢比其他雙鏡相機(TLR)輕
有一日上網睇睇下見到有部機叫FED-1 同時又想試下玩下一D可以換鏡頭嘅旁軸機
FED-1 其實係Leica IId 嘅Copy 我見佢個樣實在太Leica 我又窮玩唔起Leica 所以對佢產生左興趣
問左多方面意見之後 有人話不如買部FED-2啦, 又平D 同樣又係L39 mount
不過唔知咩野原因 我對FED-1嘅上片方法好感興趣 所以就買左佢 亦同時開始左我玩俄仔機嘅生涯
- 我與俄仔相機鏡頭 FED-2 (Type D) - 13 July, 2017
- Canon Prima BF-800 - 13 July, 2017
- 我與俄仔相機鏡頭- FED - 7 July, 2017
- 舊菲林,舊相機,遇上新主人 - 7 July, 2017
- 我與俄仔相機鏡頭- Lomography Lubitel 166+ - 5 July, 2017
- 序-我與俄仔相機鏡頭 - 3 July, 2017


text:
端傳媒 今日開員工大會,宣布大舉炒人,一炒炒大半員工,剩番廿幾人, 端傳媒 作為一個離地到爆嘅網媒,今日至話準備throw the white towel,其實叫做遲.
端傳媒 資金背景不明,花費過鉅
端傳媒 一開始已經惹起我嘅懷疑,因為 端傳媒 嘅資金背景不明,由中國海歸派人士搞嘅媒體,你認為無政治任務,真係呃鬼食豆腐,都唔係咁呃喇.所以我私人戶口都唔share 端傳媒 嘅嘢,因為佢同香港01一樣係資金來歷不明,呢啲有可疑嘅傳媒,就無share嘅空間可言,我相信好多人,都係採用同我一樣嘅態度嚟看待 端傳媒 ,所以 端傳媒 本來喺香港市場就難立足,更加唔好講統獨對抗更強,手機網絡環境更差嘅台灣.至於中國,算吧,你叫人翻牆睇 端傳媒 ,你講笑搵第二樣喇.
另一方面,花費過鉅都係問題,好似我呢度,我呢度最大嘅花費,就係我本人嘅生活費,就係咁多,所以我搏命寫,再加開拓唔同嘅收入來源,我唔會餓死,當然如果我想搞大啲嘅project,就要再諗擴展恆常讀者群,至好搞呢樣嘢(我都想搞個網媒,但我做法極度保守,技術果面都未驗證完,更加唔好講business model,所以我最大嘅時間仍然用喺呢度). 端傳媒 一開始就請成九十幾個員工,仲未計辦公室租金,咁龐大嘅經費,我想問題要拉到幾多廣告至可以break even,都唔好講搵到大錢,加上 端傳媒 嘅背景相當不明,基本上唔可以搵到任何捐款,咁你話 端傳媒 唔會死, 端傳媒 唔死係無天理,因為成個商業模式係一啲合理性都無.
其實我唔明點解香港人總係要搞啲大堆頭,Huffington Post模式嘅網媒,當然,我相信大家係需要一個聚合點,但成個cost structure一定要搞得好清楚,否則只係投資一大堆冤枉錢而唔知為乜,亦唔知睇咗啲乜.當然,喺香港01同 端傳媒 都開始要叫救命果陣,其實大家知道特首選舉後,呢啲網站都任務完結,跟住又唔知乜嘢星球爆出嚟嘅人,又搞另一堆網媒出嚟,搞亂個局,生生不息.我依家比較清醒,我搞掂我自己先.


text:
2017年話咁快就過啦,黎到年尾又係時候數下今年有咩正 Game 又有咩伏野啦,今次就先黎五大最差遊戲,即管睇下我地 VJGamer 編輯部同大家係咪一齊中過同一隻 Game 伏!
2017 年度五大最伏遊戲 By 森麻 (排名不分先後)
- For Honor
- Vikings: Wolves of Midgard
- 巨影都市
- FIFA18 (Switch版)
- ARMS
感想:
先講 For Honor,其實隻 Game 本身 idea 去到單對單對戰等等都係好出色,但係出事係玩法以及升 LV 系統上面.遊戲想行 MOBA類型三路進攻,但係得一路有兵又無埋伏路線,此乃一大敗筆.再者官方開新職你想玩就要 1LV出去打人地滿LV齊裝……真係你玩埋佢啦,希望 2018年改版會有大改善.
另一隻 Vikings:Wolves of Midgard 係一間細廠參考 Diablo II 做出黎既作品,整體都算水準唔錯既,之但係遊戲內存在極多 Bugs,例如進行主線任既存送門可以完全唔見咗,解決方法就係 Delete Save 由頭玩過,大佬咁我點撐你阿? (到今日官方仲未有任何 Patch Fix)
巨影都市就絕對係伏到核爆,大家都諗住係絕體絕命都市+各大作品 Crossover 既勁野黎,點知一切生存要素,探索等等完全欠奉,故事方面我直頭懷疑係無劇本添!終於明白點解隻 Game 事前係無遊戲 Gameplay 畫面出街.
老任自家製既 Arms 係對戰部份尚算 OK,但係同樣地犯咗模式沉悶呢個問題,加上最大既賣點體感對戰係香港地黎講…….個個都唔係好想郁既情況下, 不受歡迎都係意料之內.
去到最後 FIFA 18(Switch版) 基本上都出晒名係今年最伏,極多 Bugs 加上官方既處理態度 (EA) 令到隻 Game 係二手區都無人敢接咁滯,唉明明係 PS4 / Xbox One 係一隻好 Game 點解唔好好地整埋隻完整版落 Switch呢…….
2017 年度五大最伏遊戲 By 神婆(排名不分先後)
- 蒼藍革命之女武神
- 軒轅劍穹之扉(PS4)
- Vikings: Wolves Of Midgard
- Akiba’s Beat
- SINoALICE(iOS / Android)
感想:
等我順上面次序講啦!SEGA 嘅《女武神》系列第一集明明幾好玩,所以我本身對《蒼》呢個外傳都幾有期待;奈何真係開 Game 之後……畫面質素一舊舊,戰鬥模式死板單一,作為一個 RPG,劇情居然要下下靠手動接任務黎推進,而啲任務本身又非常類似,都咪話唔悶.角色之間無互動元素,探索場景又少,感覺上實在太似一個未完成嘅遊戲了……
至於《軒轅劍》PS4 版……即係咁,自從開發商大宇賣身比大陸之後,新《軒轅》又好《仙劍》又好,個劇本都令人慘不忍睹;今次《穹之扉》個劇本無感動,無深度,夾硬以唔成熟嘅技術將個遊戲推上 PS4 嘅後果,絕對係加倍自曝其短,畫面材質,角色怪物模組貼圖粗糙,動作生硬,戰鬥系統除咗垃圾,我都唔知用咩字眼黎形容好喇!《軒轅劍》已死,大家都係懷念過去算了~
隻《Viking’s》我就同總編森麻一齊玩嘅,一開始覺得唔錯,有 Diablo 味道吖;但係最後有 Bug 搞到我同總編兩個人一齊卡關……有咩感受?請轆返上去睇森麻嘅評價啦(笑)
《Akiba’s Beat》我玩咗兩章節就想碟棄 Game!本身我喺 PSP 年代有玩過《Akiba’s Trip(秋葉原之旅)》,當時呢隻小品遊戲做得極為好玩;點知去到 2017 年,開發技術應該有更好發展架?但係,戰鬥模式沉悶都算,到底你係想做節奏遊戲,定戰略遊戲?定位模糊令我黑人問號!加上,估唔到黎到 PS4 之後,遊戲中可以玩嘅場景仲少過 PSP 年代;路人以前個個有樣,點知《Beat》入面變哂紅綠黃淨色嘅剪影咋!大眾臉都唔比你呀!唔怪得隻 Game 出咗之後,日本根本無人提啦……
最後忍唔住講隻手機遊戲《SINoALICE》,呢隻 SE 出品嘅遊戲見證咗乜嘢係「雷聲大雨點小」,喺事前登錄期間,不斷打住「之後會有 Nier:Automata 嘅 Crossover」嘅旗號,令到好多玩家都充滿期待;但係開 Game 之後,起碼有一個月,個 Server 唔係 Keep 住維修,就係入唔到 Game;就算入到 Game,每五場戰鬥就有三場係彈 App 嘅!至於個同其他玩家合作對戰嘅鬥技場,拖咗幾個月先開到……係呀,個 Game 畫面係唔差呀,戰鬥你當掛機 Play 啦,不過我忍耐咗兩個月就棄咗 Game 了,而家就算改善咗我都唔會想回坑架啦……
2017 年度五大最伏遊戲 By 阿九(排名不分先後)
- For Honor
- ARMS
- Super Bomberman R
- Prey
- RO 仙境傳說:守護永恆的愛
感想:
《For Honor》 的確喺創新上行前好多步,雖然明確地以電競方向出發,可惜遊戲嘅門檻唔低,而且要玩家消耗大量遊戲時間去將角色成長,打裝,抽裝,要由比人強姦十幾次先可以有啲好轉嘅狀態下,做乜要咁辛苦自己.
《Super Bomberman R》 係好多第一水出NS嘅玩家特意要買嚟回味嘅作品,但可惜連玩家最想有嘅騎寵拉蛋都冇,而且又係一隻為左拉長玩家遊玩時間而限制可用版圖同角色,要玩新野就喺遊戲中儲大量金錢去買新地圖,而且網絡對戰連線問題始終成為玩家詬病嘅原因.
《ARMS》體感宣傳就無敵,但體感遊戲始終要係Party Game先可以有多少少生存空間.最終原本嘅拳擊模式被其他小遊戲搶風頭,最終又係因遊玩模式少而樂趣急速冷卻.
《Prey》 作為一隻科幻驚慄第一身射擊遊戲,佢最稱職嘅就只係外太空嗰種無重狀態下嘅孤寂,但遊戲中喺外太空嘅時間其實唔多,主要喺太空站當中走嚟走去解謎殺怪同比怪嚇,當去到探敵道具之後連嚇你嘅感覺都無埋,隨之而來就只係沉悶嘅重複.
《RO 仙境傳說:守護永恆的愛》真係消費玩家對RO嘅愛,以前玩RO最大問題就係外掛太多,變成掘礦遊戲,依家直頭官方比埋自動打怪你掛網,之後仲有大量玩完帳號被盜問題未解決,之後再有RO新作都真係聽到都怕怕.
大家既 2017年五大最伏就係咁先,好快我地就會出埋十大最佳遊戲,敬請期待!!


text:
美遊系列 寫意的 Office
筆者去咗美國睇 Google I/O 開發者大會,當然有嘢可以響呢度分享吓啦!話時話,筆者響呢行咁耐,都去過好多外地嘅 Show,不過 Google I/O 就真係第一次參與,之前都係其他同事去,所以興奮又新鮮.之但係今次響戶外舉行,就算 Google 好貼心咁派咗頭巾,黑超同太陽油比大家,筆者都係曬黑晒返嚟.其實以往 Google I/O 都係響室內舉行,唔使擔心去完會變「澀谷流」,不過筆者都幾 Enjoy 呢種玩法,係有啲曬又有汗出吓咁,但夠晒健康!
同事話每次去 Googl e I /O,都會去 Google 嘅 Campus,今次梗係唔例外,筆者終於有機會見識到做 Google 嘅員工有幾正,有幾「C 服」,原來唔使等放假都可以好「C 服」嘅!話說第一日做完朝早嘅 Interview 後,就去 Google Bldg 43 食晏,途經就見到一個沙灘排球場,仲有人響度打緊沙排 2vs2,嗰一刻筆者不知幾咁想衝落去一齊打,奈何我唔係 Google 員工…呢個唔係重點,而係我無帶衫換呀!
另外,因為今次有好多 Interview 要穿梭 I/O 會場同 Campus,而且係去 Campus 唔同嘅地方,去其他 Bldg 時,都會見到有好多設施,好似乒乓波枱,遊戲機等等,仲有得彈吓鋼琴咁,食晏時間見到好多人做 Gym,放工時間又會跑吓步,踩吓車,等員工有一種好寫意嘅感覺,唔會有咩壓力咁,輕鬆得嚟又健康,做起嘢嚟啲轉數都快啲啦!
睇完 Google Campus,不其然諗起我哋都啱啱搬咗 Office,咁當然……係無得比啦,如果第時可以擴充到好似 Google Campus 咁……就真係發緊夢囉你!


text:
人民力量呢班政治抽水黨,為搏懵呃票無所不用其極,以下Facebook圖片,簡直係人民力量低能嘅典範
呢班友以為踩低人地,可以抬高自己.結果佢地嘅主張,反而暴露咗人民力量兩位現任議員,在位四年都唔知《議事規則》係乜嚟.
由於香港嘅議事規則傳自殖民地年代,英國人為防立法局有人玩嘢作反,寫起嚟處處提防,可以拉布嘅位唔多,而可以無限或接近無限拉布嘅位,只有:
1. 財務委員會審議撥款嘅質詢期間,係咁提問題嚟拉布,反高鐵正係呢隻拉布,但呢隻拉布,要大量議員,你估人民力量幾丁友夠拉?無泛民合作,每區一席你都拉唔到,嘥氣.
2. 替補機制嘅拉布,係審議條例草案果陣,全體委員會階段藉提出大量修訂嚟拉布
我想問,新立法會開鑼期間,乜有財委會議俾你拉布咩?乜有新條例俾你拉布咩?上個立法會屆別未審完嘅條例,係唔會帶落下一年.如果泛民議員唔提條Private Member Bill,你人民力量拉啲乜呀,拉條毛?
仲有,如果要喺全體委員會階段狂拉,一方面土共可以利用議長剪布,除非泛民過半可以爭議長位返嚟,另一方面,上次人民力量得兩件,再加長毛,再加公民黨暗幫拖,都拖到天荒地老,土共個個坐到變望夫石,駛鬼選多幾件人民力量嘅入去咩.
至於要提條點嘅Private Bill嚟拉布,技術上大把嘢玩,但可以肯定係,呢班人民力量嘅友仔係唔識拉布.仲要其實拉布呢樣嘢,係反高鐵期間泛民議員有份打,你估係黃毓民自己引入架,嘥氣喇.


text:
人間失格
(人間失格真係咁正?咁多巴打推介) 好日式 心思好纖細 個故仔其他人講三言兩語講完 佢寫到親歷其景咁 睇完好sad – by 五月街 如果你係D 人生好有目標,好信人定勝天就唔岩睇,不過日本成日有天災,會比較少依類人 – by MikuMiku39 人間失格好似係老婆勾佬嗰本?? 其實一早係日本各類NTR系hential, H game藍本 見怪不怪好正常 – by 通街都係處 作者自傳… by – 作者不詳 故事係好簡單 令到讀書淨睇字感受到果種情緒係另一個境界 – by 五月街 呢本真係佢自身經歷咁濟 有興趣可以上wiki睇下佢背景 – by 112233589 其實係悶,但好看.我都唔識點形容 – by on77 書寫到咁 就係大師 – by 五月街 看過好多書,好多年後仲記得少少劇情,應該算係甘 – by on77 (人間失格算唔算係神作) 算算地 但又係睇到會覺得自己都就黎痴線 同覺得痴線佬先寫得出 – by 樹木真漢子 未覺得有可稱得上神作的書,如果真係要㨂一本,我㨂酒井法子的寫真書,真係神作,我為佢夢遺左唔知几撚多次 – by on77 講真本書好薄嘅,好快都睇得曬,起碼睇完都唔係浪費時間嘅 – by 奈良鹿仔 人間失格真係好睇人同年紀,某一個時期睇係特別容易進入,但都好危險,會沉溺係負能量中,我身邊朋友一位非常鍾意,佢對大庭葉藏個種頹廢同悲觀感同身受,另一個朋友就覺得係無病呻吟,唔鍾意 … Continue reading 人間失格


text:
又懶左幾個星期無寫到細B既懷孕日記喇!因為呢幾個星期都無去到私家到做檢查,啱啱今日就去左私家到做檢查,係公司奴有D同事話我個肚好細,都有D擔心,今日去做檢查個時就順便問下醫生細B個SIZE係未細,同SZIE正唔正常,點知俾醫生話我,叫我唔使理D人講咩.因為CHECK左細B個SIZE係正常,同我個週數係一樣,但係我既體重就重得快左,但係醫生話唔緊要,因為我本身未有細B先得97磅,就算而家重得多D都無所謂.咁我就可以放心食埋呢2個月喇!
仲有呢幾個星期都都無咩特別,最特別就係我地一家四口第一次去左影樓影相,希望影得好啦!聽日就可以去睇相喇!真係有D緊張呀!
仲有就係國皇之家既姐姐已經黎左幾日喇!暫時我覺得都OK,Mancent仲好跟姐姐,
成日把口都叫住姐姐姐姐,有一日我放工返到屋企,Mancent啱啱起身,佢第一句就問我"姐姐呢?"真係俾佢激死呀!仲有嫲嫲同Mancent & 姐姐落街佢就同嫲嫲講唔拖嫲嫲,要拖姐姐.不過都好既,起碼Mancent肯跟姐姐,同應該姐姐都對Mancent唔錯.如果唔係都唔會咁跟姐姐啦!希望呢個姐姐真係好啦!
請外籍家庭傭工一個月平均要幾錢 (連什費)
國皇之家既工人(加陽光女傭好唔好原因)


text:
今日係復活節﹐學校放假﹐我D朋友約我出街唱K﹐但係我以家仲邊有心情同時間去玩丫﹖連同屋企人出街食lunch都無去到﹐唔想嘥時間﹐成日都閉關做野…好多人知道件事之後都走黎安慰我﹐有D仲幫我諗有乜辦法可以整返部電腦…雖然都應該無用﹐但係我都好感激所有嘗試幫我同安慰我既朋友﹐令我覺得雪中送炭﹐好溫暖~ 好彩我都不負眾望一日內做起兩份就黎要交既功課﹐之後黎緊哩個 weekend 我就可以盡力做返我唔件左既 thesis 既所有野﹐希望可以趕得切兩個禮拜內搞惦﹐畢到業啦~ 一諗返我要重做我所做既thesis 我就想喊﹐ 原全已經唔知系邊到入手﹐點開始..有D就話有 print到出黎可以跟返﹐但係有D就要靠記憶再做過…TT________TT 我一路以黎辛辛苦苦所做既野就o甘就無晒…..我都希望好似D先生話齋﹐重做既會好過第一次…我以家唯有o甘諗﹐盡量做到最好…唔可以因小小挫折就氣屢…其實我都算好好彩﹐email 比個先生問佢有無 keep 我之前 send 比佢既 project,佢又有,仲send返比我等我可以拎返個 copy…雖然要搵返我所有失去左既 project 係有D難度﹐但係搵得幾多得幾多啦﹐我諗我一定要買返個 external harddrive 先得﹐已經唔係第一次﹐上次就唔見晒D相﹐今次仲衰﹐我諗係對我既一個教訓黎…我個 frd又幫我搵到佢一年前既 project﹐send左比我等我可以慳返一D重畫既時間…o甘樣睇落我D衰運都唔算衰得晒o丫!? ^^;
Advertisements


text:
咁我就就中意左個女仔,我同果個女仔都好fd既,我地由中一開始識到宜家考完dse,中4開始我地就熟起泥,到宜家都成日有wts snapchat傾計.佢係一個幾開朗既女仔,中五果排其實我有時都發現佢啲fd無啦啦會抽下佢水,抽我同佢啦,跟住佢即刻變得好怕羞尷尬果啲.跟住同埋咁上年12月我生日啦 ,佢就約左我出泥同我慶祝,仲送埋禮物比我咁啊.但係佢平時就算其他男仔都好,都唔會同佢地出去慶祝,送禮物都唔會,同埋佢同我講過佢怕同男仔單獨出街相處咁.
跟住我記得前排有一段時間 ,我地成日都對眼,幾乎每日都會,一對眼就會望住大家5,6秒咁耐 ,好似有觸電感覺咁,但我唔知佢咩feel啦.宜家我地對到眼既時候都可能會望去第二到,唔知係咪佢驚比我知道啲乜咁(可能我諗多啦).跟住呢前排我地就去睇演唱會啦,咁就幾個fd一齊去既.離開果陣等車既時候又有意無意咁大家手臂痴實左大家手臂,但佢又冇要避開既意思喎,而且佢隔離亦係佢個fd 女仔fd泥.佢都可以行過少少,但係佢又冇咁做,都維持左成十幾秒.
佢成日都好中意無啦啦講講下野係咁拍我背隻,用力果種.同埋呢咁我話過佢唔係幾識同男仔單獨相處,出街架嘛,但係呢佢前排又話有件事想同我講啦,咁我知係咩事泥既.跟住就話好多野想講,所以想出泥講,仲叫我約佢出泥同我講(其實咪姐係佢約我😂)佢果陣講呢句野係錄音講 ,佢仲特登拉高左音咁同我講,不過仲未揀好時間,因為佢呢排要返pt.呢啲就係一啲我同佢之間大概既事,仲有其他事架.....不過我驚太多會太長,如果想知我可以再講架.所以其實佢會唔會有機會中意我?或者我可以點樣令到佢會中意我,辛苦哂你啦,咁攰仲要睇我篇長文.
____________________________________________________________________________________
回覆:
UMM我睇曬之後唔排除佢當你係好好好好既朋友,因為就算佢怕同男仔出街,唔會同男仔慶祝生日等等,只要你做左佢好朋友,咁所有野就可以成立.所以都係嗰句,你要睇下佢係咪好關心你既一舉一動,又顯示到對你有好大興趣咁.或者佢係怕醜既女仔啦,如果係咁仲容易睇,佢會臉紅,對住你比較陰聲細氣,怕醜嗰啲.....
就算佢中意定唔中意你,你都可以對佢好啲搏取好感既,例如例如整啲心意卡,買糖水喺佢屋企樓下等佢,煲湯佢飲等等.同埋就算佢講野唔加emoji,你都要加.
參考片段:


text:
2015年12月19日星期六
Nürnberg 紐倫堡5
首先行去睇咗communication先.
Phonograph cylinder係百幾年前用一舊好似蠟嘅東東錄播.
最底嗰個係lock電話用嘅鎖.
德國電話亭.
溝通唔只係聲音.衣著都係.
仲有圖像.
文字當然都係啦.
我仲以為未有電腦之前係冇中文打字嘅添.原來係有中文打字機㗎.機度可以放二千幾個字粒.
199X年時原來已經有ebook (上). 似一部手提DVD機. 放CD(通常係字典)入去.
郵局counters.
派信用具.
海底cable.
Floppy我估啲年青人都唔知係乜.
之後過去睇火車...
22 則留言:
我喜歡那些古董電話~回覆刪除
你唔知以前既電報咪中文打字囉.回覆刪除
記得有朋友在81年左右,打長途電話去外國,一次係$72一分鐘,而另一次平啲都要$48一分鐘,而家又點諗過平到可以用互聯網不用收錢呢!回覆刪除回覆
諗吓都值嘅.咁遠舖電纜喎.刪除
部中文打字機好復雜,發明呢部機嘅係天才.回覆刪除
溝通唔只係聲音.衣著都係.…………有衫著時,溝通得好膚淺,等冇時先至可以澈底深入喎!
以前輪盤電話好易打錯,煲電話粥時最常攪條豬腸線,不過,就冇電話騙案(除咗換香精同賣電話薄).回覆
係啦,所以我好同意要澈底深入了解.刪除
你一講好多兒時回憶返咗嚟,打電話癡咗線,豬腸線總係嗱埋一舊,換香精d香精好鬼難聞嘅.
香港舊式電話都好重!回覆刪除回覆
印象以前屋企嗰個都好重刪除
呢度我上次冇去,因為無時間,連火車個邊都唔夠時間睇回覆刪除回覆
趕時間,火車嗰邊我冇好detail咁睇.刪除
以前有個朋友係做中文打字嘅,我去佢office就見過中文打字機喇.回覆刪除回覆
我真係未見過呢. 我以前office係唔用中文添.刪除
中文打字機, 我仲記得以前我學校有一部架回覆刪除回覆
咁有冇人學?定齋擺?刪除
一張飛睇晒兩個展, 真係一石二鳥bor, 抵!回覆刪除
出遊都博命睇博物館?回覆刪除回覆
呢個城市去過一次,今次咪搵博物館行囉.刪除
喱隻已經係先進版floppy,有冇用過大D和軟果隻?回覆刪除回覆
你講起先記得嗰種大floppy.刪除